އިއުލާން: MDP/2021/34 ދާއިރާތަކުގެ އިންތިޚާބު 2021 ގެ ރ. އިނގުރައިދޫ ދާއިރާގެ ވޯޓު އަލުން ނެގުމާއި، ތ. ގުރައިދޫ ދާއިރާގެ ދިޔަމިގިލީގެ ވޯޓު ނެގުން – Maldivian Democratic Party\nއިއުލާން: MDP/2021/34 ދާއިރާތަކުގެ އިންތިޚާބު 2021 ގެ ރ. އިނގުރައިދޫ ދާއިރާގެ ވޯޓު އަލުން ނެގުމާއި، ތ. ގުރައިދޫ ދާއިރާގެ ދިޔަމިގިލީގެ ވޯޓު ނެގުން\nދާއިރާތަކުގެ އިންތިޚާބު 2021 ގެ ރ. އިނގުރައިދޫ ދާއިރާގެ ވޯޓާއި ގުޅޭ ޝަކުވާތައް، ޝަކުވާ ހުށަހަޅާ ކޮމިޓީން ބެލުމަށްފަހު ދީފައިވާ ލަފައަށް އިންތިޚާބާ ބެހޭ ކޮމިޓީން ރިއާޔަތް ކުރުމަށްފަހު އިންތިޚާބާ ބެހޭ ކޮމިޓީން ވަނީ އެ ދާއިރާގެ ވޯޓު އަލުން ނެގުމަށް ނިންމާފައެވެ.\nއަދި އެވޯޓުލުން އޮންނާނީ، 23 އޮކްޓޯބަރ 2021 ވާ ހޮނިހިރު ދުވަހު ހެނދުނު 9.00 ން ހަވީރު 5.00 އަށް ކަމުގައިވެސް އެ ކޮމިޓީން ވަނީ ނިންމާފައެވެ. އެގޮތުން ވޯޓުލުން އޮންނާނީ، ރ. އިނގުރައިދޫ ދާއިރާގެ ފައިނު، އިނގުރައިދޫ، އިންނަމާދޫ، ކިނޮޅަސް އަދި ރަސްމާދޫ ސްކޫލް ގައެވެ.\nމީގެ އިތުރުން، ކޮވިޑްގެ ހާލަތާ ގުޅިގެން 25 ސެޕްޓެމްބަރ 2021 ގައި ވޯޓުލުން ކުރިއަށް ނުގެންދެވުނު ތ. ގުރައިދޫ ދާއިރާގެ ދިޔަމިގިލީގައިވެސް 23 އޮކްޓޯބަރ 2021 ވާ ހޮނިހިރު ދުވަހުގެ ހެނދުނު 9.00 ން ހަވީރު 5.00 އަށް އެރަށު ސްކޫލްގައި ވޯޓުލުން ކުރިއަށް ދާނެއެވެ.\nއިނގުރައިދޫ ދާއިރާ އަދި ތ. ގުރައިދޫ ދާއިރާގެ ދިޔަމިގިލީގެ ވޯޓުލުން މާލޭގައި ކުރިއަށް ގެންދިއުމަށް ހަމަޖެހިފައި ވަނީ އެމް.ޑީ.ޕީގެ މައި ހަރުގޭގައެވެ. އަދި މާލޭގައި ބަހައްޓާ ތ. ގުރައިދޫ ދާއިރާގެ ވޯޓު ފޮށްޓަކީ ހަމައެކަނި އެދާއިރާގައި ހިމެނޭ ދިޔަމިގިލީގެ އެމް.ޑީ.ޕީ މެންބަރުންނަށް ވޯޓު ލުމަށް ބަހައްޓާ ފޮށްޓެއް ކަމުގައި ވެސް ދެންނެވީމެވެ. ވީމާ، މިކަން އާންމުކޮށް އެންގުމަށްޓަކައި އިއުލާނު ކުރީމެވެ.


Masverikamu ge gavaaidhuthah ninmai Zaha majileehah javaabu dheefi\nމަސްވެރިކަމުގެ ގަވާއިދުތައް ނިންމައި ޒަހާ މަޖިލީހަށް ޖަވާބު ދީފި\nފިޝަރީޒް މިނިސްޓަރު ޒަހާ ވަހީދު މަޖިލީހުގައި ބޭއްވި ޖަލްސާއަކަށް ހާޒިރުވެވަޑައިގެން -- ފޮޓޯ: މަޖިލީސް\nމިހާރު ހިނގާ ނަވާރަވަނަ ރައްޔިތުންގެ މަޖިލީހުން ފާސްކުރި މަސްވެރިކަމުގެ ގާނޫނުގެ ދަށުން ހަދަން ޖެހޭ ގަވާއިދުތައް ހަދަން ގާނޫނުގައި ބުނާ މުއްދަތުގައި ގަވާއިދުތައް ހެދިފައި ނުވާތީ ފިޝަރީޒް މިނިސްޓަރު ޒަހާ ވަހީދަށް ރައްޔިތުންގެ މަޖިލީހުގެ މެންބަރުން ފާޑުކިއުން އަމާޒުވެފައިވަނިކޮށް ޒަހާ މަޖިލީހަށް ސިޓީއެއް ފޮނުއްވައިފި އެވެ.\nމަސްވެރިކަމުގެ ގަނާނުގެ ދަށުން ހަދަން ޖެހޭ މެނޭޖްމަންޓް ޕްލޭންތައް އެކުލަވާލުމަށް ގަނޫނުގައި ބުނެފައިވާ މުއްދަތަކީ އެއް އަހަރު ދުވަހަށް ކަމަށާއި އެ މުއްދަތު ހަމަވަނީ އަންނަ ސެޕްޓެމްބަރު މަހަށް ކަމަށެވެ. އެ މުއްދަތަށް ޕްލޭންތައް ނިންމުމަށް މިނިސްޓްރީގެ ފަންނީ މުވައްޒަފުން މަސައްކަތް ކުރަމުންދާ ކަމަށެވެ.\nކަނޑު މަހުގެ ސިނާއަތްތުގައި އަމިއްލަ ކުންފުނިތަކާއެކު ހަތަރު ކުންފުންޏަކާ އެކު ސަރުކާރުން ވެފައިވާ އެއްބަސްވުމާ އެއް ގޮތަށް މަސައްކަތް ނުކުރާ ހަތަރު ކުންފުންޏަކަށް 30 ދުވަހުގެ ނޯޓިސް ދީފައިވާ ކަމަށާއި އެ ނޯޓިސްގައި އެކަށީގެންވާ މަސައްކަތް ނުކުރެވި ވާތީ އެ އެއްބަސްވުންތައް އުވާލުމުގެ މަސައްކަތް ފަށާފައިވާ ކަމަށް މިނިސްޓްރީން ބުންޏެވެ.\nއެ ކަމާ ގުޅޭ ގޮތުން އެޓާނީ ޖެނެރަލްގެ އޮފީހުން ލަފާ ދިނުމުން އެ ކުންފުނިތަކަށް އެއްވެސް އެކްލޫސިވް ރައިޓެއް އެ އެއްބަސްވުންތަކުގެ ތެރެއިން މިހާރު ލިބެން ނެތް ކަމަށް ލަފާ ދީފައިވާ ކަމަށެވެ. އެހެންކަމުން މިހާރު ކަނޑުގެ މަހުގެ ބާވަތްތައް އާންމުކޮށް ގަތުމުގެ ފުރުސަތު ކުންފުނިތަކަށް ހުޅުވިފައިވާ ކަމަށް ވެސް ޒަހާގެ ސިޓީގައިވެ އެވެ.\nޒަހާގެ ސިޓީއާ ގުޅިގެން މަޖިލީހުގެ ރައީސް މުހައްމަދު ނަޝީދު ވިދާޅުވީ މަސްވެރިކަމުގެ ގަވާއިދުތައް ނިމުމުގެ އިތުރުން މަސްވެރިކަމުގެ ސިނާއަތުގައި ނުކުރެވި އޮތް މުހިއްމު ކަމެއް ވެސް މިނިސްޓަރަށް ނިމިފައިވާ ކަމަށެވެ. އެއީ މަސްވެރިކަމުގެ ސިނާއަތް ހުޅުވާލުން ކަމަށް ވިދާޅުވެ ރައީސް ނަޝީދު ވަނީ މިނިސްޓަރު ޒަހާއަށް ޝުކުރު ވެސް އަދާ ކުރައްވައިފަ އެވެ.\nމިނިސްޓަރު ޒަހާގެ ޖަވާބާ ގުޅިގެން ތަޅުމުގައި ވާހަކަ ދެއްކެވި ބައެއް މެންބަރުން ވިދާޅުވެފައި ވަނީ މަޖިލީހުން ބަލަން ފެށުމުން ގަވާއިދުތައް ނިންމައި ޒިންމާދާރު ކަމާ އެކު މަސައްކަތް ކުރެވުނު ކަމަށެވެ. ނަމަވެސް ބޭނުން ވަނީ މާ ކުރިން ވެސް ޒިންމާ އަދާ ކުރައްވައި މަސައްކަތް ކުރުން ކަމަށް ބައެއް މެންބަރުން ވިދާޅުވި އެވެ.\nތަޅުމުގައި ވާހަކަ ދައްކަވަމުން މުލަކު ދާއިރާގެ މެންބަރު އިބްރާހިމް ނަސީރު ވަނީ ގަވާއިދުތައް ނިމިފައިވާތީ މިހާރު ކުރެވޭ މެނޭޖްމަންޓް ޕްލޭންތަކުގެ މަސައްކަތް ކުރިއަށްދާ ގޮތް ދިރާސާ ކުރުމުގެ ގޮތުން އަލުން އަނބުރާ ކޮމިޓީއަށް ރިޕޯޓް ދިރާސާ ކުރަން ފޮނުވުމަށެވެ. އެ ހުށަހެޅުއްވުމަށް އަދި މެންބަރަކު ތާއީދެއް ނުކުރައްވަ އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް މަސްވެރިން + ފިޝަރީޒް އެންޑް އެގްރިކަލްޗާ މިނިސްޓްރީ އެޖެންޑާ 19 ޕޮލިޓިކްސް ޒަހާ ވަހީދު


Roadha ah Hure Hijama (Kavaa / Cupping ) Jehumuge Hukum. | މައިތިރި\nމި މައްސަލާގައި ޢިލްމުވެރިންގެ މެދުގައި އިޚްތިލާފު އުފެދިފައިވެއެވެ.\nޖުމްހޫރު ޢިލްމުވެރިން ކަމުގައިވާ އިމާމް އަބޫޙަނީފާ، ޝާފިޢީ އަދި މާލިކްގެ ރައުޔަކީ ޙިޖާމާ ޖެހުމުގެ ސަބަބުން ރޯދަ ނުގެއްލުމެވެ. ދަލީލަކީ އިބްނު ޢައްބާސް ރަޟިޔަﷲ ޢަންހުގެ ކިބައިން ރިވާވެގެންވާ ރިވާޔަތެވެ. (أَنّ النَّبِيَّ صَلَّى اللَّهُ عَلَيْهِ وَسَلَّمَ احْتَجَمَ وَهُوَ مُحْرِمٌ ، وَاحْتَجَمَ وَهُوَ صَائِمٌ ) މާނައަކީ: “ރަސޫލުﷲ ޞައްލަﷲ ޢަލައިހި ވަސައްލަމަ އިޙްރާމް ބަންނަވައިގެން ހުންނެވި ޙާލުގައި ޙިޖާމާ ޖެއްސެވިއެވެ. އަދި ރޯދަ އަށް ހުންނަވައިގެން ވެސް ޙިޖާމާ ޖެއްސެވިއެވެ.”\nއިބްނު ޢައްބާސް އާއި ޢިކްރިމާ ވިދާޅުވިއެވެ. “ރޯދަ ހިފަން ޖެހެނީ އެތެރެއަށް އެއްޗެއް ލިޔަ ނުދީއެވެ. އެއްޗެއް ބޭރުވުމަކުން ނޫނެވެ.”\nއުއްމު ޢަލްގަމާ ގެ ކިބައިން ރިވާވެގެން ވެއެވެ. އެކަމަނާ ވިދާޅުވިއެވެ. ” ރޯދަ އަށް ތިބޭ ޙާލު، ޢާއިޝަތުގެ ފާނުގެ އަރިހުގައި ތިމަންމެން ޙިޖާމާ ޖަހާ އުޅުނީމެވެ. އެކަމަނާ އެކަން މަނައެއް ނުކުރައްވައެވެ.”\nއިމާމް އަޙްމަދު- ރަޙިމަހުﷲ- ގެ ރައުޔަކީ ޙިޖާމާ ޖެހުމުން ރޯދަ ގެއްލުމެވެ. ދަލީލަކީ: ރާފިޢު ބިން ޚުދައިޖު ރަޟިޔަﷲ ޢަންހު ކީރިތި ރަސޫލުﷲ ޞައްލަﷲ ޢަލައިހި ވަސައްލަމަގެ ކިބައިން ރިވާ ކުރެއްވި ޙަދީޘެވެ. (أَفْطَرَ الْحَاجِمُ وَالْمَحْجُومُ) މާނައަކީ: “ޙިޖާމާ ޖަހާ މީހާ އާއި ޖެހޭ މީހާގެ ރޯދަ ގެއްލިއްޖެ އެވެ.”\nމި މައްސަލާގައި ރާޖިޙް ގޮތަކީ: ޖުމްހޫރު ޢިލްމުވެރިންގެ ރައުޔެވެ. އަލްޙާފިޡް އިބްނު ޙަޖަރު- ރަޙިމަހުﷲ- “ފަތްޙުލް ބާރީ” ގައި ޙަދީޘް (أَنّ النَّبِيَّ صَلَّى اللَّهُ عَلَيْهِ وَسَلَّمَ احْتَجَمَ وَهُوَ مُحْرِمٌ ، وَاحْتَجَمَ وَهُوَ صَائِمٌ) ޝަރަޙަ ކުރައްވަމުން ލިޔުއްވާފައިވެއެވެ. މި ޙަދީޘުން ދޭހަވަނީ (أَفْطَرَ الْحَاجِمُ وَالْمَحْجُومُ ) މަންސޫޚު ވެފައިވާ ކަމެވެ.\nބައެއް ޢިލްމުވެރިން (أَفْطَرَ الْحَاجِمُ وَالْمَحْجُومُ ) ގެ މާނަ ކުރައްވަމުން ވިދާޅުވެއެވެ. މި ޙަދީޘްގެ މުރާދަކީ ޙިޖާމާ ޖެހުމަކީ ރޯދަ ވީއްލުމަށް ބާރުލިބޭ ކަމެކެވެ. ސަބަބަކީ ހަށިގަނޑުން ލޭ ދަމާލުމުގެ ސަބަބުން މީހާ ވަރުބަލިވެ، ރޯދަ ވީއްލާ ހިސާބަށް ދާތީވެއެވެ. އަދި ބައެއް ފަހަރު ލޭގެ އަޘަރު ކަރަށް ކުރާތީއެވެ.\nމި މައްސަލާގައި އެންމެ ރަގަޅު ގޮތަކީ: ޙިޖާމާ ޖެހުމުގެ ސަބަބުން ހަށިގަނޑު ވަރުބަލި ކޮށްލަފާނެ ކަމަށް ބިރު ހީވާ މީހުން ރޭގަނޑުގެ ވަގުތަކަށް ޙިޖާމާ ޖެހުމުގެ ކަންތައް ލަސްކޮށްލުމެވެ. އިބްނު ޢުމަރު ރަޟިޔަﷲ ޢަންހުގެ ކިބައިން އަލްއިމާމް މާލިކް އެކަލޭގެފާނުގެ “އަލްމުވައްޠައު” އޭ ކިޔުނު ފޮތުގައި ލިޔުއްވާފައިވެއެވެ. “އެކަލޭގެފާނު ރޯދަ އަށް ހުންނަވައިގެން ޙިޖާމާ ޖައްސަވާ އުޅުއްވިއެވެ. ނަމަވެސް ފަހުން އެކަން ދޫކޮށް ލެއްވިއެވެ. އަދި ރޯދަ އަށް ހުންނަވާ ނަމަ ރޯދަ ވިއްލައިގެން މެނުވީ ޙިޖާމާ ނުޖައްސަވައެވެ.” އިމާމް ޒުހުރީ- ރަޙިމަހުﷲ ގެ ކިބައިން ރިވާވެގެން ވެއެވެ. “ރަމަޟާން މަހުގައިވެސް، އަދި އެހެނިހެން މަސްތަކުގައި ވެސް ރޯދަ އަށް ހުންނަވައިގެން އިބްނު ޢުމަރު ރަޟިޔަﷲ ޢަންހު ޙިޖާމާ ޖެއްސެވިއެވެ. ނަމަވެސް، ހަށިގަނޑު ބަލިކަށިވާން ފެށީމާ ފަހުން ދޫކޮށްލެއްވީއެވެ.” والله أعلم.


Direct Contact Vi Meehaa In Flight Thereygai Vee Goi - Vaguthu\nޑައިރެކްޓް ކޮންޓެކްޓްވި މީހާ އިން ފްލައިޓް ތެރޭގައި ވީ ގޮތް\nޑރ. ސާރިއު އަލި ދީދީ\nވެލާނާ އިންޓަނޭޝަނަލް އެއާޕޯޓު (ވީއައިއޭ) އިން ލ. ކައްދޫ އަށާއި، ތ. ތިމަރަފުއްޓަށް ދަތުރު ކުރި މޯލްޑިވިއަންގެ ފްލައިޓްގައި މާލެ އިން ކޮވިޑް-19 އަށް ފައްސި (ޕޮޒިޓިވް) ފުރަތަމަ މީހާއާ ޑައިރެކްޓްކޮށް ކޮންޓެކްޓްވި ނުވަތަ ސީދާ ދިމާވި މީހެއް އިނެވެ. އެ މައުލޫމާތު އެނގުމާއެކު، ފްލައިޓް ކައްދޫއަށް ނުޖައްސާ ވަގުތުން ވީއައިއޭއާ ދިމާލަށް ދަތުރު ފެށިއެވެ.\nއެއާއެކު އެ ބޯޓު ތެރޭގައި ތިބި މީހުން ރުޅި ގަދަވެ އެގޮތް މިގޮތަށް ވާހަކަދައްކަން ފެށިއެވެ. ނަސީބުކަން ދިމާކުރި ގޮތުން އެ ފްލައިޓްގައި ޑޮކްޓަރެއް އިންއިރު، އޭނާ ނެގި އެ ފިޔަވަޅަކީ ވަރަށް ރަނގަޅު ނިންމުމެއް ކަމަށް އެތައް ބަޔަކު ދަނީ ބުނަމުންނެވެ. ނަމަވެސް އެ ޑޮކްޓަރަށް ފާޑު ކިޔަމުންދާ މީހުންވެސް މަދެއް ނޫނެވެ.\nއެ ބޯޓުގައި އެވަގުތު އިން ޑޮކްޓަރަކީ ޑރ. ސާރިއު އަލި ދީދީ އެވެ.\nއެ ފާޑުކިޔުންތައް ހުއްޓުވާލުމަށް އެ ވަގުތު ބޯޓުގައި އިން އަންހެނަކު ވަނީ މީސް މީޑިއާ މެދުވެރިކޮށް އަސްލު ކަން ވީ ގޮތުގެ ވާހަކަތައް ހިއްސާކޮށްފައެވެ.\nއޭނާ ބުނީ، އެ ބޯޓުގައި އޭނާއާއި ޓީމް މެންބަރު އިނީ ޖެހިޖެހިގެން ކަމަށެވެ. ކުއްލިއަކަށް އޭނާގެ ފަހަތުގައި އިން މީހަކަށް އައީ ފޯނެއް ކަމަށާއި، ކޮވިޑް-19 އަށް ފައްސިވި މީހާ އާ ގުޅޭގޮތުން އޭނާ ވާހަކަދެއްކި ކަމަށެވެ.\n"އޭ އެ ޕޮޒިޓިވްވި ކުއްޖާ އެއީ މަގޭ އޮފީސް ކުއްޖެއްގެ ސިސްޓާ އިން ލޯ، އޭނާ އައި އަހަރެން އޮފީހަށްވެސް މަވެސް ދާ ގޮތަށް ދާން ޖެހޭނީ ހޮސްޕިޓަލަށް، މިހާރު މި އިނީ ޓެކްސީގައި". ފަހަތުގައި އިން އަންހެން މީހާ ފޯނުން ވާހަކަދެއްކި ގޮތަށް އެ މީހާ މީސް މީޑިއާގައި ލިޔެފައި ވެއެވެ.\nއެ އަންހެން މީހާ ބުނީ، ފްލައިޓް ވީއައިއޭ އިން ނައްޓާލި އިރުން ފެށިގެންވެސް އޭނާ ދިޔައީ އެގޮތަށް ވާހަކަ ދައްކަމުން ކަމަށެވެ.\n"އުފާވެފައި މޮޅު ކަމެއް ވެގެން އެ އެކްސައިޓްމެންޓްގައި އިނދެގެން ކީވެސް ހަމަ، އޭނާ ހަމަ ވަރަށް ސާފްކޮށް ބުނި ޑައިރެކެޓް ކޮންޓެކްޓް ވިތު ކޮވިޑް-19 ޕޭޝަންޓޭ. އަހަރެންނަށް ވަަރަށް ސާފްކޮށް ހުރިހާ އެއްޗެއް އަޑު އިވުނު، އަހަރެން ހުރީ ވަރަށް ބިރުން،" އެ އަންހެން މީހާ ބުންޏެވެ.\nއޭނާ ބުނީ، އެ މެސެޖް ކައިރީގައި ހުރި ޑޮކްޓަރާއި، އިތުރު ޓީމް މެންބަރުންނަށް އެންގީ އޭނާ ކައިރީ އިން މީހާ ކަމަށެވެ. އަދި އެ ޑޮކްޓަރު އޭނާގެ ސީނިއާ މީހުންނަށް ގުޅާފައި އެކަން އެންގި ކަމަށް އޭނާ ބުންޏެވެ.\n"މިއީ ހަމަ ޔަގީނުންވެސް ކަންތައް ކުރަންވީ ގޮތް، އެ މީހުންނަކީ ކޮވިޑް-19ގެ ފްރޮންޓްލައިންގައި މަސައްކަތް ކުރާ މީހުން، އެ މީހުން އުޅުނީ ލާމުގައި އެ ބައްޔަށް ހޭލުންތެރި ކުރުވުމުގެ ހަރަކާތަކެއް ބޭއްވުމަށް،" ފޭސްބުކް ޕޯސްޓުގައިވެއެވެ.\nއޭނާ ބުނީ، ކައްދޫއަށް ޖައްސަން ވަރަށް ކައިރިވެފައި އިންދާ ކެޕްޓަން އެންގީ ވެލާނާ އެއާޕޯޓަށް ދާން އަންގާފައިވާ ކަމަށެވެ.\n"ދެން އެއްކަލަ އަންހެން މީހާ ބުނީ، އޭ އެހެން ވެގެންހޯ ފްލައިޓް އަނބުރާލީ، މަ އެ ވާހަކަ ދެއްކީމަތަ. އަހަރުމެން އާނއޭ ބުނީމަ ވާހަކަ އޮޅިވާލީ އަސްލު ނޭނގެޔޭ ތިމަންނަ ކީ މިވެނި އެއްޗެެކޭ އެވެނި އެއްޗެކޭ،" އަންހެން މީހާ ބުންޏެވެ.\nފްލައިޓު ތެރޭގައި ކަން ހިނގާދިޔަ ގޮތް ހިއްސާކުރި އެ އަންހެން މީހާ ވަނީ، ޑައިރެކްޓް ކޮންޓްކްޓްވި ވި އެ އަންހެން މީހާ ދޮގު ހެދިކަމަށް ތުހުމަތު ކޮށްފައެވެ. އަދި އެކަން ބަލައިދިނުމަށް އޭނާ ވަނީ އެދިފައެވެ. އަދި ޑޮކްޓަރު ކަންތައް ކުރީ ކަންތައް ކުރަން ޖެހޭ ގޮތަށް ކަމަށާއި، އޭނާއަށް ހުރިހާ މަންޒަރެއް ލޮލުން ފެނުނު ކަމަށް އޭނާ ބުނެފައިވެއެވެ.\nއެ ޑޮކްޓަރު ކަންތައް ކުރި ގޮތާއި ގުޅޭގޮތުން މޯލްޑިވްސް މެޑިކަލް އެސޯސިއޭޝަންއިން ބުނީ، ހުރިހާ އެންމެންގެ ރައްކާތެރިކަމަށް ސިއްޚީ ޚިދުމަތްތެރިން ކުރަންޖެހޭ ކަންކަން ކުރަން ޖެހޭނެކަމީ ޔަޤީންކަމެވެ. މިގޮތުން ނަގަންޖެހޭ ޒިންމާގެ ދަށުން ނިންމާ ކަންކަމުން ސިއްހީދާއިރާގެ ޚިދުމަތްތެރިންނަށް ފުރައްސާރަކޮށް ބިރުދެއްކުމަކީ ދަށު ދަރަޖައިގެ އަމަލެކެވެ.\nމިގޮތުން ލ.އަތޮޅަށް ދިޔަ މޯލްޑިވިއަންގެ ފްލައިޓް ގައި ކަންކަންވީ ގޮތާއި، އެކަމުގެ ސަބަބުން ސިއްހީ ޚިދުމަތްތެރިން ނެގި ވިސްނުންތޫނު ނިންމުމަށް އަޅުގަނޑުމެން އެންމެން ފަޚުރު ވެރިވަމެވެ. އަދި ފްލައިޓް ގައި ތިބި ބައެއް ޕެސެންޖަރުންގެ އަމަލުތައް ހަރުކަށިއިބާރާތުން ކުއްވެރިކުރަމެވެ. ހަމަޔަގީނުންވެސް މަދުބަޔެއްގެ ހިތްހަމަޖެހުމަށްވުރެން އެންމެގެ ސަލާމަތާއި ރައްކާތެރިކަން ކަށަވަރުކުރުން މުހިންމުކަމީ މިއަދުގެ މިހާލަތުގައި ދެބަސްނުވެވޭނެ ހަޤީގަތެކެވެ.\nއޭޕްރީލް 17, 2020 17:36\nފްލައިޓް ލޭންޑްކުރީމަވެސް ތި އެންމެން ކަރަންޓީނު ކުރެވިދާނެ ނޫންބާ؟\nއޭޕްރީލް 17, 2020 19:05\nނޫނޭ، ލޭންޑްކޮށްފަ މީހުން ބޭލިފަހުން ތިވާހަކައެއް ދެއްކިނަމަވެސް ހަމަ މާލެ ގެންދާނީ.. މާލެ މާލެ މާލެ ހުޅުމާލެ މާލެ ގުޅިމާލެ.\nއޭޕްރީލް 18, 2020 10:37\nގުޅިމާލެ އެ އް ނޯވެ\nވިލިމާލެ އެއްވެސް ނޯވޭ. އެއީ ވިލިގިނލި. ހުޅުމާލެ އަށްރަސްމީކޮށް ނަންދިނުމުން ވިލިނގިއްޔަށް ވިލިމާލެ ބަޔަކު ކިޔަން ފެށީމާ އެހެންކިޔަނީ . އެހެންވީމާ ގުޅިމާލެ ކިޔަސް ކޮބާމައްސަލައަލީ.\nއޭޕްރީލް 17, 2020 17:37\nސުވާލަކީ ފްލައިޓް އަނބުރާލާފަ އައިސް ޖެއްސީމަ ތި އެންމމެން ކަރަންޓީނުކުރިތޯ؟\nއޭޕްރީލް 17, 2020 18:17\nމިހާރުގެ ކަންކަން ހިނގަމުންދާ ގޮތުން ތިކަމެއް ފެށިގެން ތިއަންނަނީ ފްލައިޓަކުންހެން ހީވަނީ ، ފްލައިޓްތަކަކީ އޭރު ގެސްޓުން ރިސީވްކުރި އެއްޗެތި ، ދިރާސާކުރާމީހުންބުނަނީ ވައިރަސް އޭސީގައި ހަރުލާގެން އެތަށްދުވަަހަކު ހުންނަކަަށް ، އަޅޭ ވަގުތު ނޫސްވެރިން މިކަމާ މަބުރޫކްއާއި ސްވާލުކޮށްލަބަލާ\nއޭޕްރީލް 17, 2020 18:23\nމި ޕޮޒިޓިވްވާ މީހުންވެސް އެމީހުންނާ ކޮންޓެކްޓްވީ މީހުންވެސް މިއުޅެނީ ކަންތައް ފޮރުވަން. ދެންވެސް ތެދައް ބުނީމަދޯ ޓްރޭސް ކުރަންވެސް ފަސޭހަވާނީ!\nއޭޕްރީލް 17, 2020 18:35\nޑރ. ސާރިއު އަލީ ދީދީ. ސާއިރެއް ނޫން. ސ. މަރަދޫ އަށް އުފަން އައިޖީއެމްއެޗް ގެ އެތެރެހަށީގެ ބަލިތަކަށް ހާއްސަ ޑޮކޮޓަރެއް.\nއޭޕްރީލް 17, 2020 18:40\nމިވެސް މަބްރޫކްމެން ފޮނިކަނޑާފައި ބުނީ އެތެރޭގެ ދިވެއްސަކަށް ނުޖެހެޔޭ ވަރަށް ތައްޔާރަށޯއޮތީ އެކަމު ނޭގިހުއްޓާ އަޑިން ކޮރޯނާ އަރާތަންފެނުނީ އެއްވެސް ވަރަކަށް ތައްޔާރެއްނުވޭ ތައްޔާރުވިނަމަ ކޮބާ ޑެލިވަރީ، މާރުކޭޓްގައި އެއްޗެތި ނުވިއްކި ކުނިވަނީ ކޮބާދެންހުރިފިހާރަތަކަށް ހަދަންވިގޮތް\nއޭޕްރީލް 17, 2020 19:14\nކަލޭ އެންމެ ދުވަހަކު ނުކައި ހުއްޓަސް މަރުވަނީތަ؟ ކެއްތެރިވެބަލަ ހޭބަލި ނުވެ..\nއޭޕްރީލް 17, 2020 18:58\nވަރައްވުރެ ބޮޑަށް ފޮނިވެގެން މަބޮޑޭވާން އުޅޭމީހުނަށް އަދި ތިޔަށްވުރެ ދެރަ ލަދުވެތި ލަނޑުތައް ލިބޭނެ....\nއޭޕްރީލް 17, 2020 19:15\nމަބުރޫކުމެން މުޅިދުނިޔެއަށް ހިދުމަތް ދެވޭވަރަށް ތައްޔާރުވެގެން ތިބޭތާ ެތަކެއް ދުވަހެހް ވެއްޖެކަމަށް ކިޔަކިޔާތިބީ،\nލޮކްޑައުންގެ ހާލަތަށް ދިޔައިރު އެދެއްކިހާ ވާހަކަވީ ފޮންޔަށް،\nމާލެ، ހުޅުމާލެ، ވިލިމާލެ، ޙުޅުލެ ވެސް އޮތީކީ ތައްޔާރީ ހާލަތެއްގައެއް ނޫން،\nކުރިހާވެސް ކަމަކީ ކަރަންޓީންކުރަން ނަމުގަ ބޮޑެތި މެގަ ޕްރޮޖެކްޓްތަށް ބޮޑުންގެ ޖީބަށް ވަންނަގޮތައް ހިންގުން،\nއަމިއްލަ ޖީބަށް ބަރުވާނެ ހުރިހާކަމެއް އަވަދިނެތި ކޮށްކޮށް ތިއްބާ ބޮޑުންގެ އާއިލާތައް ރާއްޖެގެނެސް ޕާޓީތަކާ މަސްދަތުރުތަކާ ފްރެންޑުންނާއެކު ނާޗަރަންގީ ކުޅެކުޅެ ތިއްބާ އެމީހުންގެ ފަރާތުން މުޅިގައުމު ނުރައްކަލަށް ދިޔައީ.\nދެން އެހުރިހާ ކަމެއް ކުރުވާފަ ތަންތަނަށް އަރާތިބެ ފިޔަިކޮށިޔަކަސް އަހަރުމެންނަށް އަސްލުމަންޒަރުތަށް ދުވާލު މެންދުރު ފެންނަފަދައިން އެބަފެނެއެވެ....\nއޭޕްރީލް 17, 2020 19:32\nމަސްދަތުރާ ޕާރޓީތަކާއި ބާއްވާ އަދިވެސް ފޮނިވެގެން ދިވެހިން މޮޔައިން\nއޭޕްރީލް 17, 2020 20:48\nސާބަހޭ ތިކުރީ ހަމަކަންތައްކުރަންވީގޮތައް\nއޭޕްރީލް 17, 2020 21:03\n(49:6) އޭ إيمان ވެއްޖެ މީސްތަކުންނޭވެ! ތިޔަބައިމީހުންގެގާތަށް فاسق އަކު خبر އަކާއިގެން އަތުވެއްޖެނަމަ، އޭގެ ދޮގުތެދުބަލައި، حقيقة ހޯދާށެވެ! (އެއީ) ނޭނގިތިބެ، ތިޔަބައިމީހުންނަށް ބަޔަކަށް ގެއްލުންދެވިދާނެތީއެވެ. ފަހެ، އެހެންވެއްޖެނަމަ، ތިޔަބައިމީހުން ކުރިކަންތަކުގެ މައްޗަށް ހިތާމަކުރާ ބަޔަކުކަމުގައި ތިޔަބައިމީހުން ވެދާނެތެވެ.\nއޭޕްރީލް 17, 2020 21:47\nމަ ހިތައް އަރާ ބައެއް ދިވެހިންނަށް ކަމުދަނި ކޮން ގޮތެއް ބާއޭ. ރަނގަޅު އެއްގޮތެއްވެސް އަދި ޝުކުރު ކުރުމެއްވެސް ނެތް. ގޮތް ކިޔުން ކަމަކަށް އޮނަނީ.\nއޭޕްރީލް 23, 2020 19:45\nދޯ. އަޅާ ނުލާ


މުނިސިޕަލް ސަރވިސް އޮފިސަރަކު ހޯދުމަށްކުރި ނަންބަރ: (IUL)320-ADHR/320/2018/23 (06 ޖޫން 2018) އިޢުލާން ބާތިލްކުރުމަށްފަހު އަލުން އެކަމަށް ފުރުސަތު ހުޅުވާލަމެވެ.\nވަޒީފާއަށް އެދޭ ފޯމް އޭދަފުށީ ކައުންސިލް އިދާރާގެ ކައުންޓަރުން ލިބެން ހުންނާނެއެވެ. އަދި (http://www.csc.gov.mv) ވެބްސައިޓުން މިފޯމު ޑައުންލޯޑްވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 21 ޖޫން 2018 ވާ ބުރާސްފަތި ދުވަހުގެ 14.00 ގެ ކުރިން އޭދަފުށީ ކައުންސިލް އިދާރާއަށެވެ. ވަޒީފާއަސް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. އެޕްލިކޭޝަން ފޯމާއެކު ހުށަހަޅާންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލްކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ 2018 ޖޫން 24 އާއި 28 އާ ދެމެދު، އޭދަފުށީ ކައުންސިލްގެ އިދާރާގައެވެ. މިވަޒީފާއަށް ކުރިމަތިލާ ފަރާތްތަކުން، އެ ތާރީޙުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nޕަބްލިޝްކުރި ތާރީޚު: 10 ޖޫން 2018\nސުންގަޑި: 21 ޖޫން 2018 1400


ط س (މި އަކުރުތަކުގެ مراد ދެނެވޮޑިގެންވަނީ اللَّه އެވެ.) މިއީ ކީރިތި قرآن ގެ އަދި ބަޔާންވެގެންވާ ފޮތެއްގެ آية ތަކެވެ. (އެބަހީ: ބަޔާންވެގެންވާ ފޮތެއްކަމުގައިވާ قرآن ގެ آية ތަކެވެ.)\n(އެއީ) مؤمن ންނަށް ތެދުމަގެކެވެ. އަދި އުފާވެރި خبر އެއްމެއެވެ.\nއެއުރެންނީ ނަމާދު قائم ކޮށް، زكاة ދީ، އަދި آخرة ދުވަހާމެދު يقين ކުރާ މީހުންނެވެ.\nހަމަކަށަވަރުން، آخرة ދުވަހަށް إيمان ނުވާ މީހުންނަށް ތިމަންރަސްކަލާނގެ އެއުރެންގެ عمل ތައް ޒީނަތްތެރި ކުރެއްވީމެވެ. ފަހެ، އެއުރެންވަނީ حيران ވެ، ދެފުށުއެޅޭ حال ގައެވެ.\nއެއުރެންނީ އެއުރެންނަށް ނުބައިވެގެންވާ عذاب ހުރި މީހުންނެވެ. އަދި އެއުރެންނީ آخرة ގައި ހަމައެންމެ ގެއްލެނިވެގެންވާ މީހުންނެވެ.\nހަމަކަށަވަރުން، ކަލޭގެފާނަށް قرآن އުނގަންނައިދެއްވަނީ، حكيم ވަންތަ، މޮޅަށް ދެނެވޮޑިގެންވާ ކަލެއްގެ حضرة ންކަން ކަށަވަރެވެ.\nموسى ގެފާނު އެކަލޭގެފާނުގެ أهل ވެރިންނަށް ވިދާޅުވިހިނދު ހަނދުމަކުރާށެވެ! ހަމަކަށަވަރުން، ތިމަންކަލޭގެފާނަށް އަލިފާންގަނޑެއް ފެނިއްޖެއެވެ. ތިމަންކަލޭގެފާނު އެތަނުން خبر އަކާއިގެން ތިޔަބައިމީހުންގެ ގާތަށް ވަޑައިގަންނަވާހުށީމެވެ. ނުވަތަ ތިޔަބައިމީހުން ހީފިލުވުމަށް ހުޅުކޮޅެއް ގެންނަވާހުށީމެވެ.\nފަހެ، موسى ގެފާނު އެ އަލިފާންގަނޑުގެ ކައިރިޔަށް ވަޑައިގަތްހިނދު އެކަލޭގެފާނަށް ނިދާއިއްވެވިއެވެ. އަލިފާންގަނޑުގެ ކައިރީގައިވާ މީހަކަށާއި (އެބަހީ: موسى ގެފާނަށާއި) އަލިފާންގަނޑުގެ ވަށައިގެންވާ ބަޔަކަށް (އެބަހީ: ملائكة ންނަށް) بركات ލައްވާފައިވެއެވެ. عالم ތަކުގެ ވެރި اللَّه، ހުސްطاهر ވަންތަވެވޮޑިގެންވެއެވެ.\nއޭ موسى ގެފާނެވެ! ހަމަކަށަވަރުން، ތިމަންރަސްކަލާނގެއީ، عزيز ވަންތަ، حكيم ވަންތަ اللَّه އެވެ.\nއަދި ކަލޭގެފާނުގެ އަސާކޮޅު އެއްލަވާށެވެ! ފަހެ، އެ އަސާކޮޅު (އެއްލެވީމާ) ހަރުފަޔެއްހެން ހެލިފެލިވާތީ، ފެނިވަޑައިގަތްހިނދު (ބިރުފުޅުން) ފުރަގަސްދެއްވައި ދުވެވަޑައިގަތެވެ. އަދި އެނބުރި ވަޑައެއްނުގަތެވެ. (ދެން وحى ކުރެއްވިއެވެ.) އޭ موسى ގެފާނެވެ! ކަލޭގެފާނު ބިރުފުޅު ނުގަންނާށެވެ! ހަމަކަށަވަރުން، ތިމަންރަސްކަލާނގެ حضرة ގައި رسول ން (އެއްވެސް އެއްޗެއް ދެކެ) ބިރުފުޅެއް ނުގަންނާނެތެވެ.\nއެހެނެއްކަމަކު، އަނިޔާވެރިވެ، ނުބައިކަމެއް ކުރުމަށްފަހު، އޭގެބަދަލުގައި ރަނގަޅުކަމެއްކޮށްފި މީހަކަށް، ފަހެ، ހަމަކަށަވަރުން، ތިމަންރަސްކަލާނގެއީ، ގިނަގިނައިން ފާފަފުއްސަވާ، رحيم ވަންތަ ރަސްކަލާނގެއެވެ.\nއަދި ކަލޭގެފާނު ހެދުންކޮޅުގެ މަންސަފާއަށް އަތްޕުޅު ލައްވާށެވެ! އެއްވެސް ބަލިމަޑުކަމެއްގެ ނުބަޔަކާނުލައި، ހުދުކޮށް (ވިދަވިދާ އޮންނަގޮތުގައި) އެ އަތްޕުޅު ނުކުންނާނެތެވެ. فرعون އާއި، އޭނާގެ قوم ގެމީހުންނަށް ފޮނުއްވި ނުވަ معجزات ގެ ތެރެއިންނެވެ. ހަމަކަށަވަރުން، فاسق ބަޔަކުކަމުގައި، އެއުރެންވޫއެވެ.\nފަހެ، ތިމަންރަސްކަލާނގެ معجزات ތައް ފާޅުވެގެންވާ حال ގައި އެއުރެންގެ ގާތަށް އައިހިނދު، އެއުރެން ބުނެފޫއެވެ. މިއީ ފާޅުވެގެންވާ ޖާދޫއެކެވެ.\nހަމަކަށަވަރުން، ތިމަންރަސްކަލާނގެ داود ގެފާނާއި، سليمان ގެފާނަށް علم ވެރިކަން ދެއްވީމެވެ. އަދި އެ ދެބޭކަލުން ވިދާޅުވިއެވެ. حمد ހުރީ اللَّه އަށެވެ. އެކަލާނގެއީ، އެކަލާނގެއަށް إيمان ވެގެންވާ އަޅުންގެ ތެރެއިން، ގިނަމީހުންގެ މައްޗަށް ތިމަންމެން މާތްކުރެއްވި ރަސްކަލާނގެއެވެ.\nއަދި داود ގެފާނުގެ ކިބައިން (ނަބީކަމާއި ވެރިކަން) ވާރުތަވީ، سليمان ގެފާނަށެވެ. އަދި އެކަލޭގެފާނު ވިދާޅުވިއެވެ. އޭ މީސްތަކުންނޭވެ! އަހުރެމެންނަށް ދޫނިސޫފާސޫފީގެ ބަހުރުވަ އުނގަންނައިދެއްވިއެވެ. އަދި އަހުރެމެންނަށް ހުރިހާކަމެއް ލިބިފައިވެއެވެ. ހަމަކަށަވަރުން، މިކަންތަކަކީ، ފާޅުވެ އެނގިގެންވާ فضل ވަންތަ ކަމެއްކަން ކަށަވަރެވެ.\nއަދި ޖިންނީންނާއި، އިންސީންނާއި، ދޫނިސޫފާސޫފީގެ ތެރެއިން سليمان ގެފާނަށް އެކަލޭގެފާނުގެ لشكر އެއްކުރެއްވުނެވެ. ފަހެ، އެ لشكر އެތުރިގެންވެއެވެ.\n(ދެން لشكر އާއިގެން) ހިނީގެ وادى އަށް ވަޑައިގެންފުމަށް ދާނދެނެވެ. އެހިނދު ހިންޏެއް ބުންޏެވެ. އޭ ހިނިތަކާއެވެ! ކަލޭމެންގެ ގޭގެއަށް ވަންނާށެވެ! (އެއީ) ނޭނގިތިބެ، سليمان ގެފާނާއި، އެކަލޭގެފާނުގެ لشكر ކަލޭމެން ފިސްފިސް ނުކުރުމަށްޓަކައެވެ.\nފަހެ (سليمان ގެފާނު) އެ ހިނި ބުނިވާހަކަ އައްސަވައި ހިނިފުޅުވެޑުވިއެވެ. އަދި ވިދާޅުވިއެވެ. އަޅުގެ ވެރިރަސްކަލާކޯއެވެ! އިބަރަސްކަލާނގެ މިއަޅާގެ މައްޗަށާއި، މިއަޅާގެ މައިންބަފައިންގެ މައްޗަށް ދެއްވި نعمة އަށް شكر ކުރުމަށާއި، އިބަރަސްކަލާނގެ ރުހިވޮޑިގެންވާ صالح عمل ކުރުމަށް މިއަޅާއަށް إلهام ކުރައްވާނދޭވެ! އަދި އިބަރަސްކަލާނގެ رحمة ފުޅުން، އިބަރަސްކަލާނގެ صالح އަޅުންގެ ތެރެއިން މިއަޅާ ލައްވާނދޭވެ!\nއަދި އެކަލޭގެފާނު ދޫނިސޫފާސޫފި ހޯއްދަވައި ބެއްލެވިއެވެ. ފަހެ، އެކަލޭގެފާނު ވިދާޅުވިއެވެ. އަހުރެންނަށް هُدهُد މި ނުފެންނަނީ ކީއްވެގެން ހެއްޔެވެ؟ ނުވަތަ އޭތި غيب ވެގެންވީ ހެއްޔެވެ؟\nހަމަކަށަވަރުން، (އޭތީގެ عذر އެއްގެގޮތުން) ފާޅުވެގެންވާ ހެތްކެއް އަހުރެންގެގާތަށް ނުގެނައިނަމަ، އެ އެއްޗަށް ބޮޑުވެގެންވާ عقوبات އެއް އަހުރެން ދޭހުށީމެވެ. ނުވަތަ އޭތި ކަތިލާހުށީމެވެ.\nފަހެ، އެ ދޫނި މާދުރުނޫން ތަނެއްގައި ކުޑައިރުކޮޅެއްވަންދެން އުޅެފައި (އަތުވެއްޖެއެވެ.) ދެން އޭތި ދެންނެވިއެވެ. ކަލޭގެފާނަށް އެނގިވަޑައިގެންނުވާ ކަންތައްތަކެއް ތިމަންނާއަށް އެނގިއްޖެއެވެ. ކަލޭގެފާނުގެ އަރިހަށް ތިމަންމިއައީ، (يمن ކަރައިގެ) سبإ އިން يقين ވެގެންވާ خبر އަކާއިގެންނެވެ.\nއެތާނގެ މީހުންގެ މައްޗަށް ރަނިކަންކުރައްވާ ކަމަނާއަކު ހަމަކަށަވަރުން، ތިމަންދުށީމެވެ. ހުރިހާ އެއްޗެއް އެކަމަނާއަށް ލިބިވަޑައިގެންފައިވެއެވެ. އަދި އެކަމަނާއަށް ބޮޑުވެގެންވާ تخت އެއް ވެއެވެ.\nއެކަމަނާއާއި، އެކަމަނާގެ قوم ގެމީހުން، اللَّه ފިޔަވައި އިރަށް سجدة ކޮށް އުޅޭތީ ތިމަންދުށީމެވެ. އަދި شيطان އާ އެއުރެންނަށް އެއުރެންގެ عمل ތައް ޒީނަތްތެރިކޮށް ދެއްކިއެވެ. އަދި ތެދުމަގުން އެއުރެން އެއްކިބާކުރިއެވެ. ފަހެ، އެއުރެންނަކަށް ތެދުމަގެއް ނުލިބެއެވެ.\nއުޑުތަކާއި، ބިމުގައި ފޮރުވިފައިވާ ތަކެތި ނެރުއްވާ، އަދި ތިޔަބައިމީހުން ވަންހަނާކުރާ ކަންތަކާއި، ފާޅުކުރާ ކަންތައް ދެނެވޮޑިގެންވާ اللَّه އަށް سجدة ނުކުރުމަށް شيطان އާ އެއުރެންނަށް ޒީނަތްތެރިކޮށްދިނެވެ.\nاللَّه އީ، އެކަލާނގެ ފިޔަވައި حق ވެގެން އަޅުކަމެއްވެވޭ إله އަކު ނުވާ ރަސްކަލާނގެއެވެ. އެއީ މާތްވެގެންވާ عرش ގެ ވެރިރަސްކަލާނގެއެވެ.\nއެކަލޭގެފާނު (هُدهُد އަށް) ވިދާޅުވިއެވެ. ކަލޭ ތިޔަބުނީ ތެދެއްތޯ ނުވަތަ ކަލޭވަނީ ދޮގުވެރިންގެ ތެރެއިންތޯ ތިމަންކަލޭގެފާނު ބައްލަވާހުށީމެވެ.\nއަހުރެންގެ މި ސިޓީ ހިފައިގެންގޮސް އެއުރެންގެ ގާތަށް އެ އެއްލާށެވެ! ދެން އެއުރެންނާ ދުރަށްޖެހި (ޖަވާބުގައި) އެއުރެން ރައްދުކުރަނީ ކޮންއެއްޗެއްތޯ ބަލާށެވެ!\n(ސިޓީ ލިބުމުން) އެކަމަނާ ވިދާޅުވިއެވެ. އޭ قوم ގެ ބޮޑުންނޭވެ! ހަމަކަށަވަރުން، މާތްވެގެންވާ ސިޓީފުޅެއް ތިމަންކަމަނާއަށް ލިބިއްޖެއެވެ.\nއެއީ، ހަމަކަށަވަރުން، سليمان ގެފާނުގެ އަރިހުން އައި ސިޓީފުޅެކެވެ. އަދި ހަމަކަށަވަރުން، އޭގައި އަންގަވާފައިވަނީ [بسـم اللَّه الرّحمـن الرّحيـم] އެވެ. (رحمن ވަންތަ رحيم ވަންތަ اللَّه ގެ اسم ފުޅުން ފަށައިގަންނަމެވެ.)\nތިޔަބައިމީހުން ތިމަންކަލޭގެފާނުގެ މައްޗަށް ބޮޑާވެނުގަނެ، إسلام ވެގެން ތިމަންކަލޭގެފާނުގެ އަރިހަށް އަންނާށެވެ!\nއެކަމަނާ ވިދާޅުވިއެވެ. އޭ (قوم ގެ) ބޮޑުންނޭވެ! އަހުރެންގެ މިކަންތަކުގައި ތިޔަބައިމީހުންނަށް ފެންނަގޮތް އަހުރެންނަށް ބުނެދޭށެވެ! ތިޔަބައިމީހުން އަހުރެންނާއެކު حاضر ވެއްޖައުމަށްދާނދެން އަހުރެން ގޮތެއް ކަނޑައެއް ނާޅާނަމެވެ.\nއެއުރެން (އެކަމަނާއަށް) ދެންނެވޫއެވެ. ތިމަންމެންނީ، އާރާއި ބާރުހުރި ގަދަފަދަ ބަޔެކެވެ. ކަންތައް ކުރައްވާނެގޮތް އެނގިވަޑައިގަންނަވާނީ ކަމަނާއަށެވެ. ފަހެ، ކަމަނާ ކުރައްވާނެ أمر އަކާމެދު ވިސްނަވާށެވެ!\nއެކަމަނާ ވިދާޅުވިއެވެ. ހަމަކަށަވަރުން، ރަސްރަސްކަލުން (ހަނގުރާމަވެރި ގޮތުގައި) ރަށަކަށް އަރައިވަޑައިގެންފިނަމަ، އެރަށެއް ސުންނާފަތިކުރައްވައި، فساد ކުރައްވައި، އަދި އެރަށެއްގެ أهل ވެރިންކުރެ عزّة ތެރިން ނިކަމެތިކުރައްވަތެވެ. އަދި އެއުރެން ކަންތައްކުރައްވަނީ އެފަދައިންނެވެ.\nއަދި ހަމަކަށަވަރުން، ތިމަންކަމަނާ އެއުރެންނަށް ހަދިޔާއެއް މިފޮނުއްވަނީއެވެ. ދެން (އެ ހަދިޔާއާއިގެން) ފޮނުވޭމީހުން އެނބުރި އަންނަނީ ކޮންއެއްޗަކާއިގެންތޯ ބައްލަވަން ތިމަންކަމަނާ انتظار ކުރައްވާނަމެވެ.\nފަހެ (އެކަމަނާ ފޮނުއްވި) މީހުން سليمان ގެފާނުގެ އަރިހަށް އައިހިނދު، އެކަލޭގެފާނު ވިދާޅުވިއެވެ. ތިޔަބައިމީހުން ތިމަންކަލޭގެފާނަށް މުދަލުން مدد ކުރަނީ ހެއްޔެވެ؟ ފަހެ، اللَّه ތިޔަބައިމީހުންނަށް ދެއްވާފައިވާ ތަކެއްޗަށްވުރެ، ތިމަންކަލޭގެފާނަށް اللَّه ދެއްވާފައިވާ ތަކެތި (އެބަހީ: ނަބީކަމާއި ރަސްކަން) މާހެޔޮކަން ބޮޑެވެ. އަދި ކިއެއްތަ! ތިޔަބައިމީހުންގެ ހަދިޔާއަށް އުފާކުރާނީ ހަމަތިޔަބައިމީހުންނެވެ.\nތިޔަ ހަދިޔާއާއިގެން އެއުރެންގެ ގާތަށް އެނބުރިދާށެވެ! ފަހެ، އެއުރެންނަށް ދެކޮޅުހެދުމަށް ކުޅަދާނަވެގެންނުވާފަދަ لشكر އަކާއިގެން އެއުރެންގެ ގާތަށް ހަމަކަށަވަރުން، އަހުރެމެން ދާހުށީމުއެވެ. އަދި ހަމަކަށަވަރުން، އެއުރެން ދެރަވެ، ނިކަމެތިވެގެންވާ حال ގައި، އެރަށުން އެއުރެން ބޭރުކުރާހުށީމުއެވެ.\nއެކަލޭގެފާނު ވިދާޅުވިއެވެ. އޭ ބޮޑުންނޭވެ! އެއުރެން ބޯލަނބައި ކިޔަމަންވެ، إسلام ވެގެން ތިމަންކަލޭގެފާނުގެ އަރިހަށް އައުމުގެ ކުރީގައި، އެކަމަނާގެ تخت ތިމަންކަލޭގެފާނުގެ އަރިހަށް ގެނެސްދޭނީ، ތިޔަބައިމީހުންގެ ތެރެއިން ކާކުހެއްޔެވެ؟\nޖިންނީންގެ ތެރެއިން عفريت އަކު ދެންނެވިއެވެ. ކަލޭގެފާނު ތިޔަ އިންނެވިތަނުން ތެދުވެވަޑައިގަތުމުގެ ކުރިން، ކަލޭގެފާނުގެ އަރިހަށް ތިމަން އެ ގެނެސްދީފާނަމެވެ. އަދި ހަމަކަށަވަރުން، ތިމަންނާއީ، އެ އުފުލޭފަދަ، ބާރުގަދަ، އޭގެމައްޗަށް أمانة ތެރިއަކީމެވެ.\n(ބާވައިލެއްވި) ފޮތުން علم ލިބިފައިވާމީހާ ދެންނެވިއެވެ. ކަލޭގެފާނު ކަޅިހިންގަވައިލެއްވުމުގެ ކުރިން، ކަލޭގެފާނުގެ އަރިހަށް ތިމަން އެ ގެނެސްދީފާނަމެވެ. ދެން އެކަލޭގެފާނުގެ އަރިހުގައި އެ تخت ބެހެއްޓިފައިހުއްޓައި ފެނިވަޑައިގަތްހިނދު، އެކަލޭގެފާނު ވިދާޅުވިއެވެ. މިކަންމިވީ އަހުރެންގެ ވެރިރަސްކަލާނގެ فضل ވަންތަ ކަމުންނެވެ. (އެއީ) އަހުރެން نعمة އަށް شكر ކުރަނީތޯ، ނުވަތަ ދެކޮޅުވެރިވަނީތޯ امتحان ކުރެއްވުމަށްޓަކައެވެ. شكر ކުރާމީހާ (ދަންނާށެވެ!) ފަހެ، އޭނާ شكر ކުރާކަން ކަށަވަރީ، ހަމައޭނާގެ އަމިއްލަ نفس އަށެވެ. އަދި (نعمة އަށް) ދެކޮޅުހަދާމީހާ (ދަންނާށެވެ!) ފަހެ، ހަމަކަށަވަރުން، އަހުރެންގެ ވެރިރަސްކަލާނގެއީ، ފުދިވޮޑިގެންވާ، ދީލަތިވަންތަ ރަސްކަލާނގެއެވެ.\nއެކަލޭގެފާނު ވިދާޅުވިއެވެ. އެކަމަނާއަށް އެނގިވަޑައިގަނޭތޯ، ނުވަތަ އެނގިވަޑައިނުގަނޭތޯ ބެއްލެވުމަށް، ތިޔަބައިމީހުން އެކަމަނާގެ تخت ގެ ސިފަ ބަދަލުކޮށްލާށެވެ!\nފަހެ، އެކަމަނާ ވަޑައިގަތުމުން ދެންނެވިއެވެ. ކަމަނާގެ تخت ވަނީ މިފަދައިންތޯއެވެ. އެކަމަނާ ދެންނެވިއެވެ. އެއާއި މިއާ ހަމަ އެއްފަދައެވެ. (سليمان ގެފާނު ވިދާޅުވިއެވެ.) އެކަމަނާގެ ކުރިން ތިމަންމެންނަށްވަނީ، علم ލިބިފައެވެ. އަދި (އެކަމަނާގެ ކުރިން) ތިމަންމެން مسلم ންކަމުގައި ވީމުއެވެ.\nއަދި اللَّه ފިޔަވައި އެކަމަނާ އަޅުކަންކުރައްވާ ތަކެތި، އެކަމަނާ (ތެދުމަގުން) އެއްކިބާކުރިއެވެ. ހަމަކަށަވަރުން، އެކަމަނާވީ، كافر قوم އެއްގެ މީހުންގެ ތެރެއިންނެވެ.\nއެކަމަނާއަށް ދެންނެވިއެވެ. ގަނޑުވަރަށް ވެދެވަޑައިގަންނަވާށެވެ! ފަހެ، އެކަމަނާއަށް އެތަން ފެނިވަޑައިގަތްހިނދު، އެއީ ފެންގަނޑެކޭ ހީފުޅުކުރައްވައި (ފެންގަނޑަކަށް އެރިވަޑައިގަންނަވާގޮތަށް) ދެފައިންޕުޅު كشف ކުރެއްވިއެވެ. އެކަލޭގެފާނު ވިދާޅުވިއެވެ. އެއީ ހަމަކަށަވަރުން، އޮމާން ބިއްލޫރިން ހެދިފައިވާ ގަނޑުވަރެކެވެ. (ދެން އެކަމަނާ إسلام ވުމަށް سليمان ގެފާނު ވިދާޅުވިހިނދު) އެކަމަނާ ވިދާޅުވިއެވެ. އަޅުގެ ވެރިރަސްކަލާކޮ! ހަމަކަށަވަރުން، އަޅުގެ އަމިއްލަ نفس އަށް އަޅު އަނިޔާވެރިވެއްޖައީމެވެ. އަދި سليمان ގެފާނުގެ އަރިހުގައިވެ، عالم ތަކުގެވެރި اللَّه އަށް ބޯލަނބައި، ކިޔަމަންވެއްޖައީމެވެ.\nހަމަކަށަވަރުން، ތިމަންރަސްކަލާނގެ ثمود ބާގައިމީހުންގެ ގާތަށް އެއުރެންގެ أخ، صالح ގެފާނު ފޮނުއްވީމެވެ. ތިޔަބައިމީހުން اللَّه އަށް އަޅުކަންކުރާށޭ އަންގަވަމުންނެވެ. ފަހެ، އެހާރުން އެއުރެން އަރާރުންވާ ދެބަޔަކަށް ބެހިގެންދިޔައޫއެވެ.\nއެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! ތިޔަބައިމީހުން ރަނގަޅުގޮތުގެ ކުރިން، ނުބައިގޮތް އަވަސްވުމަށް ތިޔައެދެނީ ކީއްވެގެން ހެއްޔެވެ؟ ތިޔަބައިމީހުންނަށް رحمة ލެއްވުމަށްޓަކައި ތިޔަބައިމީހުން ފާފަފުއްސެވުންއެދި، اللَّه އަށް دعاء ނުކުރާނޫހެއްޔެވެ؟\nއެއުރެން ދެންނެވޫއެވެ. ކަލޭގެފާނާއި، ކަލޭގެފާނުގެ އަރިހުގައިވާ މީހުންގެ ސުންޕާކަން ތިމަންމެންނަށް ޖެހިއްޖެއެވެ. އެކަލޭގެފާނު ވިދާޅުވިއެވެ. ތިޔަބައިމީހުންނަށް ސުންޕާގޮތް މެދުވެރިވުންވަނީ، اللَّه ގެ حضرة ގައެވެ. އަދި ކިއެއްތަ! ތިޔަބައިމީހުންނީ، امتحان ވެވޭ ބަޔެކެވެ.\nއަދި އެރަށުގައި ނުވަމީހަކު އުޅުނެވެ. އެއުރެން ބިމުގައި فساد އުފައްދަމުން ގެންދެތެވެ. އަދި އެއުރެން (އެއްވެސް ކަމެއް) إصلاح އެއް ނުކުރެތެވެ.\nއެއުރެން ބުނެފޫއެވެ. ރޭގަނޑުގެ ވަގުތުގައި އެކަލޭގެފާނާއި، އެކަލޭގެފާނުގެ أهل ވެރިން އަވަހާރަކޮށްލައި، ނެތިކޮށްލުމަށް اللَّه ގަންދީ ތިޔަބައިމީހުން ހުވާކުރާށެވެ! ދެން ހަމަކަށަވަރުން، އެކަލޭގެފާނުގެ ބަލަދުވެރިޔާ ގާތުގައި ތިމަންމެން ބުނާހުށީމެވެ. (އެކަލޭގެފާނާއި) އެކަލޭގެފާނުގެ أهل ވެރިން އަވަހާރަކޮށްލިތަނެއް ތިމަންމެން ނުވެސް ދެކެމުއެވެ. އަދި ހަމަކަށަވަރުން، ތިމަންމެންނަކީ، ތެދުވެރިންކަން ކަށަވަރެވެ.\nފަހެ، އެހުރީ އެއުރެންގެ އަނިޔާވެރިކަމުގެ ސަބަބުން ވީރާނާވެފައިވާ އެއުރެންގެ ގޯތިގެދޮރެވެ. ހަމަކަށަވަރުން، އެކަންތަކުގައި ދަންނަ ބަޔަކަށް ހެކިތަކެއްވާކަން ކަށަވަރެވެ.\nއަދި إيمان ވެ تقوى ވެރިކަންމަތީ އުޅުނުމީހުން، ތިމަންރަސްކަލާނގެ ސަލާމަތްކުރެއްވީމެވެ.\nلوط ގެފާނު، އެކަލޭގެފާނުގެ قوم ގެމީހުންނަށް ވިދާޅުވިހިނދު (ހަނދުމަކުރާށެވެ!) ތިޔަބައިމީހުން ދެކެދެނެތިބި حال، فاحش عمل ތައް ކުރަނީހެއްޔެވެ؟\nހަމަކަށަވަރުން، ތިޔަބައިމީހުން شهوانى އެދުން ފުއްދުމަށްޓަކައި އަންހެނުން ފިޔަވައި ފިރިހެނުންނާ ގާތްވަނީ ހެއްޔެވެ؟ އަދި ކިއެއްތަ! ތިޔަބައިމީހުންނަކީ، ތަންދޮރުނޭނގޭ جاهل ބަޔަކީމުއެވެ.\nފަހެ، އެކަލޭގެފާނުގެ قوم ގެމީހުންގެ ޖަވާބުކަމުގައި އެއުރެންގެ މިބުނުން ނޫނީ ނުވެއެވެ. ތިޔަބައިމީހުން لوط ގެފާނާއި، އެކަލޭގެފާނަށް تبع ވެގެން ތިބިމީހުން ތިޔަބައިމީހުންގެ ރަށުން ބޭރުކޮށްލާށެވެ! ހަމަކަށަވަރުން، އެއުރެންނީ طاهر ވެ ތިބޭބަޔެކެވެ.\nފަހެ، ތިމަންރަސްކަލާނގެ އެކަލޭގެފާނާއި އެކަލޭގެފާނުގެ أهل ވެރިން ސަލާމަތްކުރެއްވީމެވެ. އެކަލޭގެފާނުގެ އަނބިކަނބަލުން މެނުވީއެވެ. عذاب ގައި ތިބޭމީހުންގެ ތެރެއިން ތިމަންރަސްކަލާނގެ އެކަނބުލޭގެ ހިމެނުއްވީމެވެ.\nއަދި ތިމަންރަސްކަލާނގެ އެއުރެންގެ މައްޗަށް (ހިލައިގެ) ވާރެއެއް ވެއްސެވީމެވެ. ފަހެ، إنذار ވެވުނު މީހުންގެ (މައްޗަށް ވެހުނު) ވާރޭގެ ނުބައިކަމާއެވެ!\nކަލޭގެފާނު ވިދާޅުވާށެވެ! حمد ހުރީ اللَّه އަށެވެ. އަދި އެކަލާނގެ خيار ކުރައްވާފައިވާ، އެކަލާނގެ އަޅުތަކުންގެ މައްޗަށް سلام ހުށްޓެވެ. ހެޔޮކަންބޮޑީ، اللَّه ހެއްޔެވެ؟ ނުވަތަ އެއުރެން شريك ކުރާ އެއްޗެތި ހެއްޔެވެ؟\nނުވަތަ އުޑުތަކާއި، ބިން ހެއްދެވި، އަދި ތިޔަބައިމީހުންނަށްޓަކައި އުޑުން ވާރޭފެން ވެއްސެވި ރަސްކަލާނގެ ހެއްޔެވެ؟ ފަހެ، ރީތިކަމާއި ހިތްފަސޭހަކަމުން ފުރިގެންވާ ބަގީޗާތައް ތިމަންރަސްކަލާނގެ އެ ފެނުން ފެޅުއްވީމެވެ. އެ ބަގީޗާގެ ގަސްތައް ފެޅުވުމަކީ، ތިޔަބައިމީހުންނަށް ކުޅަދާނަވެގެންވާނެ ކަމެއްނޫނެވެ. اللَّه އާ އެކުގައި އެހެން إله އަކު ވޭހެއްޔެވެ؟ އަދި ކިއެއްތަ! އެއުރެންނީ (حق ން) އެއްކިބާވާ ބަޔެކެވެ.\nނުވަތަ قرار ވެ ތިބުމުގެ ތަނެއްކަމުގައި، ބިންލައްވައި އެތާނގައި ކޯރުތައް ލައްވައި، އަދި އެތާނގައި ހަރުލައިހުންނަ ފަރުބަދަތައް ލައްވައި، އަދި (މީރުފެނާއި ލޮނުފެނުގެ) ދެ ކަނޑު ދެމެދުގައި ހުރަހެއް ލެއްވި ރަސްކަލާނގެ ހެއްޔެވެ؟ اللَّه އާ އެކުގައި އެހެން إله އަކު ވޭހެއްޔެވެ؟ އަދި ކިއެއްތަ! އެއުރެންކުރެ ގިނަމީހުނެއް (އެކަމެއް) ނުދަނެތެވެ.\nނުވަތަ ދަތި އުނދަގޫ حال ޖެހިފައިވާ މީހާ، އެކަލާނގެއަށް دعاء ކުރާހިނދު، އެމީހާގެ دعاء އިޖާބަކުރައްވައި، އަދި ނުބައިކަން ދުރުކުރައްވައި، އަދި ބިމުގެ خليفة އިން ކަމުގައި ތިޔަބައިމީހުންލައްވާ ރަސްކަލާނގެ ހެއްޔެވެ؟ اللَّه އާއެކު އެހެން إله އަކު ވޭހެއްޔެވެ؟ ތިޔަބައިމީހުން ހަނދުމަކުރަނީ ވަރަށްވެސް މަދުންނެވެ.\nނުވަތަ އެއްގަމާއި، ކަނޑުގެ އަނދިރިތަކުގެ ތެރޭގައި، ތިޔަބައިމީހުންނަށް ތެދުމަގު ދައްކަވާ، އަދި އެކަލާނގެ رحمة (ގެ ވާރޭ) ގެ ކުރިޔަށް އުފާވެރި خبر އެއްގެ ގޮތުގައި (ވިލާގަނޑުގެ) ވައި ފޮނުއްވާ ރަސްކަލާނގެހެއްޔެވެ؟ اللَّه އާއެކު އެހެން إله އަކު ވޭހެއްޔެވެ؟ އެއުރެން އެ شريك ކުރާ ތަކެއްޗަށްވުރެން اللَّه މަތިވެރިވެވޮޑިގެންވެއެވެ.\nނުވަތަ (ނެތުމުގެތެރޭން) خلق ތަކުން އަލަށް އުފައްދަވައި، ދެން އެ ތަކެތި އަލުން إعادة ކުރައްވައި، އަދި އުޑާއި، ބިމުން ތިޔަބައިމީހުންނަށް رزق ދެއްވާ ރަސްކަލާނގެ ހެއްޔެވެ؟ اللَّه އާއެކު އެހެން إله އަކު ވޭހެއްޔެވެ؟ ކަލޭގެފާނު ވިދާޅުވާށެވެ! ތިޔަބައިމީހުން ތެދުވެރިން ކަމުގައިވާނަމަ، ތިޔަބައިމީހުންގެ دليل ތިޔަބައިމީހުން ގެނެސްބަލާށެވެ!\nކަލޭގެފާނު ވިދާޅުވާށެވެ! اللَّه އަށް މެނުވީ، އުޑުތަކާއި، ބިމުގައިވާ އެކަކަށްވެސް غيب ގައިވާކަމެއް ނޭނގޭނެތެވެ. އަދި އެއުރެން އަލުން ދިރުއްވައި، محشر އަށް ފޮނުއްވާހުށީ ކޮންއިރަކުންކަން އެއުރެންނަކަށް ނުމެއެނގޭމެއެވެ.\nއަދި ކިއެއްތަ! آخرة އާ ހަމަޔަށް އެއުރެންގެ علم ފޯރީހެއްޔެވެ؟ އަދި ކިއެއްތަ! އެދުވަހާމެދުގައި އެއުރެންވަނީ شك ކަމެއްގައެވެ. އަދި ކިއެއްތަ؟ އެދުވަހާމެދު އެއުރެންވަނީ ކަނުބަޔަކު ކަމުގައެވެ.\nكافر ވި މީހުން ބުނެފޫއެވެ. ތިމަންމެންނާ، ތިމަންމެންގެ ކާބަފައިން (މަރުވެ) ވެއްޔަށް ވެދާހިނދު، ހަމަކަށަވަރުން، ތިމަންމެންނީ އަލުން (ދިރުއްވައި) ނެރުއްވާނޭ ބަޔެއް ހެއްޔެވެ؟\nހަމަށަވަރުން، ތިމަންމެންނާއި، ތިމަންމެންގެ ކާބަފައިންނަށް މީގެކުރިންވެސް މިކަންތައް وعد ކުރައްވާފައިވެއެވެ. އެވޭލާ މީހުން ދައްކައިއުޅުނު ފުލޯކު ވާހަކަތަކެއް ކަމުގައިމެނުވީ މިކަންތައް ނުވެއެވެ.\nއަދި އެއުރެންގެ މައްޗަށް ކަލޭގެފާނު ހިތާމަ ނުކުރައްވާށެވެ! އަދި އެއުރެން މަކަރުހަދާ ކަންތަކުން ހިތްޕުޅު ދަތިވުމެއްގެ ތެރޭގައި ކަލޭގެފާނު ވެވަޑައި ނުގަންނަވާށެވެ!\nއެއުރެން ބުނެތެވެ. ތިޔަބައިމީހުންނީ، ތެދުބުނާ ބަޔަކު ކަމުގައިވާނަމަަ ތިޔަ (ބުނާ عذاب ގެ) وعد އަންނާނީ ކޮންއިރަކުން ހެއްޔެވެ؟\nކަލޭގެފާނު ވިދާޅުވާށެވެ! އަވަސްކުރުމަށް ތިޔަބައިމީހުން އެދޭ ބައެއްކަންތައް (އެބަހީ: عذاب) ތިޔަބައިމީހުންނާ ދާދިކައިރިވެފައިވުން އެކަށީގެންވެއެވެ.\nހަމަކަށަވަރުން، ކަލޭގެފާނުގެ ވެރިރަސްކަލާނގެއީ، މީސްތަކުންގެ މައްޗަށް فضل ވަންތަ ވެރިރަސްކަލާނގެކަން ކަށަވަރެވެ. އެހެނެއްކަމަކު، އެއުރެންކުރެ ގިނަމީހުން شكر އެއް ނުކުރެތެވެ.\nއެއުރެންގެ ހިތްތަކުގައި ފޮރުވާ ކަންތަކާއި، އެއުރެން ފާޅުކުރާ ކަންތައް، ހަމަކަށަވަރުން، ކަލޭގެފާނުގެ ވެރިރަސްކަލާނގެ ދެނެވޮޑިގެންވެއެވެ.\nއަދި އުޑާއި، ބިމުގައިވިޔަސް (އެކަލާނގެއަށް) ފޮރުވިގެންވާ އެއްވެސް ކަމެއް ނުވެއެވެ. އެ ހުރިހާ ކަމެއްވަނީ، ބަޔާންވެގެންވާ ފޮތެއްގައި ލިޔުއްވައިފައެވެ.\nإسـرآءيـل ގެދަރިން، އެކަންކަމާމެދު ދެބަސްވާ ކަންތަކުގެ ތެރެއިން ގިނަކަންތައް ހަމަކަށަވަރުން، މި قرآن، އެއުރެންނަށް ކިޔައިދީ ބަޔާންކޮށްދެއެވެ.\nއަދި ހަމަކަށަވަރުން، އެ قرآن އަކީ، مؤمن ތަކުންނަށްވާ هداية އަކާއި، رحمة އެއްކަން ކަަށަވަރެވެ.\nހަމަކަށަވަރުން، ކަލޭގެފާނުގެ ވެރިރަސްކަލާނގެ (قيامة ދުވަހުން) އެއުރެންގެ މެދުގައި އެކަލާނގެ (عدل ވެރި) حكم ފުޅުން ނިޔާކުރައްވާނެތެވެ. އަދި އެކަލާނގެއީ، عزيز ވަންތަ، މޮޅަށް ދެނެވޮޑިގެންވާ ރަސްކަލާނގެއެވެ.\nފަހެ، ކަލޭގެފާނު اللَّه އަށް وكيل ކުރައްވާށެވެ! ހަމަކަށަވަރުން، ކަލޭގެފާނުވަނީ، ބަޔާންވެގެންވާ حق މަގުގައެވެ.\nހަމަކަށަވަރުން، މަރުވެފައިތިބޭ މީހުންނަށް ކަލޭގެފާނަކަށް އަޑެއް ނީއްވެވޭނެތެވެ. އަދި ބީރު މީހުންނަށް، އެއުރެން ފުރަގަސްދީ ދާހިނދު، ކަލޭގެފާނު ގޮވައިލައްވާ އަޑެއް ނީއްވެވޭނެތެވެ.\nއަދި ކަނުމީހުންނަށް (އެބަހީ: މަގުފުރެދުމުން ކަނުވެފައިވާ މީހުންނަށް) އެއުރެންގެ މަގުފުރެދުމުން އެއްކިބާކުރައްވައި، (ތެދުމަގު ދައްކަވާ) هادى އަކު ކަމުގައި ކަލޭގެފާނު ނުވަމުއެވެ. ތިމަންރަސްކަލާނގެ آية ތަކަށް إيمان ވާ ބަޔަކަށް މެނުވީ ކަލޭގެފާނަކަށް ނީއްވެވޭނެއެވެ. ފަހެ، އެއުރެންނީ، اللَّه އަށް ކިޔަމަންވާ މީހުންނެވެ.\nއެއުރެންގެ މައްޗަށް (عذاب ގެ) ބަސްފުޅު حق ވާހިނދު، ތިމަންރަސްކަލާނގެ، އެއުރެންނަށްޓަކައި ބިމުން ދާއްބައެއް ނެރުއްވާހުށީމެވެ. އޭތި އެއުރެންނާ ވާހަކަދައްކަމުން ބުނާނެތެވެ. ހަމަކަށަވަރުން، ތިމަންރަސްކަލާނގެ آية ތަކަށް إيمان ނުވާ ބަޔަކު ކަމުގައި މީސްތަކުންވިއެވެ.\nކޮންމެ أمّة އަކުން ތިމަންރަސްކަލާނގެ آية ތައް ދޮގުކުޅަ މީހުންގެ ތެރެއިން ބަޔަކު ތިމަންރަސްކަލާނގެ އެއްކުރައްވައި، محشر އަށް ފޮނުއްވާދުވަސް ހަނދުމަކުރާށެވެ! ފަހެ، އެއުރެން ބައިބަޔަށް ބައިތިއްބަވަމުން ގެންދަވާނެތެވެ.\n(اللَّه ގެ حضرة އަށް) އެއުރެން އަތުވެއްޖައުމަށް ދާނދެނެވެ. އެހިނދު އެކަލާނގެ وحى ކުރައްވާނެތެވެ. ތިޔަބައިމީހުންނަށް އެއާބެހޭ علم އެއް ލިބިފައިނެތް حال، ތިޔަބައިމީހުން ތިމަންރަސްކަލާނގެ آية ތައް ދޮގުކުޅައީ ހެއްޔެވެ؟ ނުވަތަ ތިޔަބައިމީހުން ކުރަމުންގެންދިޔައީ ކޮންކަމެއް ހެއްޔެވެ؟\nއަދި އެއުރެންގެ މައްޗަށް ކަނޑައަޅުއްވާފައިވާ عذاب އައިސް ޖެހިއްޖެއެވެ. އެއީ އެއުރެން އަނިޔާވެރިވީ ކަމަށްޓަކައެވެ. ފަހެ، އެއުރެންނަކަށް (އެދުވަހުން) އެއްވެސް ވާހަކައެއް ނުދެއްކޭނެތެވެ.\nހަމަކަށަވަރުން، ތިމަންރަސްކަލާނގެ، ރޭގަނޑު ލައްވާފައިވަނީ، އެވަގުތުގައި އެއުރެން ހަމަހިމޭންކަމާއި، އަރާމު ލިބިތިބުމަށާއި، އަދި ދުވާލު ލައްވާފައިވަނީ (މަސައްކަތްކޮށް އުޅުމަށްޓަކައި) ތަންތަން ފެންނަގޮތުގައިކަން އެއުރެން ނުދެކޭހެއްޔެވެ؟ ހަމަކަށަވަރުން، إيمان ވާ ބަޔަކަށް އެކަންތަކުގައި ހެކިތަކެއްވާކަން ކަށަވަރެވެ.\nތާޅަފިލި ފުމެލައްވާ ދުވަސް ހަނދުމަކުރާށެވެ! ފަހެ (އެހިނދު) اللَّه އިރާދަކުރެއްވި މީހަކު މެނުވީ، އުޑުތަކާއި، ބިމުގައިވާހާ ބަޔަކު ބިރުން ސިހިގެންދާނެތެވެ. އަދި އެންމެން ދެރަވެ، ނިކަމެތިވެގެންވާ حال ގައި އެކަލާނގެ حضرة އަށް އަންނާނެތެވެ.\nއަދި ފަރުބަދަތައް ތިބާ ދެކެމުއެވެ. އެ ތަކެތި ވިލާތައް ހިނގައިދާގޮތަށް ހިނގައިދާ حال، ތިބާ ހީކުރަނީ، އެ ތަކެތި ހަރުލައި ހުރިކަމަށެވެ. (އެއީ) اللَّه ގެ ހެއްދެވުމެވެ. އެކަލާނގެއީ، ހުރިހާ ތަކެއްޗެއް ފުރިހަމަކޮށް ހެއްދެވި ރަސްކަލާނގެއެވެ. ހަމަކަށަވަރުން، އެކަލާނގެއީ، ތިޔަބައިމީހުންކުރާ ކަންތައް މޮޅަށް ދެނެވޮޑިގެންވާ ރަސްކަލާނގެއެވެ.


Afghanistan ge hamanujehumuge thereah Pakistan vehdhun insaafeh noon: Imran | Atoll News\nއަފްގާނިސްތާނުގެ ހަމަނުޖެހުމުގެ ތެރެއަށް ޕާކިސްތާނު ވެއްދުން އިންސާފެއް ނޫން: އިމްރާން\nޝާއިޢުކުރީ: ފާޠިމަތު ފާޒިހާ ޖުލައި 17, 2021, 00:00\nއަފްގާނިސްތާނުގައި ސަރުކާރާއި ތޯލިބާނުންނާއި ދެމެދު ހިނގަމުންދާ ހަމަނުޖެހުންތަކުގެ ތެރެއަށް ޕާކިސްތާނު ވެއްދުން އެއީ އިންސާފު ނޫން ކަމަށް ޕާކިސްތާޏުގެ ބޮޑުވަޒީރު އިމްރާން ހާން ވިދާޅުވެއްޖެ އެވެ.\nއިއްޔެ އަފްގާނު ސަރުކާރުން ބުނީ ތޯލިބާނުންނަށް ޕާކިސތްާނު ސަރުކާރުން ވާގިވެރި ވާ ކަމަށެވެެެެ. އަދި ތޯލިބނުންގެ ހިމާޔަތުގައި ހަނގުރާމަ ކުރަން ޕާކިސްތާނު އަސްކަިއްޔާއިން ތައްޔާރަށް ތިބި ކަމަށެވެ.\nމި ވާހަކަތަކަށް ރައްދުދީ އިމްރާން ވިދާޅުވީ އެ ގައުމުން އަބަދުވެސް ތާއީދު ކުރަނީ ސަރަހައްދުގެ ހަމަޖެހެހުމާއި އިގްތިސޯދީ ކުރިއެރުމަށް ކަމަށެވެ. އޭނާ ވިދާޅުވީ ޕާކިސްތާނުގެ އިގްތިސޯދު އަހަރުތަކަކަށްފަހު ކުރިއަރަން ފަށާފައިވަނީ އުނދަގޫ ދުވަސްތަކެއް ކަޑަތުކުރުމަށް ފަހު ކަމަށެވެ.\nއެ ފަދަ ވަގުތެއްގައި ސަރަހައްދުގެ އެހެން ގައުމެއްގައި ހަމަނުޖެހުން އުފެދުމަކީ ޕާކިސްތާނުން ތާއީދު ކުރާ ކަމެއް ނޫން ކަމަށް ވިދާޅުވި އެވެ. އިމްރާން ހާން ވިދާޅުވީ ތާލިބާނުންނާއި އެއް މޭޒަކަށް ގޮސް މަޝްވަރާ ކުރުމަށް ޕާކިސްތާނަށްވުރެ ބުރަ މަސައްކަތެއްކޮށްފައިވާ ގައުމެއް ނޯންނާނެ ކަމަށެވެ.\nޕާކިސްތާނުން ވާނީ ތޯލިބާނުންނާއި ދެކޮޅަށް އަސްކަރީ ބާރުތައްވެސް ބޭނުންކޮށްފައިވާ ކަމަށެވެ. އެފަދަ ބަޔަކާއި އެއްކޮޅަށް ޕާސްކިތާނުން ތިބި ކަމަށް ބުނުމަކީ އިންސާފެއް ނޫން ކަމަށް އިމްރާން ވިދާޅުވި އެވެ.\nއޭނާ ވިދާޅުވީ އަފްގާނިސްތާނަށް މިދިޔަ ނޮވެމްބަރުގައި ކުރަން ހަމަޖެހިފައި އޮތް ދަތުރުފުޅު ކެންސަލް ކޮށްލެއްވީވެސް އަފްގާން ސަރުކާރުގެ މި ތުހުމަތާއި ގުޅިގެން ހިތްހަމަ ނުޖެހުނުލެއް ބޮޑުކަމުން ކަމަށެވެ.\nއަފްގާނިސްތާނުން ބުނީ ޕާކިސްތާނު އަސްކަރިއްޔާއިން ވަނީ ރަސްމީކޮށް އެ ގައުމަށް އިންޒާރުދީ ބަޔާނެއް ނެރެފައި ކަމަށެވެ. އެ ބަޔާނުގައި ތޯލިބާނުންނާއި ހަނގުރާމަ ނުކުރުމަށާއި ކޮށްފި ނަމަ އޭގެ ބަދަލުގައި ހަމަލާ ދޭނެ ކަމުގެ އިންޒާރު އަފްގާނިސްތާނަށް ދީފައިވާ ކަމަށް ބުނެފައިވެ އެވެ.\nއެމެރިކާ ސިފައިން އަފްގާނުން ފައިބަން ފެށުމާއި އެކު ތޯލިބާނުން ވަނީ ގައުމަށް އަތްގަދަކޮށް ވެރިކަން އަތުލުމުގެ މަސައްކަތް ފަށާފައި އެވެ. އެގޮތުން މިިދިޔަ ހަފްތާގައި ތޯލިބާނުން ވަނީ އަފްގާނިސްތާނުގެ 83 ޕަސެންޓު ބިން އެމީހުންގެ ބާރުގެ ދަށަށް ގެންދެވިފައިވާކަން އިއުލާނުކޮށްފައި އެވެ.


MSS, india in thinadhoo ah mudhaa ulfulhan fashaifi\nއެމްއެސްއެސް އިންޑިއާ އިން ތިނަދުއަށް މުދާ އުފުލަން ފަށައިފި\nއެމްއެސްއެސްގެ މުދާ އުފުލުމުގެ ހިދުމަތް ތިނަދުއަށް ފަށަން ބޭއްވި ރަސްމިއްޔާތުގެ ތެރެއިން -- ފޮޓޯ: އެސްޓީއޯ\nސަރުކާރު ޝިޕިން ކުންފުނި، މޯލްޑިވްސް ސްޓޭޓް ޝިޕިން (އެމްއެސްއެސް) އިންޑިއާ އިން ތިނަދު އަށް މުދާ އުފުލުމުގެ ހިދުމަތް މިއަދު ފަށައިފި އެވެ.\nއިންޑިއާގެ ޓުޓިކޮރިން އާއި ރާއްޖޭގެ ދެކުނާ ގުޅާލާ ކާގޯ ދަތުރުތައް ފެށުމުގެ ގޮތުން، ތިނަދޫގައި ބޭއްވި ރަސްމިއްޔާތުގައި އެމްއެސްއެމްގެ މެނޭޖިން ޑިރެކްޓަރު އަބްދުﷲ ސައީދު ވިދާޅުވި ގޮތުގައި މިއީ އުންމީދީ ފެށުމެއް ކަމަށާ، އުންމީދަކީ ބޯޓު ފުރެންދެން އުތުރަށް މުދާ ގެންގޮސް ދިނުން ކަމަށެވެ. މިއީ ހުވަދު އަތޮޅުގެ ޒުވާން ވިޔަފާރިވެރިންނަށް ލިބިގެންދާ ރަނުގެ ފުރުސަތެއް ކަމަށެވެ. އަދި އޭނާ އިތުރަށް ވިދާޅުވީ ބޯޓު ދަތުރު ކުރާ މީހުންނަށް ވެސް މިއީ ލިބިގެން ދާނެ ފުރުސަތެއް ކަމަށެވެ.\n"އުންމީދު ކުރަން މި ސަރަހައްދުގައި ތިބި ބޯޓު ދަތުރު ކުރާ މީހުން ވެސް މީގެ ބޭނުން ހިފައި އެސްޓީއޯގެ ބޯޓަށް އަރާނެ ކަމަށް. އޭރުން މަހަކު އެއްފަހަރު ރަށަށް އާދެ ވޭނެ. ފަހުން ޖާގަ ލިބިގެންދާ ވަރަކުން އިތުރު ފުރުސަތު ހޯދައި ދޭންނަ،" ސައީދު ވިދާޅުވި އެވެ.\nމި ރަސްމިއްޔާތުގައި އެސްޓީއޯގެ މެނޭޖިން ޑިރެކްޓަރު ހުސެއިން އަމްރު ވިދާޅުވި ގޮތުގައި އެމްއެސްއެސް ފެށުނީ ދުނިޔޭގައި ފްރައިޓް ރޭޓް އެންމެ ބޮޑުވީ ދުވަސްވަރު ކަމަށެވެ. ނަމަވެސް އެ ކުންފުނިން ފެށީ ފްރައިޓް ރޭޓް މަތިނުކޮށް ކަމަށެވެ. މިއީ އެ ކުންފުންޏަށް ލިބުނު ކާމިޔާބީއެއް ކަމަށެވެ.\n"އަޅުގަނޑުމެން ވިސްނަނީ މުދާ ލިބުނަސް ބަރާބަރަށް ފުރައި، ބަރާބަރަށް ދާން. އެހެންވީމަ ވިޔަފާރިވެރިންނަށް ޔަގީންކަން މިހާރު އޮވޭ ބަރާބަރު ދުވަހަށް އަންނާނެކަން،" އަމްރު ވިދާޅުވި އެވެ.\nއިންޑިއާގެ ޓުޓިކޮރިން އިން އަންނަ މި ބޯޓު އެސްޓީއޯ އިން ފުރަތަމަ ގެނެސްފައިވަނީ 400 މެޓްރިކް ޓަނުގެ މުދަލެވެ.\nއެސްޓީއޯ އިންޑިއާ ގދ. ތިނަދޫ + އެމްއެސްއެސް\n"ދެކުނަށް މުދާ ގެންދާނީ ކޮޗިން ފެރީގައެއް ނޫން"\nއެމްއެސްއެސްއިން ދެކުނަށް މުދާ އުފުލަން ފަށައިފި\nކޮޗިނުން ގެނައި ސިމެންތި އަގު ހެޔޮކޮށްފި\nބޯޓެއް ހޯދަން އެމްއެސްއެސް އަލުން ބީލަމަށް


ޓެއިލާ ސްވިފްޓްގެ މަންމަގެ ސިކުނޑީގައި ޓިއުމަރެއް – Dhen.mv\nޓެއިލާ ސްވިފްޓްގެ މަންމަގެ ސިކުނޑީގައި ޓިއުމަރެއް\nއެމެރިކާގެ މަޝްހޫރު ލަވަކިޔުންތެރިޔާ ޓެއިލް ސްވިފްޓްގެ މަންމަގެ ސިކުނޑީގައި ޓިއުމަރެއް އުފެދިއްޖެއެވެ.\nޓެއިލާ ސްވިފްޓްގެ މަންމަގެ ސިކުނޑީގައި ޓިއުމަރެއް އުފެދިފައިވާ އިރު، މީގެ ކުރިން އޭނާގެ މަންމަ ވަނީ ކެންސަރާ ވެސް ހަނގުރާމަކޮށްފައެވެ. އޭނާގެ މަންމަ ކެންސަރުން ސަލާމަތްވެފައިވަނީ 2015 ވަނަ އަހަރުއެވެ.\nޓެއިލާ ސްވިފްޓްގެ މަންމަގެ ސިކުނޑީގައި ޓިއުމަރެއް އުފެދިފައިވާކަން އޭނާ އިއލާންކޮށްފައިވަނީ "ވެރައިޓީ"އަށް ދިން އިންޓަވިއެއްގައެވެ. ޓައިލޭ ސްވިފްޓް ބުނެފައިވާ ގޮތުގައި މިހާރު އޭނާގެ މަންމަގެ ސިކުނޑީގައި އުފެދިފައިވާ ޓިއުމަރަށް ފަރުވާ ހޯދަން ވަނީ ޖެހިފައެވެ.\nޓެއިލާ ސްވިފްޓް ބުނީ ސިކުނޑީގައި ޓިއުމަރެއް އުފެދުމަށް ކުރި ހަނގުރާމަ އާއި ކެންސަރަށް ކުރި ހަނގުރާމައާ ވަރަށް ތަފާތުވާނެ ކަމަށާއި މިވަގުތަކީ އޭނާގެ އާއިލާއަށް ވަރަށް އުނދަގޫ ދުވަސްވަރެއް ކަމަށެވެ. އެކަމަށް ހިޔާރުކުރާނެ ފަރުވާ އަދި ނޭނގޭ ކަމަށް ވެސް އޭނާ ބުންޏެވެ.\nޓެއިލާ ސްވިފްޓްގެ މަންމަގެ ސިކުނޑީގައި ޓިއުމަރެއް އުފެދުމާ ގުޅިގެން ޓެއިލާގެ އާ އަލްބަމު "ލަވަރ"ގެ ޓުއާ ދަތުރުތައް ވެސް ވަނީ ކުރުކޮށްލައިފައެވެ.


Misru ge mi aaila ah dhuniyeyge5record eh\nދުނިޔޭގެ ރެކޯޑްގެ ފަސް ރެކޯޑް އޮތް މިސުރުގެ ދެބެން ކަމަށްވާ މުހައްމަދު (މ) އަދި ހުދާ (ވ)\nދުނިޔޭގެ ރެކޯޑެއް ހެދުމަކީ ހުރިހާ ފަހަރެއްގައި އެހާ ފަސޭހަ ކަމަކަށް ނުވާނެ އެވެ. ބައެއް ފަހަރަށް އެމީހެއްގެ ހުނަރާއި ގާބިލު ކަމުން އަދި ހިތްވަރާއެކު ކުރާ ބުރަ މަސައްކަތުން ދުނިޔޭގެ ރެކޯޑް ބައެއް މީހުނަށް ގާއިމް ކުރެވެ އެވެ. ނަމަވެސް މިސްރުގެ މި އާއިލާ ތަފާތެވެ. މި އާއިލާގެ ދެ މީހެއްގެ އަތުގައި ގިނިސް ވޯލްޑް ރެކޯޑްސްގެ ފަސް ރެކޯޑެއް އެބައޮތެވެ. އެމީހުންނަށް މި ރެކޯޑް ގާއިމް ކުރެވުނު ކަމުގެ ލިޔުން ވެސް މިހާރު ވަނީ ހަވާލު ކޮށްފަ އެވެ.\nމި ފަސް ރެކޯޑް ގާއިމް ކޮށްފައިވާ ދެބެންނަކީ މުހައްމަދު އަދި ހުދާ ޝެހާތާ އެވެ. ދެބެން ވެގެން ހަދާފައިވާ އެއް ރެކޯޑަކީ އެންމެ އިސްކޮޅުން ދިގު ދެބެންގެ ރެކޯޑެވެ. މި ދެ ބެންގެ އިސްކޮޅު އެއްކޮށްލުމުން 414.4 ސެންޓިމީޓަރު (13 ފޫޓު ހަތް އިންޗި) ހުރެ އެވެ. މިއީ ގާތްގަނޑަކަށް ލަންޑަންގައި ދުއްވާ ޑަބަލް ޑެކާ ބަހެއްގެ އުސްމިނެވެ.\nމިހާރު އުމުރުން 34 އަހަރު ފުރިފައިވާ މުހައްމަދުގެ އަތުގައިވާ އަނެއް ރެކޯޑަކީ ދެ އަތުގެ ފުޅާމިން އެންމެ ދިގު މީހުންގެ ތެރެއިން މިވަގުތު ދުނިޔޭގައި ހުރި މިފަދަ މީހާގެ ރެކޯޑެވެ. މުހައްމަދުގެ އަތެއްގައި 12.32 އިންޗި ހުންނައިރު ދެ އަތް ފުޅާކޮށްލާފައި މިން ނެގުމުން 8 ފޫޓު 2.5 އިންޗި ހުރެ އެވެ.\nމުހައްމަދުގެ ކޮއްކޮ ހުދާގެ އަތުގައި ގިނިސް ބުކްސް އޮފް ރެކޯޑްސްގެ ތިން ރެކޯޑެއް އެބައޮތެވެ. އެއީ އެންމެ އެންމެ ބޮޑު ފައި ހުރި އަންހެނާގެ ރެކޯޑާއި އެންމެ ބޮޑު އަތް އޮތް އަންހެނާއި ރެކޯޑާއި ދެއަތުގެ ފުޅާމިން އެންމެ ބޮޑު އަންހެންމީހާގެ ރެކޯޑެވެ. ހުދާގެ ކަނާތު ފައިގައި އެއް ފޫޓު 1.02 އިންޗި ހުރެ އެވެ. ވާތުގައި 9.56 އިންޗި ހުރެ އެވެ. އަދި ދެ އަތުގެ ފުޅާ މިނުގައި ހަތް ފޫޓު 8.4 އިންޗި ހުރެ އެވެ.\nގިނިސް ވޯލްޑް ރެކޯޑްސްގެ އެޖުޑިކޭޓާ ކެންޒީ ޑިފްރޯއީ ވަނީ މިސްރުގެ ކްލިނިކެއްގައި މި ދެބެންނާ ބައްދަލުކޮށް އެމީހުންގެ ގައިގައި މިން އަޅައި ބެލުމަށް ފަހު ރެކޯޑުތައް ގާއިމް ކުރެވިފައިވާ ކަމުގެ ލިޔުން ހަވާލު ކޮށްފަ އެވެ. މިކަމުގައި ކެންޒީ އަށް އެހީތެރިކަން ފޯރުކޮށް ދިނީ އެ ކްލިނިކުގެ ޕްރޮފެސާ އޮފް އޯތޯޕީޑިކް ސާޖަރީ ޑރ. ހާލިދު އެމާރާ އާއި އޭނާގެ މެޑިކަލް ސްޓާފުންގެ ތެރޭގައި ހިމެނޭ ދެ ޑޮކްޓަރުންނެވެ\nމިސްރުގެ ވެރިރަށް ގާހިރާއާ 90 ކިލޯ މީޓަރު ދުރުގައިވާ ކުޑަ ކުޑަ އަވަށެއްގައި މުހައްމަދާއި ހުދާ ދިރި އުޅެނީ އެމީހުންގެ މަންމައާއެކު ގައެވެ.\nމި ދެބެން ވެސް އާދަޔާހިލާފަށް ދިގުވެ ބޮޑުވަމުން ދަނީ އެމީހުންގެ ޕިޓުއޭޓަރީ ގްލޭންޑްސްގައި އުފެދިފައިވާ ކެންސަރު ނޫން ޓިއުމަރެއްގެ ސަބަބުން ގްރޯތު ހޯމޯން މާ ގިނައިން އެމީހުންގެ ހަށީގަނޑުގައި އުފައްދާތީ އެވެ.\nޖެނުއަރީ 1991 ގައި އުފަންވި ހުދާއަކީ ކުޑައިރު ހަމަ އޭނާ ވަރުގެ އާދައިގެ އިސްކޮޅެއް ހުރި ކުއްޖެކެވެ. އޭނާ އިސްކޮޅުން މާ ބޮޑަށް ދިގު ވާން ފެށިކަން ފާހަގަ ކުރެވެން ފެށީ އުމުރުން 12 އަހަރުގަ އެވެ. މުހައްމަދަށް ވެސް ދިމާވީ ހަމަ މިހެންނެވެ. މުހައްމަދު ވެސް ދިގު ވާން ފެށީ 12 އަހަރު ފުރުނު ފަހުންނެވެ. އޭނާގެ އިސްކޮޅުން ދިގު ވަމުން ދިޔަ ވަރަކަށް އަތާއި ފައި ވެސް ފުޅާވަމުން ދިޔަ އެވެ. އަދި ދުނިޔޭގެ ރެކޯޑެއް ހެދޭ ވަރަށް މި ގުނަވަންތައް މިހާރު ވަނީ ބޮޑުވެފަ އެވެ.\nހުދާ އާއި މުހައްމަދުގެ ހެދި ބޮޑުވުމަކަށް އަދިވެސް ހުއްޓުމެއް ނާދެ އެވެ. އެމީހުންގެ ހެދިބޮޑުވުން ހުއްޓަން ސާޖަރީއެއް ހަދަން ޖެހެ އެވެ.


SunOnline: Record balithakaa eku, Barca ge coach kamun Koeman vakikoffi\nރެކޯޑް ބަލިތަކާ އެކު، ބާސާގެ ކޯޗު ކަމުން ކޫމަން ވަކިކޮށްފި\nޢަބްދުﷲ އައިމަން 28 Oct 2021, 08:39\nބާސެލޯނާގެ ކޯޗަކަށް ހުރި ރޮނާލްޑް ކޫމަން: އޭނާ ވަނީ ރޭ ރަޔޯ ވަލެކާނޯ އަތުން ބަލިވުމުން މަގާމުން ވަކިކޮށްފައި --- ފޮޓޯ//ލައިވްސްކޯ\nމި ސީޒަނުގައި ބާސެލޯނާއިން ރެކޯޑް އަދަދަކަށް މެޗުތަކުން ބަލިވެ، މީގެން ޒަމާނަކު ވެސް އެ ކުލަބު ނުދާހާ ދަށު ދަރަޖައަކަށް ގޮސްފައިވަނިކޮށް އެ ޓީމުގެ ކޯޗު ރޮނާލްޑް ކޫމަން މަގާމުން ވަކިކޮށްފިއެވެ.\nކޫމަން ވަކިކުރިކަން ބާސެލޯނާއިން އިއުލާން ކުރީ ސްޕެނިޝް ލީގުގައި ރޭ ރަޔޯ ވަލެކާނޯ އަތުން 0-1 އިން ބަލިވި މެޗަށްފަހުއެވެ. ރޭގެ މެޗުގެ ނަތީޖާއާއެކު ބާސެލޯނާ މިވަގުތު އޮތީ ތާވަލުގެ ނުވަ ވަނައިގައެވެ. އެ ޓީމުން މިހާތަނަށް ލީގުގައި ކުޅުނު 10 މެޗުން އެންމެ 15 ޕޮއިންޓް ލިބުނު އިރު، މޮޅުވެފައި ވަނީ އެންމެ ހަތަރު މެޗުންނެވެ.\nރޭގެ މެޗުގައި ރަޔޯ ވެލަކާނޯއިން ޖެހި ހަމައެކަނި ގޯލު އެ ޓީމަށް ޖަހައިދިނީ ކުރިން އެތުލެޓިކޯ މެޑްރިޑާއި، މެންޗެސްޓާ ޔުނައިޓެޑް އަދި މޮނާކޯ ފަދަ ކުލަބުތަކަށް ކުޅުނު ރަޑެމެލް ފަލްކާއޯއެވެ.\nމިފަހަރުގެ ސްޕެނިޝް ލީގުގައި ތިން ބައްޔާއެކު، ތިން ޑްރޯ ވެފައިވާ އިރު، ބާސެލޯނާއަށް މިގޮތުގައި އޮވެގެން އަންނަ ސީޒަނުގެ ޗެމްޕިއަންސް ލީގު ގެއްލުމުގެ ފުރުސަތު ބޮޑެވެ. އަދި މިފަހަރުގެ ޗެމްޕިއަންސް ލީގުގައި އެ ޓީމުން ކުޅުނު ތިން މެޗުގެ ތެރެއިން ދެ މެޗުން ބަލިވެފައިވާ އިރު، މުބާރާތުގެ ފުރަތަމަ ބުރުން ކެޓުމުގެ ފުރުސަތު ބިރު ވެސް އެ ޓީމަށް އެބައޮތެވެ.\nބާސެލޯނާގެ ކޯޗަކަށް ހުރި ކޫމަން މަގާމުން ވަކިކުރުމަށް ގިނަ ސަޕޯޓަރުންތަކެއް ގޮވާލާފައިވާ އިރު، އެންމެ ފަހުން ކުޅުނު އެލްކުލެސިކޯގައި ވެސް އެކުލަބު ވަނީ ބަލިވެފައެވެ. މިއީ ވިދިވިދިގެން ބާސެލޯނާ އެލްކުލެސިކޯއިން ބަލިވި ތިންވަނަ ފަހަރެވެ.\nކޫމަން ބާސެލޯނާގެ ކޯޗުކަމާ ހަވާލުވީ މިދިޔަ ސީޒަނުގައި އެ ޓީމުގެ ކޯޗަކަށް ހުރި ކީކޭ ސެޓިއެން މަގާމުން ދުރުކުރުމަށްފަހުއެވެ. އޭރު ކުލަބުގެ ރައީސްއަކަށް ހުރި ޖޯސެޕް ބާޓެމެއުގެ ނިންމުމަށްފަހު ކޫމަން މަގާމާއި ހަވާލުވި ނަމަވެސް އަލަށް ހޮވުނު ޖޯއާން ލަޕޯޓާގެ ދިގު މުއްދަތު ޕްލޭންގައި ކޫމަން ނުހިމެނޭކަން އޭނާ ވަނީ ކުރިން ވެސް ސާފުކޮށްދީފައެވެ.\nބާސެލޯނާއިން ރޭ ނެރުނު ބަޔާނުގައި ބުނީ، އެކުލަބުގެ ރައީސް ވަނީ ކޫމަންއަށް މަގާމުން ދުރުކޮށްފައިވާކަން ރޭގެ ބައްޔާއެކު އަންގާފައިވާ ކަމަށާއި، އޭނާގެ މުސްތަގުބަލުގައި ފާގަތި ދުވަސްތަކަކަށް އެދޭ ކަމަށެވެ.


Firumaaladheyshey, Episode 53\n19 އޮކްޓޯބަރ 20183ކޮމެންޓް\nކޮންމެ ގޮތަކަށް ރާނިޔާ ކަންކޮށްފައިވިޔަސް އޭނާގެ ދަރިފުޅާއި ފިރިމީހާ، ރާނިޔާ ދޫކޮށް ނުލާނެކަން ޔަގީންކުރާން ޖެހެއެވެ. ލިބޭ ކޮންމެ އުފަލަކާއި މޮޅެއް، އެމީހުންނާއި ހިއްސާކުރުމުން ރާނިޔާ ފެއިލްވެފައި ވިޔަސް، އެއިން މީހަކަށް އެދި، ރާނިޔާ އަތް އުފުލާލި ކޮންމެ ވަގުތެއްގައި، ކޮންމެ ހާލެއްގައިވިޔަސް ރާނިޔާގެ އަތުގައި އޯގާތެރިކަމާއެކު ހިފާލާފައިވަނީ ފިރިމީހާއާއި ދަރިފުޅެވެ. ފޯނުގެ ސްކްރީނުން ފެންނަމުންދިޔަ ނުރައްކާތެރި މެސެޖްތަކާއި ފޮޓޯތަކުން ނުހަނު އުނދަގޫވެއެވެ. އިންމައާއި ހިއްސާކުރާން ހިތައް އެރިޔަސް ހަތަރެސްފައި ތުރުތުރު އަޅައެވެ.\n"މަންމާ! ކޮންކަމަކާ ތިވިސްނަނީ؟" ރާނިޔާ ދިޔައީ ސިއްސައިގެންނެވެ. ރާނިޔާގެ އިތުރުން، ގޭގައި ގެންގުޅޭ ނޯކަރުންފިޔަވައި އިތުރު މީހަކު އެވަގުތު ނޫޅޭނެއެވެ. ކުއްލިޔަކަށް ބިރުގަތީ ހިތުގައި ނުތަނަވަސްކަން އޮތްވަރުންނެވެ.\n"ނުވިސްނަން ދަރިފުޅާ.. ހަމައޮވެލީ"\nހިތުގައި އޮތް ގޮތަށް ބުނަން ސިކުނޑި މަޖުބޫރުކުރިޔަސް، ދޫ ހަރަކާތް ނުކުރީމައި އަމިއްލަ ނަފުސުކުރާނީ ކީއްހެއްޔެވެ؟ ރާނިޔާގެ މޫނުމަތީގައި އުޖާލާކަމެއް ނެތެވެ. ގޭތެރޭގައި އުޅޭއިރުވެސް ފެންވަރައި ނަލަ ހެދިލައިގެން ހުއްޓައި ނޫނީ ރަނިޔާ ފެންނާނީ މަދުފަހަރަކުއެވެ. މިއަދު ހޭލީއްސުރެން ރާނިޔާ އެއޮންނަނީ ސިޓިންރޫމްގައެވެ. ކަމަކާއިމެދު ނުވިސްނަމޭ ބުންޏަސް، ހިތުގައި އޮތް އެއްޗެއް އީތަންއަށް ސިއްރުނުކުރެވޭނެކަން މިވަގުތު ރާނިޔާއަށް އިހުސާސްކުރެވެއެވެ.\n"އަދިވެސް މަންމަ އެހައި މޮޅެއްނޫނޭ ދޮގުހަދާކަށް.. އަހަރެންކައިރީގައި ނުބުނެ ދެން ކާކުކައިރީގައި މަންމަ ތިވާހަކަތައް ދައްކާނީ؟ މަންމަގެ ހަޔާތުގެ އަނދިރި ސަފްޙާތަށް ނިއުޅުވާހައި ހިތްވަރެއް މިހާރަކު ބައްޕަގެ ނުހުންނާނެ އިނގޭ.. ބައްޕަ ވަރަށްބަލި! ކުއްލިޔަކަށް ދިމާވެދާނެ ނުރައްކާތެރިކަމަކަށް އަހަރުމެން އެންމެން ތިބެންޖެހޭނީ ތައްޔާރުވެގެން.. ވަރަށް ފަސޭހައިން ބެލެންސް ގެއްލިގެން ބައްޕަ މިހާރަކަށް އައިސް، ވެއްޓޭ! ވަރަށް ބަލައިގެން އުޅެންވާނީ" މީގެކުރީން ބުނެނުދޭވަރަށް މަންމައަށް ބުނެދެވޭތޯ އީތަން މަސައްކަތްކުރަނީއެވެ. ކަނުލައި އަޑުއަހަން ރާނިޔާ އޮތީ ފެންކަޅިވެފައިވާ ޙާލުގައެވެ. އެއްޗެއް ބުނަން އަނގަހުޅުވާލާފައިވެސް ރާނިޔާއަށް ކެތްނުވިއެވެ.\n"ލޯތްބަކީ އުމުރުކަނޑައެޅިގެންވާ އެއްޗެއްނޫނޭ މަންމާ! ރަޙުމުކުޑަ އަނިޔާވެރިއެއްގެ ކިބައިން މަންމައަށް ސަލާމަތްވެވުނީތީ އުފާކުރޭ" އީތަންގެ މޫނުމަތީގައި މޮޅިވެރިކަން ވިއެވެ.\n"މަންމައަށް މަޢާފުކުރޭ ދަރިފުޅާ! މަންމައަށް ދުނިޔެ ދަހެއްނުވި" ރާނިޔާގެ ކަރުނަ އޭނާއަށް ނުހިފެހެއްޓުނެވެ. މަންމައެއްގެ އިހުސާސްތައް ދަރިއަކަށް ވަޒަންކުރެވިދާނެކަމަށް، އިންސާނަކަށް ގަބޫލުނުކުރެވިދާނެއެވެ. ނަމަވެސް އީތަން، މަންމަގެ މަގަތުން އިށީނދެ، ނުހަނު ލޯބިން ބައްދައިލިއެވެ. މަންމައަށްޓަކައި އެދަރިފުޅުގެ ހިތް ސާފުކަން ބުނެދޭން ބޭނުންވިއެވެ.\n"މަންމައަށް ނޭގުނީ ދުނިޔެއެއްނޫން.. މަންމައަށް ދަސްނުވީ މީހުން! ރަގަޅު މީހުންނާއި ނުބައި މީހުން ވަކިކުރާން ނޭގުނީ! ހެޔޮއެދޭ މީހުންނާއި ދެއްކުންތެރި މީހުން ދެނެގަންނާން މަންމައަށް ނޭގުނީ.. އެއީ މައްސަލައެއްނޫން، ލޯތްބަކީ ފާޑެއްގެ އެއްޗެއް މަންމާ.. ބައްޕަ، މަންމަދެކެ ވަރަށް ލޯބިވޭ.. މަންމައާއި ނުލައި ބައްޕައަކަށް ނޫޅެވޭނެ" މިފަހަރު އީތަންގެ އަޑު ބެދުނެވެ. އެކަމަކު އެއީ ހިއްވަރުގަދަ ކުއްޖެކެވެ. ރާނިޔާއަށް ރޮވިއްޖެއެވެ.\n"މަންމާ! އެކަމަކު ދެރަކަމަކީ ވިސްނާނުލާ ވަރަށް ބޮޑެތި ޅައެއްޗެހި މަންމައަށް އެޅިއްޖެ.. ދެން އޮތީ ހިތްވަރާއެކު މުސްތަޤްބަލަށް ކުރިމަތިލުން.. މަންމަ އަޒުމުކަނޑައަޅަންވީ، މަންމަގެ ހިތައް އެއްވެސް އިންސާނަކަށް ތަދުނުކުރެވޭނެކަން، އެއްވެސް މީހަކަށް އަހަރެންގެ ހިމާޔަތުގެ ފާރު ހުރަސްކޮށް، މަންމައަށް ހަމަލާއެއް ނުދެވޭނެ! އެކަމެއް ނުވާނެ މަންމާ! މިދަރިފުޅު ދުނިޔޭގައި ހުރިއްޔާ މަންމައާއި ބައްޕަ، އުމުރަށް ހިމާޔަތްކުރާނަން.." އަސަރުން ފުރިގެންވާފަދަ ޖަޒްބާތަކާއެކު އީތަން ވާހަކަދެއްކީ ވަރަށް ހިތްވަރުކޮށްގެންނެވެ. އޮފީހުގައި ހުރެފައި ގެއަށް އެއައީވެސް ބައްޕަ ނެތް ވަގުތެއްގައި މަންމައާއި ވާހަކަދައްކަން ބޭނުންވެގެންނެވެ. ރޯނެވަރަކަށް ރުއިމަށްޓަކައި އީތަންގެ ކޮނޑު މަންމައަށް މިވަގުތު ހަދިޔާކޮށްލާފައިވެއެވެ.\n"އެކަމަކު، މަންމައަށްވެސް އެނގެންޖެހޭ އެއްޗެއް އެބައޮތް.. ވަރަށް މަޢާފުކުރާތި މިކަހަލަ ސިޓުއޭޝަނެއްގައި މިވާހަކަ ބުނަންޖެހޭތީ" މަންމަގެ ބުރަކަށީގައި ފިރުމާލަމުން އީތަން ވާހަކަދެއްކިއެވެ.\n"މަންމައާއި ބައްޕައާއި އެއްވަރަށް، އަހަންނަށް މާޔާވެސް މުހިއްމު.. މަޔާގެ މަންމަވެސް މުހިއްމު! މިހަށިގަނޑުގެ އެންމެ ވިންދެއް ހުއްޓަސް، އެދެމައިން އަހަރެންގެ ރައްކާތެރިކަމުން އެއްކިބައި ނުކުރެވޭނެ.. މިކަމުގައި މަންމަގެ އެހީތެރިކަން އަހަރެން ވަރަށް ބޭނުން.. އެމީހުންނަށް އަހަރެންގެ ފަރާތުން ދެވޭ ވަގުތާއިމެދު މަންމަ ޝަކުވާއެއް ނުކުރާނެކަމަށް އުއްމީދުކުރަން.. މާޔާ ވަރުގެ މާތް އަޚްލާގެއްގެ، ކެތްތެރި އަންހެން ކުއްޖެއް އަހަރެން ހަޔާތުގައިވެސް ނުދެކެން.. އަހަރެންގެ ހަޔާތުން މާޔާ ދުރުކުރުމަށް މަންމަ މަޖުބޫރުނުކުރާނެކަމަށް ހީކުރަން.. އެނޫން ކޮންމެ އެއްޗެއް އަހަރެންގެ ފަރާތުން މަންމައަށްލިބޭނެ.." އީތަންގެ އަޑުގައި ތުރުތުރުއެޅުމެއް ހުއްޓެވެ. ދަރިފުޅުގެ ހަޔާތަށް ކުރިމަތިކުރެވުނު ޠޫފާނުގެ އިހްސާސްތައް ރާނިޔާގެ ހަށިގަނޑުގައި ދައުރުކޮށްލިއެވެ. ދުވަހަކުވެސް އީތަންގެ ކުރިމަތީގައި ރޮއެފައިނުވާފަދަ ހިތްދަތި ރުއިމަކުން ރާނިޔާ ރުއެވެ. ތަކުރާރުކޮށް ދަރިފުޅުގެ ކިބައިން ރާނިޔާ މަޢާފަށް އެދުނެވެ.\n"ދަރިފުޅަކަށް ނޭގޭނެ މަންމައަށް ކުރެވުނީ ކިހާވަރެއްގެ ކަމެއްކަން.." ރާނިޔާގެ ޖުމުލައިގެ ތެރެއަށް އީތަންވަނީ އެވާހަކަ އަޑުއަހަންޖެހޭނެކަން އެނގިހުރެއެވެ.\n"އެނގޭ.. ހުރިހައި އެއްޗެއްވެސް އެނގޭ! މަންމައަށް އެނގޭވަރަށްވުރެން ބޮޑަށްވެސް އެނގޭ.. އަހަރެން ބުނާގޮތަށް މަންމަ ކަންކަންކުރީމައި ރަގަޅަށް ހުންނާނީ.. މިއީ އަހަރުމެން ދެމީހުންގެ ސިއްރެއް!" އީތަންގެ އަޑުގައި ސިރިއަސްކަންވިއެވެ.\n"ހީކުރާ ވަރަށްވުރެން..." ރާނިޔާ މަސައްކަތްކުރީ، އިތުރަށްވެސް ބުނެދެވޭތޯއެވެ. ނަމަވެސް އެކަމަށް އީތަން ފުރުސަތެއް ނުދިނެވެ. އަޑުއަހާން ބޭނުންނުވާތީއެވެ.\n"ކޮންމެ ހާލެއްގައިވިޔަސް މަންމަ އެކަނިވެރި ނުކުރާނަން.. މަންމަގެ ނުތަނަވަސްކަން އަހަރެންގެ ކޮނޑުގައި އަޅާނަން.. އެކަން ހުއްޓުވާނަން" ވަރަށް ޔަގީންކަމާއެކު އީތަން ބުންޏެވެ.\n" މަންމައަށް އިނގޭތަ؟ ތިހުރިހައި އުނދަގުލެއް ސަވާނާ އެކުރަނީ އަހަންނަށް.. ރެއާއި ދުވާލު އެ ފޮޓޯތަކާއި އޭތިމީތި އަހަރެންނަށް ފޮނުވާ! މީގައި އެންމެ ބޮޑު ނުރައްކަލަކީ އޭނާގެ ޑިމާންޑް.. ސަވާނާއަކީ ވަރަށް ގޮތްކުޑަ އަންހެނެއް.. ލަދު ހަޔާތުގެ ކަންފުޅެއްވެސް އޭނާގެ ނުހުންނާނެ.. އަހަރެންގެ ފޮޓޯތައް ފޭސްބުކްއަށް ލައިގެން ކައިވެނިވެސް އިއުލާންކޮށްފި.. މާޔާއަށް ވަރަށް އުނދަގޫކުރޭ.. އިންޒާރުވެސް އެބަދޭ.. އޭނާ ހުއްޓުވާނެގޮތެއް އަހަންނަށް ނުވިސްނިގެން މިއުޅެނީ.. އެކަމަކު ރަގަޅު ގޮތަކަށް މިކަން ނިންމާނަން.. މަންމަ އަހަންނަށް އިތުބާރުކުރޭ" ހަށިގަނޑު ސީދާކޮށްލަމުން މަންމަގެ ގައިން އީތަން ދޫކޮށްލިއެވެ.\nއައިޖީއެމްއެޗް ތެރެއިން މާޔާ ނިކުތީ ވީލްޗެއާރގައި މަންމަ ގޮވައިގެންނެވެ. ޓެކްސީއެއް ހޯދުމަށްފަހު މަންމަ އަރުވައިގެން ނައްޓާލަމުން މާޔާ ގުޅާލީ އީތަންއަށެވެ.\nދުވަހުގެ އިރު މެންދުރުން ފަސްވެއްޖެއެވެ. ގަދަ އަވީގެ ސަބަބުން ލޮޑުކަން ލިބުނު އެންމެން އިންތިޒާރުކުރަނީ ހަވީރުގެ ފިނިޖެހޭނެ ވަގުތަކަށެވެ. އޮފީސް ނިމުމުން ޔާދުއާއި ބައްދަލުކުރުމަށް މެސެޖެއް ލިބިފައިވާތި އީތަން އަވަސްވީ، އެކަންކުރުމަށެވެ. އެތައް ކަމެއްގެ ސަބަބުން ބޮލަށް ތުރާވަމުންދިޔަ ދުވަސްކޮޅެކެވެ. ޔާދުއަކީ މާގިނައިން އީތަންއާއި ވާހަކަދައްކާ މީހަކަށްނުވިޔަސް ގާތްކަމެއް އެދެމެދުގައި އުފެދިފައިވާކަން ކަށަވަރެވެ. ބައްދަލުކުރާން ބޭނުންވާ ސަބަބެއް ބުނެފައި ނެތަސް، ދަޢުވަތުދިނީ މުހިއްމުކަމެއްގައިކަން އީތަންއަށް އެގެއެވެ. ދެމީހުން ބައްދަލުކުރުމަށް ބުނެފައިވަނީ މަޝްހޫރު ރެސްޓޯރެންޓެއްގައެވެ.\nޕާކިންޒޯނުން ލިބުނު ހަނި ޖާގައެއްގައި ސައިކަލު ބަހައްޓާފައި މަގުހުރަސްކުރާން އީތަން އެނބުރުނުއިރު ޔާދު ހުރީ ބަލަހައްޓައިގެންނެވެ. ދެމީހުންގެ އަތުން ހަނާއަޅާލެވުނީ އެއްފަހަރާއެވެ.\nއާންޔާ ގޮވައިގެން އެލީ އަންނާންވާއިރަށް ގައިސަރުގެ އަތްމަތި ހަލުވިކޮށްލައިފިއެވެ. އޮފީހުން އައިސް ފެންވަރައިލައިގެން އެލީ އެދިޔައީ އާންޔާ ބަލައެވެ. ކާނެވަގުތެއްވެސް އެލީއަށް ނުލިބުނީއެވެ. ގައިސަރު އިންތިޒާރުއެކުރަނީ އެދެމައިންނަށެވެ.\nޔާދުގެ ކުޑައިރުގެ ދުވަސްތައް ކިތަންމެ ބޮޑު ގެއެއްގައި ގައިސަރާއެކު ހޭދަކުރިޔަސް، ގެއެއްގެ އިހުސާސް މިހާރު ކުރެވޭވަރަށް އޭނާއަށް ދުވަހަކުވެސް އެއުފާ ހާޞިލްވެފައި ނުވާކަމަށް ހިތައް އެރުމުން ގައިސަރަށް މަޑުޖެހެވުނެވެ. މަންނާނު ނެތްކަމުގެ އިހުސާސްކުރެވޭ ކޮންމެފަހަރަކު ގައިސަރުގެ ހިތް ރޯލައެވެ. ހަރަކާތްތައް މަޑުޖެހިލައެވެ. އެއީ އޯގާތެރި، ލޯބި ފިރިއެކެވެ. ލިބިދިން އުފާތަކާއި މާޒީކުރުވި، ނަލަނަލަ ހަނދާންތަކަށް މުޅި ދިރިއުޅުން ހަދިޔާކޮށްލިޔަސް، ގައިސަރުގެ ހިތް ފުރޭވަރުނުވާނެއެވެ.\nއުމުރުން ފަންސާހާއި ގާތްވެފައިވިޔަސް، ގައިސަރަކީ މިހާރުވެސް ރީތި އަންހެނެކެވެ. ހަށިގަނޑުގެ ބައްޓަން ރީތިކަމާއި ހަމުގެކުލަ އަލިކަމުން އެތައް ފިރިހެނެއްގެ ކަޅި މިހާރުވެސް ގައިސަރަށް އަމާޒުވެއެވެ. ލޮލުގެ ތަނަވަސްކަމާއި ދިގުއެސްފިޔަތަކާއި ބައްޓަން ރީތި ބުމައިން ގައިސަރުގެ ބަނިޔާދަންކަން ފުރިހަމަވެއެވެ. ނަމަވެސް ފިރިމީހާގެ ހައްގުގައި މުޅި ހަޔާތް އެކަނިވެރިކަމުގައި ވެއަތުކޮށްލުމަކީ ގައިސަރު ދެކޭގޮތުގައި މަންނާނަށްޓަކައި އޭނާއަށް ދެވޭނެ އެންމެ ބޮޑު ހަދިޔާއެވެ. މަންނާނު ނޫން ފިރިހެނަކު ގައިސަރުގެ ހަށިގަނޑުގައި ބީހުމަށް އެހިތަކަށް ދުވަހަކުވެސް ނެތެއްނުވާނެއެވެ. ވަކިވެގެންދިޔަތާއި އެތައް އަހަރެއް މާޒީވީއެވެ. ނަމަވެސް ލޯބީގެ ރާހަތުން އަދިވެސް ގައިސަރުގެ މޫނަށް ޖަންބުކުލަ އަރައެވެ.\n"މާމާ..! ހާދަ ލޯބިކޮށް ހީނލައިގެން ތިހުންނަނީ! އާނީ ނައިސްގެން ދޯ ތިހުންނަނީ.. މިއަދު ވަރަށް ބަނޑުހައިވެއްޖެ.. އިންޓަވަލްވެސް އެހެންކުއްޖަކާއި ޝެއާރކޮށްލަން ޖެހުނީމަ ވީގޮތް" ވަރަށް ފަޚުރުވެރިވެލާފައި އާންޔާ ބުނަން ބޭނުންވީ އޭނާގެ އިންޓަވަލް މިއަދުކެއީ އެހެން ކުއްޖަކަށް ދީގެންކަމެވެ.\n"ތިއީ މާމަގެ ލޮލުގެ ނޫރު..! ދަރިފުޅު ހިނިތުންވެފައި ހުންނަންޏާ މާމަކިހިނެއް، ރޮވިފައި ހުންނާނީ.. ކިހިނެއްވީ އިންޓަވަލް ބަހާލަންޖެހުނީ؟" ވަރަށް ލޯބި ހިނިތުންވުމަކާއެކު ގައިސަރު ބައްދައިލިއެވެ. އެދަރިފުޅަށް މާމަގެ އޯގާތެރިކަން އިހުސާސްކޮށްދިނުމަށެވެ. ވަރަށް އުފަލުން އާންޔާގެ ވާހަކަތައް އަޑުއެހިއެވެ.\n"ދަރިފުޅާ.. އިންޓަވަލަކީ ބަހާއެއްޗެއްނޫނޭ.. އެކަމަކު އެހީތެރިކަން ބޭނުންވެފައިވާ ކުއްޖަކަށް ކިތަންމެ ކުޑަ މިންވަރެއް ދިއްކޮށްލިޔަސް އެކުއްޖަކު ދަރިފުޅަށްޓަކައި ހެޔޮދުޢާކުރާނެ.. އަބަދުވެސް އެހީތެރިވާންވާނެ.. މާމައަކަށްނޭގެ އިންޓަވަލް ނުގެންދާ ކުއްޖަކު ތިކުލާހުގައި އިންނަކަމެއް.. ދެން ކޮންމެ ދުވަހަކުވެސް މާމަ ތައްޔާރުކުރާނީ ދެ އިންޓަވަލް! އެއީ ދަރިފުޅަށާއި ދަރިފުޅުގެ ރަޙްމަތްތެރިޔާއަށް!" އާންޔާގެ އުފާވެރިކަން ދުލުން ބަޔާންކުރާކަށް ނުޖެހެއެވެ. ބިއްލޫރިކޮޅެއްހައި ސާފުކޮށް އެދަރިފުޅުގެ ހިނިތުންވުން ވިދާލައެވެ.\n"މާމާ.. ޔޫ އާރ ދަ ބެސްޓް" އެއީ އެންމެ އުފާވުމުން މިހާރާކަށްއައިސް ގައިސަރަށް ލިބޭ ހަދިޔާއެވެ.\nވާހަކަ ފެށީ ވަރަށް އުނދަގުލުންނެވެ. ނަމަވެސް މިހާރު ޔާދު އެއިނީ ހަމަޖެހިލައިގެންނެވެ. އީތަންއާއި ވާހަކަދައްކަން ޔާދުއަށް ފަސޭހަނުވާ ސަބަބުތަކެއް އެބަހުއްޓެވެ. ޔާދުއަށް ވުރެން، އެއްއިރެއްގައި މަންމައާއި އީތަން މާބޮޑަށްވެސް ގާތީއެވެ. ޔާދުއަށްވުރެން، މަންމަވެސް އީތަންއަށް މާ ލޯބިން އަޅައިލާކަން ޔާދުއަށް ފާހަގަކުރެވިފައިވާތީއެވެ. އީތަން ނުފެނުމުންވެސް މަންމަ ޝަކުވާކުރުމަކީ ޔާދު ހަސަދަވެރިވާ ކަމެކެވެ. ބޭނުންވާ މައުލޫއިން ބޭރުން ވާހަކަދެއްކުން ކުރިއަށްދިޔަޔަސް، މިހާރު ޔާދު ހަމަޔަކަށް އެޅިއްޖެއެވެ. އެއްކޮފީ ހުސްވެ، ދެވަނަ ކޮފީއަށްވެސް އެދެފިއެވެ.\n"އެމީހުން މިހާރު އެބައާދޭ.. އެހުރިހައި އެއްޗެއް އީތަންވެސް ރަގަޅަށް ކިޔާލުމަކީ އަހަރެން ވަރަށް އެދޭކަމެއް.. މިއިން އެއްވެސްކަމެއް އެލީއަށްވެސް އަދި ނޭގޭ.. އަހަންނަށްވެސް އަސްލުގައި ނޭގެ.. މަންމަ ނުބުނެއޭ..!" ނިއްކުރީގައި އަތް ހާކައިލަމުން ޔާދު ބުންޏެވެ.\n"އަހަރުމެންގެ މައިންބަފައިން އަހަރުމެންނަށްޓަކައި ވެދާނެ ޤުރުބާނީއެއް ހިތައް ގެންނާންވެސް ނޭގޭނެ.. އެމީހުންގެ އެހީތެރިކަމުން މަހުރޫމްވެދާނެތީ އަހަރެން އަބަދުވެސް ވަރަށް ވިސްނަން.. ޔާދުގެ ނަސީބަށްޓަކައި އަހަރެން ވަރަށް އުފާކުރަން.. އަބަދުވެސް އެކަމަށް ޝުކުރުވެރިވާތި އިނގޭ.. މާޝާﷲ އެހެރަ ލޯބި ދަރިއެއްދޯ.. ވަރަށް ބޮޑަށް އާނީ ރައްކާތެރިކުރައްޗޭ" ހިތުގެ އަޑިން ހެޔޮއެދިގެން އީތަން ވާހަކަދެއްކިއެވެ. ދެމީހުންގެ ވާހަކަ މެދުކަނޑާލަންޖެހުނީ، ގެ ހެދުމަށް ހަވާލުކުރާ ފަރާތުން ލިޔެކިޔުންތައް ހިފައިގެން އެވަގުތު އައީތީއެވެ. ޔާދުގެ އިތުރުން އެކަމުގައި އެހީތެރިއެއްގެ ގޮތުގައި ބައިވެރިކުރާން އޭނާ ބޭނުންވީ އީތަންއެވެ. އިންތިހާއަށް އިތުބާރު ކުރެވޭތީއެވެ.\nމާޔާގެ ފޯނު ރިންގުވިޔަސް އޭނާ ބިރުގަނެއެވެ. ފޯނު ނުނަގާތީ، މަންމަ އެކަމާއި ސުވާލުވެސް ކޮށްފިއެވެ. އީތަންއާއި މައްސަލައެއްޖެހުނީކަމަށް ހީކޮށް، މަންމަ ވަރަށް ނަސޭހަތްވެސް ދީފިއެވެ.\n"ދަރިފުޅާ.. ކޮންމެ މީހަކު، ކޮންމެފަދަ ބޭނުމެއްޖެހިގެންވެސް ގުޅާފާނެ.. ފޯނު ނަގާފައި ޖަވާބު ދީބަލަ" ނަސޭހަތުގެ ރާގުގައި ހައްވާފުޅު ބުނެލިއެވެ. އެމީހަކަށް ފަހުން ގުޅާނަންކަމަށްބުނެފައި މާޔާގެ މަސައްކަތައިގެން އޭނާ ކުރިއަށްދިޔައެވެ. ދިހައެއްޖަހަންވާއިރަށް އީތަން އަންނާނެކަން އިނގޭތީ އިސްތިރިކޮށް ނިންމާލަން މާޔާ ބޭނުންވީއެވެ. އެންމެ ލޯބިވާ އިންސާނާއަށް މަރުހަބާކިޔުމަށް ތައްޔާރުވާން ވަގުތު ބޭނުންވާތީއެވެ.\n"މަންމާ! އަހަންނަށްހީވަނީ މާލެއަށް ދާންވީ ވަގުތު ޖެހިއްޖެހެން.." ސަވާނާއަށް ގޮތްހުސްވެފައިވާފަދަ ގޮތަކަށް އޭނާގެ ހަރަކާތްތައް ހުރިކަން ގިޔާދާއަށް ފާހަގަކުރެވުނެވެ. ސަވާނާގެ އުފަލަކީ ގިޔާދާގެ ހިތުގެ ކާނާއެވެ. ފާޅުގައި ދެކޮޅުހަދަން އުނދަގޫވިޔަސް، 'ނޫނެކޭ' ބުނަން ޖެހުނު ސަބަބަކީ އެއީއެވެ. ނުފެންނަ ހިސާބަށް މިފަދަ ނާޒުކު ދަނޑިވަޅެއްގައި ސަވާނާ ފޮނުވާލަން ގިޔާދާއަށް ފަސޭހައެއް ނޫނެވެ.\n"އަހަރެންގެ މަސައްކަތް ފެނަށް ދުއްވާލާކަށް ބޭނުމެއް ނޫން.. ހަގީގަތަކީ އަހަރެން އީތަންދެކެ، ލޯބިވޭ! އެއަންހެނާގެ އަތުން އީތަން ޖަހައިގަނެވޭނީ މިގޮތަށް.. ދެން އޮތީ ބަދަލުހިފުމުގެ ބައި.. އެއީ މުޅިން އެހެންކަމެއް.. މަންމަގެ އެހީނުލިބި މިކަމެއް ނުކުރެވޭނެ.. އަހަރެންގެ މާޒީގައި ކިތަންމެ ކިލަނބުކަމެއް އޮތަސް، މިހާރުގެ ލައިފުގައި ނުރަގަނޅު ކަންކަން ހުއްޓަސް، މަގޭ ފަރުވާލެއް ނެތް.. އީތަންއާއި އިނަސް އަހަންނަށް މިހާރު މިއުޅޭގޮތަށް އުޅެވޭނެކަން މަށަށް ޔަގީން.. ބޭނުންވާ އެއްޗެހި މާލެއިންވެސް ލިބޭނެ.. ނުލިބެންޏާއި ރިސޯޓަކަށް ނައްޓާލީމަވީނުން.. އެމީހުން އަތުގައި ފައިސާ ހުންނާނެ.. އެކަންކަން ކުރެވޭނެ ގޮތް ހަމަޖައްސާނީ އަހަރެން.." އުނދަގުލުން ނަމަވެސް ގިޔާދާ އެއްބަސްކުރުވުމަށްފަހު ސަވާނާ ނިންމީ މާލެއަށް އައުމަށެވެ.\nޤައިސަރަށް އެވީ ވޯޓު ކަރުދާހުގަ ޖެހި ފާހަގައަށް ވީހެން......ޒުވާންކަން ތިރިން މައްޗަށް އެރީ!\nރާނިޔާގެ ހާލާމެދު ވަރަށް ދެރަވޭ😢\nގައިސަރުގެ އުމުރު ފަންސާހާ ގާތްކުރާއިރުވެސް.....\nޢެހެންވިއްޔާ އަދި ވަރަށް ޒުވާނެއްނު! ވާހަކައިގެ ކުރީބައެއްގައި މުސްކުޅިވެ ބަލިކަށި ވުމުގެ ސަބަބުން އެކަނި އުޅެން ޖެހިލުންވާތީ ޔާދު ކައިރީ ދުވަސްކޮޅަކަށް މަޑުކޮށްލަން ގުޅިއެއްނު! ޔާދު އޮފީސް ބަޔަކާއެކު ކޮފީއެއްގަ ހުއްޓާ!


Sea life ge 450 apartmentakah booking hahdhaifi\nސީލައިފްގެ 450 އެޕާޓްމަންޓަކަށް ބުކިން ހައްދައިފި\nފްލެޓްތަކަށް ޑިމާންޑް ބޮޑު\nއިމާރާތް ކުރާނީ ސްރީލަންކާގެ ކުންފުނިން\nޑިޒައިން ކޮށްފައިވަނީ ޖާގަ ބޮޑުވާނެ ގޮތަށް\nސީ ލައިފް ފްލެޓްތަކުގެ ކުރެހުމެއް.--\nސީ ލައިފުން ހުޅުމާލޭގައި ހަދާ ފްލެޓުތަކުގެ 1000 ފްލެޓުގައި ހިމެނޭ 450 އެޕާޓްމަންޓެއް ދުރާލާ ބުކިން ހައްދައިފި އެވެ. "ސީލައިފް ގްލޯބަލް" ގެ މެނޭޖިން ޑިރެކްޓަރު އަހުމަދު މޫސާ މުހައްމަދު "އަވަސް" އަށް ވިދާޅުވީ މިހާތަނަށް 450 އެޕާޓްމަންޓެއް ދުރާލާ ޕްރީބުކިން ހައްދާފައިވާ ކަމަށާއި، ފްލެޓްތަކަށް އޮތް ޑިމާންޑް ވަރަށް ބޮޑު ކަމަށެވެ.\n"މިހާރު ޑިމާންޑް ވަރަށް ބޮޑު. ގިނަ މީހުން ބޭނުންވަނީ ސައިޒުގެ ގޮތުން ބޮޑެތި އެޕާޓްމަންޓްތައް،" އަހުމަދު ވިދާޅުވި އެވެ.\nހުޅުމާލޭގައި ސީ ލައިފުން ޖުމްލަ 3،000 ފްލެޓް އަޅާނެ އެވެ. މި މަޝްރޫއު ބަހާލާފައިވަނީ މައިގަނޑު ތިން ފިޔަވައްސަކަށެވެ. ސްރީލަންކާގެ ކޮރަލް ހޯޑިންގްސްއާއެކު ކުރިއަށް ގެންދާ މި މަޝްރޫއުގެ ދަށުން ފުރަތަމަ އަޅާނީ 1،000 ފްލެޓެވެ. މި މަޝްރޫއުގެ ދަށުން އަޅަނީ އެއް ކޮޓަރި އާއި ތިން ކޮޓަރީގެ އެޕާޓްމަންޓް ތަކެވެ. މި ތަންތަނުގެ އަގުތައް އުޅެނީ 1.5 މިލިއަން ރުފިޔާ އާއި 3.3 މިލިއަން ރުފިޔާއާ ދެމެދުގެ އަގުތަކެއްގަ އެވެ. އަދި އެޕާޓްމަންޓުތަކުގެ ސައިޒުތައް ހުރީ ގާތްގަނޑަކަށް 800-1200 އަކަފޫޓުގެ އެޕާޓްމަންޓްތަކެވެ.\nއަހުމަދު ވިދާޅުވީ ގިނަ މީހުން ބޭނުންވަނީ 1،200 އަކަފޫޓުގެ ބޮޑެތި އެޕާޓްމަންޓްތައް ކަމަށެވެ.\n"ގިނަ މީހުންގެ ޑިމާންޑް ހުރީ ބޮޑެތި އެޕާޓްމަންޓްތަކަށް،" އަހުމަދު ވިދާޅުވި އެވެ.\nއޭނާ ވިދާޅުވީ އިތުރަށް ހުރި ފްލެޓްތައް އެޅުމަށް ބޭނުންވާ ކޮންޓްރެކްޓަރުންނާއެކު ވަރަށް އަވަހަށް ސޮއިކުރާނެ ކަމަށެވެ.\n"މިހާރު ވަނީ 1،000 ފްލެޓް އަޅަން ބޭނުންވާ ކޮންޓްރެކްޓަރާއެކު ސޮއިކޮށްފަ. ބާކީ ހުރި ފްލެޓްތައް އެޅުމަށް ބޭނުންވާ ކޮންޓްރެކްޓަރުންނާއެކު ސޮއިކުރުން ވަރަށް އަވަހަށް އޮންނާނެ،" އޭނާ ވިދާޅުވި އެވެ.\n"އަވަސް" އަށް ވާހަކަ ދައްކަވަމުން އަހުމަދު ކުރިން ވިދާޅުވެފައިވާ ގޮތުގައި ދުރާލާ ފްލެޓް ހޯދަން ބޭނުންނަމަ ބުކިން ހެދުން އޮންނާނީ، ހ. ބީޗް ޓަވާ ހަވަރު ބުރީގައި ގައި ކަމަށެވެ.\n"ކޮންޓްރެކްޓަރު [ކޮރަލް ހޯލްޑިންގްސް] އާއެކު ، ސޮއިކުރި އެއްބަސްވުމުގެ ދަށުން އެއް މަސް ދުވަހުގެ ތެރޭގައި ތަކެތި ގެނެސް މޮބިލޭޝަން މަސައްކަތް ފަށަން ޖެހޭ. އަދި 2018 ގެ މާޗް އަށް ފުރަތަމަ ބައި ނިމޭނެ. މުޅި މަޝްރޫއުގައި ތިން ކޮންޓްރެކްޓަރުންނާއެކު މަސައްކަތް ކުރާނެ،" އަހުމަދު ވިދާޅުވި އެވެ.\nފަހި ދިރިއުޅުމާއި ހިޔާ ލޯނުގެ އިންޓްރެސްޓް އެއްވަރު


Yameen Aai Ekee Siyaasee Masakkai Kurun Eii Gaumah Rangalhu Mageh Fennaane Kameh Noon : Mookey ޔާމީނާއި އެކީ ސިޔާސީ މަސައްކަތް ކުރުން އެއީ ގައުމަށް ރަނގަޅު މަގެއް ފެންނާނެ ގޮތެއް ނޫން: މޫކޭ – Huvadhoo News Yameen Aai Ekee Siyaasee Masakkai Kurun Eii Gaumah Rangalhu Mageh Fennaane Kameh Noon : Mookey Huvadhoo News\nޔާމީނާއި އެކީ ސިޔާސީ މަސައްކަތް ކުރުން އެއީ ގައުމަށް ރަނގަޅު މަގެއް ފެންނާނެ ގޮތެއް ނޫން: މޫކޭ\nކުރީގެ ރައީސް އަބްދުﷲ ޔާމީނާއި އެކީ ސިޔާސީ މަސައްކަތް ކުރުން އެއީ ގައުމަށް ރަނގަޅު މަގެއް ފެންނާނެ ގޮތެއް ނޫންކަމަށް ރޯޑް ޑިވޮލޮޕްމަންޓް ކޯޕަރޭޝަން ގެ މެނޭޖިން ޑިރެކްޓަރު، މޫސާ އަލި މަނިކު (މޫކޭ) ވިދާޅުވެއްޖެއެވެ.\nމޫކޭ މިއަދު ކުރެއްވި ޓްވީޓެއްގައި ވިދާޅުވީ، ރައީސް ޔާމީނާއި އެކީ ސިޔާސީ މަސައްކަތް ކުރާކަށް އެމްޑީޕީ މެމްބަރުން ބޭނުމެއް ނުވާނެ ކަމަށައި އެކަމަކީ އެއީ މި ގައުމަށް ރަނގަޅެއް ފެންނާނެ މަގެއް ވެސް ނޫން ކަމަށެވެ. އަދި އެއީ އިންސާފު ހޯދާނެ ގޮތެއް ވެސް ނޫން ކަމަށް މޫކޭ ވަނީ ވިދާޅުވެފައެވެ.\nމޫކޭ މިގޮތަށް ވިދާޅުވެފައި މިވަނީ ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ރައީސް ސޯލިހާއި އެކީ ސިޔާސީ ގޮތުން ނުހުރެވޭނެ ކަމަށް ބުނެ، ރައީސް ޔާމީންގެ އެހީއަށް އެދޭނެ ކަމަށް ބުނެފައިވާ ދަނޑިވަޅެއްގައެވެ. އެމްޑީޕީ ވަޓްސްއެޕް ގްރޫޕު ތެރޭގައި ރައީސް ނަޝީދު ވިދާޅުވީ، އެމަނިކުފާނާއި ރައީސް އިބްރާހީމް މުހައްމަދު ސޯލިހްއާއި އެއްވެސް ޒާތީ މައްސަލައެއް ނެތް ކަމަށާއި އެހެން ނަމަވެސް، ފިކުރީ ހިޔާލު ތަފާތު އެބަހުރި ކަމަށެވެ.\nރައީސް ނަޝީދު ޕީޕީއެމްގެ އެހީ އަށް އެދޭނެ ކަމަށް ބުނެފައިވަނިކޮށް ރައީސް ނަޝީދަށް އިދިކޮޅު ޕީޕީއެމްގައި ޖާގައެއް ނެތް ކަމަށް މިވަގުތު އިދިކޮޅު ކޯލިޝަން ހިންގެވުމާ ހަވާލުވެ ހުންނެވި ޕީއެންސީގެ ރައީސް، ޢަބްދުއްރަހީމް ޢަބްދުﷲ (އަދުރޭ) ވަނީ ވިދާޅުވެފައެވެ.\nރައީސް އަބްދުﷲ ޔާމީން އެމްޑީޕީ މޫސާ އަލި މަނިކު (މޫކޭ) ސިޔާސީ


Sarukaarun vakivaan thahyaaru, Midhanee chutte ah: Dunya\nސަރުކާރުން ވަކިވާން ތައްޔާރު، މިދަނީ ޗުއްޓީއަށް: ދުންޔާ\nދުންޔާ މައުމޫން: - ފޮޓޯ: އަޝްހާދު\nހެލެތް މިނިސްޓްރީން މިއަދު ޗުއްޓީ ނަންގަވާފައިވާ ކަމަށް އެ މިނިސްޓްރީގެ ސްޓޭޓް މިނިސްޓަރު ދުންޔާ މައުމޫން މިއަދު ވިދާޅުވެއްޖެ އެވެ. ދުންޔާ މި ނިންމުން ނިންމަވާފައިވަނީ، އޭނާ އިސްތިއުފާ ދެއްވުމަށް ސޯޝަލް މީޑިއާގައި ގިނަ ބަޔަކު ގޮވާލަމުން ދަނިކޮށެވެ.\nދުންޔާ މިއަދު ކުރެއްވި ޓްވީޓެއްގައި ވިދާޅުވީ، "އަހަރެން މިހުރީ ނުކުންނަން ތައްޔާރަށް، މީގެކުރިން ވެސް އަހަރެން ނުކުތިން، އެމީހެއްގެ ނިންމުމަކީ އެމީހެއްގެ އަމިއްލަ ނިންމުމަށް ވާންޖެހޭ،" ކަމަށެވެ.\n"އަހަރެންގެ އޮތީ ހަމަ އެންމެ ސުވާލެއް، ހުރިހާ ކަމެއް ދޫކޮށް ނުކުރުމަކީ ގައުމަށާއި ރައްޔިތުންނަށް މި ވަގުތު އެންމެ ރަނގަޅު ގޮތްތޯ ނޫނީ ޒިންމާދާރު ކަމެއްތޯ،" ދުންޔާ ވިދާޅުވެފައިވެ އެވެ.\nދުންޔާ މައުމޫން މި ނިންމުން ނިންމަވާފައިމިވަނީ ކުއްލި ނުރައްކަލުގެ ހާލަތު އިއުލާންކޮށް ގިނަ ހައްގުތަކެއް ހިފެހެއްޓުމަށްފަހު ބައްޕާފުޅު މައުމޫން އަބްދުލް ގައްޔޫމް ހައްޔަރުކޮށްފައިވަނިކޮށެވެ. އޭގެއިތުރުން ކޮއްކޯފުޅު އަހުމަދު ފާރިސް މައުމޫން އާއި ޔުމްނާ މައުމޫންގެ ފިރިކަލުން މުހައްމަދު ނަދީމް ވެސް ހުންނެވީ ހައްޔަރުގަ އެވެ.\nރައީސް މައުމޫން ދޫކޮށްލުމަށް ވެސް އިއްޔެ ފުރަތަމަ ފަހަރަށް ދުންޔާ ގޮވާލެއްވި އެވެ. އޭގެ ސަބަބުން ފިޝަރީޒް މިނިސްޓަރު މުހައްމަދު ޝައިނީ ހިތްހަމަ ނުޖެހިގެން ވާހަކަ ވެސް ދައްކަވާފައިވެ އެވެ.\nދުންޔާ ސަރުކާރުން ވަކިވާން ނިންމަވާފައިވާއިރު، ގައްސާން މައުމޫން ވެސް ހުންނެވީ ސަރުކާރުގަ އެވެ. ޔުމްނާ އާއި ފާރިސްއަކީ މިހާރު އިދިކޮޅުގެ އެންމެ ކުރީ ސަފުގައި ތިއްބަވައި ދެވަނަ ޖީލުގެ ލީޑަރުންނެވެ. ފާރިސްއަށް ދިމާވި ކަންކަމުގައި އެންމެ ގާތުގައި ހުންނެވީ ޔުމްނާ އެވެ. ފާރިސް ޔުމްނާ ސިފަ ކުރައްވަނީ "ސުޕަހީރޯ"އެއްގެ ގޮތުގަ އެވެ.\nކުއްލި ނުރައްކަލުގެ ހާލަތު 1 ފެބުރުއަރީގެ އަމުރު ދުންޔާ މައުމޫން\n"ކުރަނީ ސިޔާސި ތުހުމަތެއް، ބައްޕަ ވަގުތުން ދޫކުރޭ"


ރެފްރީ ޝިފާން އެނބުރި ދަނޑަށް ރެފްރީ ޝިފާން އެނބުރި ދަނޑަށް\nރެފްރީ ޝިފާން އެނބުރި ދަނޑަށް\nދޮޅު އަހަރަށްފަހު މަޝްހޫރު ރެފްރީ ޝިފާން އެނބުރި ދަނޑަށް ނިކުމެއްޖެއެވެ.\nމިހާރު ސްޕޯޓްސް އެވޯޑުގެ އެންމެ މޮޅު ރެފްރީގެ މަގާމުވެސް ހޯދާފައިވާ ތަޖުރިބާކާރު ރެފްރީ 2017ވަނަ އަހަރަށްފަހު ދަނޑުމަތިން ފެނިފައި ނުވާއިރު އޭނާ އަންނަނީ މިހާރު އއ.ތޮއްޑޫގައި ކުރިއަށްދާ ބްރައިޓް ޗެލެންޖް ކަޕުގައި ރެފްރީކަން ކުރަމުންނެވެ.\nރެފްރީ ޝިފާން ބުނީ، އޭނާ ބޮޑު ބްރޭކެއް ނަގަން ޖެހުނީ 2017ވަނަ އަހަރުގެ ފަހުކޮޅު ކަކުލަށް ލިބުނު އަނިޔާއެއްގެ ސަބަބުން ކަމަށެވެ.\nދޮޅު އަހަރު ދުވަހުގެ ބޮޑު ބްރޭކެއް ނަގަން ޖެހުނު ސަބަބު ތަފްސީލުކޮށްދެމުން ޝިފާން ބުނީ، ކަކުލުގައި ވަރަށް ކުރީންސުރެ ތަދެއް ހުންނަ ކަމަށާއި، ނަމަވެސް 2017ވަނައ އަހަރުގެ ފަހުކޮޅުގައި އޭއެފްސީއަށް އެލީޓްވުމަށް ތަންކޮޅެއް ބުރަކޮށް މަސައްކަތް ކުރަމުން ދަނިކޮށް ކަކުލުގެ ލިގަމެންޓަށް ބޮޑު އަނިޔާއެއް ލިބުނީ ކަމަށެވެ.\nޝިފާން ބުނީ އެހިސާބުން ރެފްރީކަން ކުރުމާއި ދުރަށްދާން ޖެހުނު ކަމަށާއި، ނަމަވެސް ފުރަތަމަ މަސައްކަތް ކުރީ ސާޖަރީއަށް ނުގޮސް އަނިޔާއިން ރަނގަޅުވާން ކަމަށެވެ. އެގޮތުން ތަފާތު ޑޮކްޓަރުންނަށް ދައްކައި ދިވެހި ބޭސްވެސް ކުރިކަމަށް ޝިފާން ބުންޏެވެ.\nޝިފާން ބުނީ އަނިޔާއިން ރަނގަޅު ނުވެވިގެން ސާޖަރީ ހަދަން ނިންމީ މިދިޔަ އަހަރުގެ ސެޕްޓެމްބަރ މަހުގެ ތެރޭގައި ކަމަށެވެ. އަދި ސާޖަރީއަށްފަހު ރިހެބިލިޓޭޝަންގައި ގިނަ ދުވަސްތަކެއް ހޭދަކުރުމަށްފަހު މިހާރު މުޅިން ރަނގަޅުވެފައިވާ ކަމަށްވެސް ޝިފާން ބުންޏެވެ.\nޝިފާން ހުރީ ދޮޅު އަހަރަށްފަހު އަނެއްކާވެސް ގަލޮޅު ދަނޑުގައި މެޗުތަކަށް އިންސާފުކުރުމުގެ އުންމީދުގައެވެ. އެގޮތުން ޝިފާން ބުނީ، އުންމީދަކީ މިއަހަރުގެ ދިވެހި ލީގުގެ ކުރީކޮޅުގައި ދަނޑަށް ނިކުތުން ކަމަށެވެ.\nޝިފާން ބުނީ އަނިޔާއިން އެއްކޮށް ރަނގަޅުވި ނަމަވެސް އަދި ފިޓްނެސް ވަރަށް ބޮޑަށް ރަނގަޅު ކުރަން ޖެހޭކަމަށެވެ.\nފާއިތުވި އަހަރުގެ ފުޓުބޯޅަ ސީޒަންގައި ދިވެހި ލީގުގެ އެއްވެސް މެޗަކުން ޝިފާން ފެނިގެން ގޮސްފައެއް ނުވޭ. ނަމަވެސް އިންޓަ ސްކޫލުގެ ހަތަރު މެޗެއްގައި ޝިފާން ވަނީ ރެފްރީކަން ކޮށްދީފައެވެ.\nޝިފާން ބުނީ އަނިޔާގެ އެއްވެސް މައްސަލައެއް މިހާރު ނެތްކަމަށާއި، ނަމަވެސް ގަލޮޅު ދަނޑުން އަލުން ފެންނަން ބޭނުންވަނީ މީގެ ކުރިންވެސް ރެފްރީކަން ކުރި ފެންވަރަށް ރެފްރީކަން ކުރެވޭވަރަށް ފިޓު ވެގެން ކަމަށެވެ.\nޝިފާން ބުނީ މިފަހަރުގެ އަނިޔާއިން ރަގަނޅު ވުމުގައި ހާއްސަކޮށް އަންހެނުންގެ ބުރަ މަސައްކަތް ފާހަގަކޮށްލެވޭކަމަށާއި މިފަހަރު އެބުރި ދަނޑަށް އާދެވުނީ އަންހެނުންގެ ބުރަ މަސައްކަތުންކަމަށް. އަދި ކުރީގެ ނިއު ރޭޑިއަންޓް ސްޕޯޓްސް ކުލަބް އާއި ގައުމީ ޖޫނިއަރ ޓީމްގެ ޑޮކްޓަރ ތޯރިގުގެ މަސައްކަތްވެސް ފާހަގަކޮށްލެވޭކަމަށް ޝިފާން ބުނެފިއެވެ.\nރެފްރީ ޝިފާން އަކީ 2014، އަދި 2015ވަނަ އަހަރުގެ ތެރޭގައި ބޮޑު މަގްބޫލުކަމެއް ހޯދި ތަޖުރިބާކާރު ރެފްރީއެކެވެ.


Cop26: Mashvaraathah vilareskurun shaunaaah\nކޮޕް26: މަޝްވަރާތައް ވިލަރެސްކުރުން ޝައުނާއަށް\nކޮޕް ސަމިޓްގައި ޝައުނާ. ސަމިޓްގެ މަޝްވަރާތައް ވިލަރެސްކުރުން ޝައުނާއާ ވަނީ ހަވާލުކޮށްފަ---\nސްކޮޓްލޭންޑްގެ ގްލާޒްގޯގައި މިހާރު ކުރިއަށްދާަ މޫސުމީ ބަދަލާ ގުޅޭ ބައިނަލްއަގްވާމީ ބޮޑު ސަމިޓު ކޮޕް26 ގެ މަޝްވަރާތައް ވިލެރެސްކުރުމުގެ ޒިންމާ ރާއްޖޭގެ ތިމާވެށީގެ މިިނިސްޓަރު އައިމިނަތު ޝައުނާއާ ހަވާލުކޮށްފި އެވެ\nރައީސް އޮފީހުގެ ތަރުޖަމާނު މަބްރޫކް އަބްދުލް އަޒީޒް މިއަދު ކުރެއްވި ޓުވީޓެއްގައި ވިދާޅުވީ ސަމިޓު ކޮޕް26 ގެ މަޝްވަރާތައް ވިލެރެސްކުރުމުގެ ޒިންމާ އެ ސަމިޓުގެ ރައީސް އަލޮލު ޝަރުމާ، ޝައުނާއާ ހަވާލުކޮށްފައިވާ ކަމަށެވެ.\nޝައުނާއާ ހަވާލުކޮށްފައިވަނީ ކޮޕް ސަމިޓްގެ އެޖެންޑާއާ އެއްގޮތަށް މިނިސްޓަރުންގެ ފެންވަރުގައި ކުރަން ޖެހޭ މަޝްވަރާތަކުގެ ރިޔާސަތު ބެލެހެއްޓުމަށެވެ. ޝައުނާއާ އެކު މަސައްކަތް ކުރައްވާނީ ސްޕެއިންގެ އިކޮލޮޖޮކަލް ޓްރާންސިޝަން ފޯ ސްޕެއިންގެ މިނިސްޓަރު ތެރީސާ ރިބޭރާ އެވެ.\nއެ މަޝްވަރާތަކުގައި ތިމާވެށީގެ ބައިނަލްއަގުވާމީ މުއާހަދާ ޕެރިސް އެގްރިމަންޓް ތަންފީޒުކުރުމުގެ ގޮތުން އަޅަން ޖެގޭ ފިޔަވަޅުތަކާއި އެކަމަށް ފައިނޭންސް ކުރާނެ ގޮތްތަކާ ގުޅޭ ގޮތުން މަޝްވަރާ ކުރާނެ އެވެ.\nކޮޕްސަމިޓްގައި ދުނިޔޭގެ 190 އަށް ވުރެ ގިނަ ގައުމުތަކުން ލީޑަރުން ބައިވެރިވެވަޑައިގަންނަވާއިރު، އެތައް ހާސް ނެގޯޝިއޭޓަރުންނާއި، ސަރުކާރުތަކުގެ މަންދޫބުންނާއި، ވިޔަފާރިވެރިންނާއި، އާންމުފަރާތްތަކުން ބައިވެރިވާނެ އެވެ.\nރާއްޖޭގެ ފަރާތުން ރައްޔިތުންގެ މަޖިލީހުގެ ރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދު އަދި ރާއްޖޭގެ ހާރިޖީ ވަޒީރު އަދި އދ.ގެ އާންމު މަޖިލީހުގެ ރައީސް އަބްދުﷲ ޝާހިދު ވެސް ކޮޕް 26 ސަމިޓުގައި ބައިވެރިވެލައްވަ އވެެ.\nތިމާވެށި އާމިނަތު ޝައުނާ މިނިސްޓްރީ އޮފް އެންވަޔަރަންމެންޓް\nތިލަފުށީގެ ވެލިގަނޑުގައި ކަންބޮޑުވާ އެތައް ކަމެއް\nމޫސުމީ ބަދަލުތަކަށް ރާއްޖެ ހާނުވަން މަޝްރޫއުތަކެއް


Saaridhoalhu hamalaain kujjaa salaamayi kohdhinee buffalo\nސާރިދޯޅު ހަމަލާއިން ކުއްޖާ ސަލާމަތް ކޮށްދިނީ ބަފަލޯ\nބައެއް ފަހަރަށް ވަރަށް ހީނުކުރާ ކަހަލަ ގޮތް ގޮތަށް ވެސް މީހުންގެ ފުރާނަ ސަލާމަތް ވެފައި ހުރެ އެވެ. އާދަޔާޚިލާފު ގޮތަކަށް ފުރާނަ ސަލާމަތް ވެއްޖެނަމަ އެއީ އެ ދުވަހު އެ މީހާގެ ނަސީބު ގަދަކަމުން ވީކަމެއް ކަމަށް ބައެއް މީހުން ބުނާނެ އެވެ. އިންޑިޔާގެ މަދްޔަޕްރަދޭޝްގެ ރަށެއްގައި ދިރިއުޅޭ ޒުވާން ފުރައިގެ ފިރިހެން ކުއްޖެއްގެ ފުރާނަ މިދިޔަ އަންގާރަ ދުވަހު ސަލާމަތްވީ މިފަދަ ނަސީބެއް މެދުވެރި ވެގެންނެވެ.\nގައިން ހީބިހި ނަގާ ވަރުގެ މި ހަދިސާ ހިނގީ އެ ކުއްޖާ ދިރިއުޅޭ ޑިސްޓްރިކްޓްގައި އޮންނަ ބައިންސްޑޭހީ ޖަންގަލީގަ އެވެ. ދީޕިކް ނަމަކަށް ކިޔާ މި ފިރިހެންކުއްޖާ ޖަންގަލީ ތެރޭގައި އުޅުނީ އޭނާ ގެންގުޅޭ ބަކަރިތަކެއް ބަލަހައްޓާށެވެ. ކުއްލިއަކަށް ބޮޑު ސާރިދޯޅެއް އެ ކުއްޖާއަށް ހަމަލާ ދިނެވެ. މި ހަމަލާގައި ކުއްޖާ ވަރަށް ބޮޑަށް ޒަޚަމް ވެފައި ވަނިކޮށް އެތަނަށް ބަފަލޯ އައިނެއް އައިސް ސާރިދޯޅުގެ ހަމަލާއިން ކުއްޖާ ވަނީ ސަލާމަތް ކޮށްފަ އެވެ.\nޓައިމްސް އޮފް އިންޑިޔާގެ ރިޕޯޓުގައި ބުނެފައިވާ ގޮތުގައި ކުއްޖާގެ އަތާއި ފަޔަށް މި ހަމަލައިގައި ވަރަށް ބޮޑަށް ވަނީ އަނިޔާ ވެފަ އެވެ. މިހާރު އެ ހިސާބުގަނޑުގެ ހޮސްޕިޓަލެއްގައި ކުއްޖާ އަށް ދަނީ ފަރުވާ ދެމުންނެވެ.\nއެ ހިސާބުގަނޑުގެ މީހުން ބުނެފައިވާ ގޮތުގައި ސާރިދޯޅު ހަމަލަ ދީފިނަމަ އެ މީހަކު މަރު ނުވަނީސް ސަލާމަތް ވުމަކީ ވަރަށް މަދުން ނޫނީ ދިމާ ނުވާ ކަމެކެވެ. ނަމަވެސް މި ކުއްޖާ އަށް އޭނާއަށް ދިމާވި ކަންތައްތައް ކިޔައިދޭން ފުރުސަތު ލިބުނީ ބަފަލޯތައް އޭނާ ސަލާމަތް ކޮށްދިނީތީ އެވެ.\nސާރިދޯޅު އެސޮރުގެ ދަރި ގޮވައިގެން ޖަންގަލީގެ ތެރޭގައި އުޅެނިކޮށް ދީޕަކް ފެނިގެން އޭނާއަށް ހަމަލާދިނީ ކުއްލިއަކަށް މީހެއް ފެނުނީމަ ހައިރާންވެ ދަރި އަށް ހަމަލަ ދީފާނެތީ ބިރުން ރައްކާތެރިކަމުގެ ފިޔަވަޅެއްގެ ގޮތުން ކަމަށް ވެނީ ބެލެވިފަ އެވެ.\nދީޕަކް ބުނި ގޮތުގައި އޭނާއަށް ސާރިދޯޅު ހަމަލަ ދޭން ފެށިއިރު އެހިސާބުގައި ވަރަށް ގިނަ އަދަދެއްގެ ބަފަލޯތައް އުޅެ އެވެ. ސާރިދޯޅު ހަމަލަ ދޭން ފެށުމާއެކު ވަރަށް ގިނަ ބަފަލޯތައް އައިސް އެ ސޮރާ ދިމާކޮށްލާ އެ ސޮރު އެތަނުން ދާން މަޖްބޫރު ކުރުވީ އެވެ. ދީޕަކް އަށް ސާރިދޯޅު ހަމަލަ ދޭތަން އެ އަވަށުގައި އުޅޭ އެހެން ކުއްޖަކަށް ވެސް ފެނުނެވެ. އޭނާ ދުވެފައި ޖަންގަލިން ނުކުމެގެން ގޮސް ދީޕަކްގެ ބައްޕަ އަށް އެ ވާހަކަ އެންގީ އެވެ.\nދީޕަކްގެ ބައްޕަ ބުނި ގޮތުގައި އެ ޚަބަރު ލިބުމާއެކު އޭނާ ދުވަމުން ގޮސް ޖަންގައްޔަށް ވަދެ ބެލިއިރު ދީޕަކް އޮތީ ވަރަށް ބޮޑަށް ޒަޚަމް ވެފަ އެވެ. އެހެންވެ ވަގުތުން އޭނާ އެ އަވަށުގައި ހުންނަ ހެލްތު ސެންޓަރަށް ގެންދިޔައީ އެވެ. އެތަނުން ފަރުވާ ދެވެން ނެތުމުން ބޮޑު ހޮސްޕިޓަލަށް ފަހުން ގެންދިޔައީ އެވެ.\nސާރިދޯޅުގެ ކިބައިން ދީޕަކް ސަލާމަތް ކުރުމަށް 15-20 ވަރަކަށް ބަފަލޯ އެއްފަހަރާ އެ ސާރިދޯޅަށް ހަމަލާ ދިން ކަމަށް ދީޕަކް އާ ހަވާލާދީ އިންޑިޔާގެ ނޫސްތަކުން ބުނެފައި ވެއެވެ.\nއެ ސަރަހައްދުގެ ޖަންގަލިތައް ބެލެހެއްޓުމާ ހަވާލުވެ ހުރި ޕީޑީ ގެބްރިއަލް ބުނީ ފަހަކަށް އައިސް އިންސާނުންނަށް ސާރިދޯޅު ހަމަލަ ދޭ ހާދިސާތައް ވަރަށް ގިނަ ވެފައިވާ ކަމަށެވެ. އެ އޮފިސަރު ބުނި ގޮތުގައި މި ފިރިހެންކުއްޖާ ސާރިދޯޅުގެ ހަމަލައިން ސަލާމަތްވީ ހަމަ ނަސީބަކުންނެވެ. އެ ބަފަލޯތައް ކުއްޖާ ސަލާމަތް ކުރަން ނޫޅުނުނަމަ އެ ކުއްޖާގެ ފުރާނަ ހުއްޓާ ސަލާމަތް ނުވީސް ކަމަށް އޮފިސަރު ވެސް ބުންޏެވެ.\nވަގަށް ނެގި ފޯނާ ކުޅެން ނޭނގުމުން ރައްދުކޮށްފި\nމެއްސެއް މަރާލަން އުޅެނިކޮށް ބަދިގޭގައި ރޯވެއްޖެ\nކޮވިޑު ޖެހުމުން ލޯފަން އަނބިމީހާ ދޫކޮށްފައި ނުދިޔަ\nއައިސް ތެރޭގައި ވަޅުލެވި ރިކޯޑް ހަދައިފި


China In Raajjeygai Mashroo'u Thah Hinganee Dharaneegai Bahdhan- Nasheed - Vaguthu\nޗައިނާއިން ރާއްޖޭގައި މަޝްރޫޢުތައް ހިންގަނީ ދަރަނީގައި ބައްދަން- ނަޝީދު\nޗައިނާއިން ރާއްޖޭގައި ހިންގަމުންދާ ވަރުގަދަ އުމްރާނީ ތަރައްޤީގެ މަޝްރޫޢުތަކަކީ ދަރަނީގައި ބެއްދުމަށް ކުރަމުންދާ މަސައްކަތްތަކެއްކަމަށް ކުރީގެ ރައީސް މުޙައްމަދު ނަޝީދު ވިދާޅުވެއްޖެއެވެ.\nނަޝީދު މިހެން ވިދާޅުވެފައިވަނީ އިންޑިޔާގެ "ފަސްޓް ޕޯސްޓް" ނޫހަށް ދެއްވި ބަސްދީގަތުމެއްގައެވެ.\nއެބަސްދީގަތުމެއްގައި ރައީސް ނަޝީދު އިތުރަށް ވިދާޅުވެފައިވަނީ ޗައިނާއިން ބޮޑެތި އުމްރާނީ ތަރައްޤީގެ މަޝްރޫޢޫތަކެއް ހިންގާ، ސަރުކާރަށް އެހީތެރިވަމުންދަނީ އިންސާނީ ޙައްޤުތަކަށް އަރައިގަނެ، ބައެއް ޚިޔާލުތައް ފާޅުކުރާ ފަރާތްތަކުގެ އަޑު މަޑުކުރުމަށްކަމަށެވެ.\nމީގެއިތުރުންވެސް، ނަޝީދު ވިދާޅުވެފައިވަނީ، ރާއްޖޭގެ ބައެއް ބިންތައް އަތުލުމުގެ މަސައްކަތް ޗައިނާއިން ކުރަމުންދާކަމަށާއި އެކަން ކުރަމުންދަނީ ވަރަށް ހަލުވި މިނެއްގައިކަމަށެވެ. ހަމައެހެންމެ، އެކަންކަމާ ދެކޮޅު ހަދަން ޖެހޭކަމަށްވެސް އެމަނިކުފާނު ވިދާޅުވެފައިވެއެވެ.\n"ދުނިޔޭގެ އެތަން މިތަނުން ބިން އަތުލުމުގެ ވަރަށް ބާރު ޕްރޮސެސް އެއް މިހާރު އެބަ ކުރިއަށްދޭ. ރާއްޖެއަށް މިހާރު މިވަނީ އެކަން އަމާޒު ކުރެވިފައި." ރައީސް ނަޝީދު ވިދާޅުވެފައިވެއެވެ.\nރައީސް ނަޝީދު މިހެން ވިދާޅުވެފައި ވީނަމަވެސް، ބިން ހޯދުން ނުވަތަ ލޭންޑް ގްރެބިންގ ގެ އެއްވެސް ކަމެއް ކުރަމުން ނުދާކަމަށް ޗައިނާއިން ވަނީ މީގެކުރިން ވިދާޅުވެފައެވެ.\nރާއްޖެއަށް މިހާރު ކުރިމަތިވެފައިވާ ސިޔާސީ މައްސަލަތަކުގެ ތެރެއަށް އިންޑިޔާއިން ވަންނާނެކަމުގެ ވަރަށް ބޮޑު އުންމީދެއް އެބަ އޮތްކަމަށާއި އަދި ހުޅަނގުގެ ޤައުމުތަކުންވެސް ރާއްޖެއަށް ފިޔަވަޅު އަޅަން އެދޭކަމަށް ވެސް ރައީސް ނަޝީދު މިއަދު ވަނީ ވިދާޅުވެފައެވެ.\nރައީސް ނަޝީދު އިތުރަށް ވިދާޅުވެފައި ވަނީ ރައީސް އަބްދުﷲ ޔާމީން އިސްވެ ހުންނަވައިގެން، އިންޑިޔާ އާއި ދެކޮޅު ޚިޔާލާއި ވާހަކަތަކެއް ރާއްޖޭގައި ފަތުރައްވަމުންދާކަމަށާއި އެކަން ކުރަމުންދަނީ ހައްދުފަހަނަ އަޅައިދިޔުންވެސް ބޭނުންކޮށްގެންކަމަށެވެ. ހަމައެހެންމެ، އެއީ ވަރަށް ކަންބޮޑުވާކަމެއްކަމަށާއި އަދި އެކަން ހުއްޓުވަންވެސް ޖެހޭކަމަށް އެމަނިކުފާނު ވިދާޅުވެފައިވެއެވެ.\nފެބުރުއަރީ 15, 2018 12:46\nމިކަލޭގެ މައިތިރިވެގެން އަގަމަޑުންލައިގެން ހުރިނަމަ މިހާރު ވެރިކަން ބަދަލުވެއްޖައީސް. މީނަދެކެލޯބިވާވަރަށްވުރެ ގިނަވާނީ ހަތުރުން.\nފެބުރުއަރީ 15, 2018 12:51\nސައީދު ހެއްދެވީ އިތުރުފުޅެއް، އަމާޒަކީ ރަނިން މޭޓުކަން ކަމަށް ތަމެން ތިމަރޭ މެން ބުނި ނަމަވެސް ތަމެންނަށް އިތުބާރު ނުކުރެވި އަދި ތަމެން ޑަމްބް ކަމުން ނޫންތޭ ގާސިމް ވެސް އުމަރާއި ޑރ. ޖަމީލު ދެ ކޮންސެލްޓުންނަށް އެދެ މެން ހަމަ ޖެއްސީ. ތަމެންނަށް ކީއް ރަނިންގް މޭޓް ކަމަށް ސައިއްޓޭ ކުރި މަތި ލިނަމަވެސް. އެއީ ތަމެންނާއި ބެހޭ ކަމެއް ނޫނޭ. މީ މަމެންގެ ވެރިކަން އަދި މީ މަމެންގެ ގައުމު ދޯ. ޑޯންޓް މޭކް މީ ބްލަޝް އިޓްސް ގޮނާ ސަކް ދޯ.\nފެބުރުއަރީ 15, 2018 12:57\n3 އަހަރުގެ ތެރޢގައި 31 ބިލިޔަނަށް ޤަވްމު ދަރުވާލީވެސް ޗައިނާތަ؟ ރައީސް ޔާމީންގެ4އަހަރުގައި އޭގެތެރެއިން 12 ބިލޔަންވަނީ އަދާކޮށްފަ! ލަދުކުޑަ\nފެބުރުއަރީ 15, 2018 13:09\nއަމިއްލަ މީހާއަށް ތިކުރެވޭ ކަންތަކުން.....ދަރަނިން\nސަލާމަތް އެބަ ވޭތަ؟ ނޫނީ ދަރަނީގައި ބައްދަން ތައް؟\nފެބުރުއަރީ 15, 2018 13:16\nޢައްދާރު ފިނޑި ފިލާ އޮވެގެން\nފެބުރުއަރީ 15, 2018 13:18\nމިހާރު ވަރަށް އުފާވޭ އެބަ. ސަބަބަކީ މިކަލޭގެ ކަންތައް ނިންމާނީ ޗައިނާއިންކަން ޔަޤީން ވާތީ\nފެބުރުއަރީ 15, 2018 13:22\nއިންޑިޔާއަށް ހުޅުލެ ހިބައިންދީފަ 4000 އިންޑިޔާމީހުން އެތާ ވަޒަންވެރިކުރަން އުޅުނީ ޗައިނާއިންތަ؟!\nފެބުރުއަރީ 15, 2018 13:29\nރާއްޖެއަކީ ނެތިގެން ދާ ތަނެއްކަމަށް ބުނެ އެކިޤައުމުތަކުން ދިވެހިން އުޅޭނެ ބިންހޯދި މީހަކު ކުއްލިޔަކށް ރާއްޖޭގެ ބިން ޗައިނާއިން އަތުލަނީޔޭބުނީމަ ހަމަ ހިނިއަންނަނީ\nފެބުރުއަރީ 15, 2018 13:30\nކަރުހިމަފުޅީގަ ބައްދައިގެން އޮވެބަލަ އަނގަނުތަޅަ ބޮޑު މުސީބާތެއް ނޫން ބޮޑު އާފާތަކައްވެއްޖެ މި ބުރާންތި ޢާއި ހެދި. ޔާ ﷲ މި ނަަސީދުގެ ކިބައިން އަޅަމެންގެ ރާއްޖެ ސަލާމަތް ކުރައްވާފާދޭވެ އާމީން\nފެބުރުއަރީ 15, 2018 13:58\nވެރިކަމަށް ކުރިމަތި ލެވޭތޯ މަރުފަލިޖަހަނީ.... މިހާރު މީނަ ޕާރޓީ ތެރެއިންވެސް މީނަޔަކަށް މާ ސަޕޯރޓެއްނެތް ކަމަށްވަނީ.... ގައުމީ މަޖްލިހުގަ މީނަގެ ފެކްޝަނަށް ވުރެ ދެންއޮންނަ ފެކްޝަނަށް ތާއީދުކުރާ މެމްބަރުން ގިނަކަމަށްވަނީ....\nފެބުރުއަރީ 15, 2018 14:19\nމީނަގެ ކިބައިން މިގައުމު ސަލާމަތްް ކުރަށްވާށި.\nފެބުރުއަރީ 15, 2018 14:32\nމި މޮޔަމީހާ: (ކެނެރީގެ ނަޝީދަށް) ރައްދު ދިނުމަކީ ބޭކާރު ކަމެއް!\nއެހެނީ މިފާޑުގެ ޖާހިލަކަށް ރައްދު ނު ދިނުމަކީ މިފާޑުގެ ޖާހިލަކަށް ދެވޭނޭ އެއްމެ ވަރުގަދަ ރައްދެވެ.\nފެބުރުއަރީ 15, 2018 14:34\nފެބުރުއަރީ 15, 2018 14:42\nމީނާގެ ވާހަކަތައްް ހެޔޮނުވާނެ ނުލިޔެބަލަ\nއިންޑިޔާ ލައްގަޅޭ މައިން މަގައްލައްގަޅޭ ކިޔަން ބަހައްޓާ\nފެބުރުއަރީ 15, 2018 14:47\nގައުމަށް ނިސްބަތްވާ ބޮޑު ބުރާންތި!!!\nފެބުރުއަރީ 15, 2018 15:03\nThe mad man!! Is that all?? You don’t have any other topic to say something against\nފެބުރުއަރީ 15, 2018 17:00\nދެން ކަލެއަށް ކީއް ބުރާންޗާ ކަލޭގެ ވެރިކަމުގަ އެއްވެސް ބައެއްގެ އަތުން ލޯ ލާރިއެއްވެސް މިޤައުމަކަށް ނުލިބުނު...ދެން ކޮސް ނުގޮވާ މައިތިރިވޭ...\nފެބުރުއަރީ 15, 2018 17:23\nނަޝީދަކީ 13 އަހަރުގެ ޖަލުޙކުމަށް ފިލައިގެން\nއުޅޭ ކުށްވެރިއެކެވެ ރާއްޖޭގެ ކަންކަމާ ގުޅޭގޮތުން\nނަޝީދު ވާހަކަ ދައްކަނީ ކުއްވެރިއެއްގެ ގޮތުގައި\nކަމަށްވާތީ އެވާހަކަ ބަލައިނުގަނެވޭނެއެބެ.\nފެބުރުއަރީ 15, 2018 18:19\nނަސީދު ބުނީ "ޗައިނާއިން ރާއްޖޭގައި ހިންގަމުންދާ ވަރުގަދަ އުމްރާނީ ތަރައްޤީގެ މަޝްރޫޢުތަކަކީ" . އުމްރާނީ ތަރައްގީ ކަމާ އޭގެވަރުގަދަކަން އެގެންޔާ ދެންވެރިކަމައް އަންނަން މުޑިނަގާފަ ތިބިމީހުން މޭކަރާނެ، އަދި އެއްގޮތްނެތީއާ އަނެއްގޮތުންވެސް އެމަސްރޫއުތައް ހުއްޓުވޭތޯބަލާނެ.


Omicron fethurey minvaru ithuruvejje, nurakaa vanee kihaa varakun? | ThePress\nއޮމިކްރޯން ފެތުރޭ މިންވަރު އިތުރުވެއްޖެ، ނުރައްކާ ވަނީ ކިހާ ވަރެއް ވީމައި؟\nހިމަބިހި ފެތުރޭ ސްޕީޑްގައި އޮމިކްރޯން ފެތުރޭ: ޑރ. ޓޮމް ފްރީޑަން\nޕީސީއާރް ޓެސްޓު ހަދަން ކިއު ދަމާލާފައި / ފޮޓޯ: ދަ ޕްރެސް\nކޮވިޑްގެ އާ ވޭރިއަންޓްގެ ގޮތުގައި ފެނިގެން އުޅޭ އޮމިކްރޯން ވޭރިއަންޓް ހަލުވި ކަމާއެކު ރާއްޖޭގައި ފެތުރެމުންދާ ކަމަށް ވިދާޅުވެ ކުޑަކުދިންގެ ހާއްސަ ޑޮކްޓަރު އަދި މޯލްޑިވްސް ޓެކްނިކަލް އެޑްވައިސަރީ ގްރޫޕް އޮން އިމިއުނައިޒޭޝަންގެ ޗެޔާޕާސަން ޑރ. އަހުމަދު ފައިސަލް، ރޯގާގެ ނުރައްކަލުގެ މިންގަނޑާ މެދު ސުވާލު އުފައްދަވައިފިއެވެ.\nފައިސަލް މިހެން ވިދާޅުވީ، ޑރ. ޓޮމް ފްރީޑަން ކުރެއްވި ޓްވީޓެއް ރީޓްވީޓް ކުރައްވަމުންނެވެ. ޑރ. ޓޮމް ކުރެއްވި ޓްވީޓުގައި ވިދާޅުވެފައި ވަނީ، އިންފެކްޝަސް ޑިޒީޒް އައުޓްބްރޭކް ތަކުގައި 30 އަހަރު މަސައްކަތް ކުރެއްވުނު އިރު، އޮމައިކްރޯންގެ ސްޕީޑް ފަދަ އެއްޗެއް ދުވަހަކު ވެސް ދެކެވަޑައިނުގަންނަވާ ކަމަށެވެ. މިއީ އިމިއުން ނޫން އާބާދީއެއްގައި ހިމަބިހި ފެތުރޭ ފަދަ ސްޕީޑެއްގައި ފެތުރޭ އެއްޗެއް ކަމަށެވެ. އަދި އޮމިކްރޯން ފެތުރެން އަވަސް ވެފައި އިންކިއުބޭޓް ވާން ނަގާ މުއްދަތު ކުރު ކަމަށެވެ.\nމި ވާހަކަތަކަށް ތާއީދު ކުރައްވަމުން ރާއްޖޭގެ ހާލަތު ސިފަ ކުރައްވަމުން ފައިސަލް ވިދާޅުވީ، މިހާރު މި ބަލި ފެތުރޭލެއް ހަލުވި ކަން ފެންނަމުން އަންނަ ކަމަށާއި އޭގެ ސަބަބުން މަސައްކަތުގެ މާހައުލުގައި ސަލާން ބުނާ މީހުން ގިނަވެ، މަދުރަސާއަށް ނުދެވޭ ކުދިން ގިނަވަމުން އަންނަ ކަމަށެވެ. ހަމައެއާއެކު އާންމުންނަށް ހިދުމަތް ދޭން ޖެހޭ ތަންތަނުގައި ހިދުމަތްތައް ނުދެވި ލަސްވެފައި ވާ ކަމަށާއި ހޮސްޕިޓަލުން ދޭން ޖެހޭ ހިދުމަތްތައް މެދުކަނޑާލަން ޖެހިފައިވާ މި ދަނޑިވަޅުގައި މި ކަހަލަ ރޯގާއެއް ފައްތާނީ ކޮން ކެޓަގަރީއަކަށްތޯ އައްސަވާ އޭނާ ސުވާލު އުފެއްދެވިއެވެ. މި ރޯގާ ފައްތާނީ އާދައިގެ ރޯގާއަކަށް ތޯ ނުވަތަ ނުރައްކާތެރި ބަޔައްތޯ އޭނާ އެއްސެވިއެވެ.\nއައިޖީއެމްއެޗްގެ ކުޑަކުދިންގެ ހާއްސަ ޑޮކްޓަރު، ޑރ. އަހްމަދު ފައިސަލް\nމި ވޭރިއަންޓަކީ ހިމަބިހި ހާ ހަލުވި މިނެއްގައި ފެތުރޭ އެއްޗެއް ކަމަށާއި މީގެ ނުރައްކާ ވާނީ މި ބަލިން ރައްކާތެރިވުމަށް ޖަހަމުން އަންނަ ވެކްސިން ނުޖެހޭ މީހުންނަށް ކަމަށް ފައިސަލް ވިދާޅުވެއެވެ. އެގޮތުން ވެކްސިން ނުޖެހޭ އުމުރު ފުރާގެ ކުދިންނާއި ދުވަސްވީ މީހުންނާއި އެހެނިހެން ބަލިތައް ތަހައްމަލު ކުރާ މީހުންނަށް ނުރައްކާ އިތުރު ވާނެ ކަމަށް ފައިސަލް ފާހަގަ ކުރެއްވިއެވެ.\nމި ދުވަސްވަރުގައި ގޭ ބަންދުގައި ތިބޭ ނަމަ ސަމާލުވާން ޖެހޭ ކަންކަމަށް ވެސް ފައިސަލް ވަނީ އަލިއަލުއްވާ ލައްވާފައެވެ. ގޭގައި ތިބޭ އިރުވެސް މާސްކް އެޅުމާއި ގައިދުރު ކަން ދެމެހެއްޓުމާއި، ސާފުކަމަށް ސަމާލުކަން ދިނުމަކީ މިވަގުތު ކޮވިޑުން ރައްކާތެރިވުމަށް ކުރެވިދާނެ ކަންކަން ކަމަށް ފައިސަލް ވިދާޅުވިއެވެ.\nކޮވިޑްގެ ނުރައްކަލުގެ ވާހަކަ މި ވަގުތު ދައްކާއިރު، އެ ބަލި ޖެހިގެން މިވަގުތު ކުޑަކުއްޖަކު އެޑްމިޓްކޮށްފައި ނުވާ ކަމަށް އޭނާ ވިދާޅުވިއެވެ.\nމި ވަގުތު ރާއްޖޭގައި ކޮވިޑް ޖެހިފައި ތިބި މިހުންގެ އަދަދު ވަނީ 9500 އިން މައްޗަށް އަރާފައެވެ. އިއްޔެ 2137 މީހަކު ކޮވިޑަށް ޕޮޒިޓިވް ވެފައިވާ އިރު މުޅި ޖެނުއަރީ މަހުތެރޭ ކޮވިޑް ޖެހުނު މީހުންގެ ޖުމްލަ އަދަދު ވަނީ 13000 އިން މައްޗަށް އަރާފައެވެ. މި ވަގުތު ބަލި ޖެހިފައި ތިބި މީހުންގެ ތެރެއިން 43 މީހަކަށް މިހާރު އަންނަނީ އެޑްމިޓްކޮށްގެން ފަރުވާ ދެމުންނެވެ.\nކޮވިޑްގައި މިއަދު ވަނީ4މީހަކު މަރުވެފައެވެ. އެއީ ލާމު ކޮވިޑް ފެސިލިޓީގައި ފަރުވާ ދެމުން ދިޔަ ދެ މީހަކާއި އައްޑޫ ކޮވިޑް ފެސިލިޓީގައި ފަރުވާ ދެމުން ދިޔަ އެކަކާއި ހުޅުމާލެ ފެސިލީޓިގައި ފަރުވާ ދެމުން ދިޔަ އެކަކެވެ. އެއާއެކު މި މަހު މަރުވި މީހުންގެ އަދަދު މި ވަނީ7އަށް އަރާފައެވެ.\nހަބަރު ކޮވިޑް-19 އެޗްޕީއޭ އޮމިކްރޯން ޑރ. ފައިސަލް\nއިންޑިއާ: އޮމިކްރޯންގެ އާ ވޭރިއަންޓްތަކެއްގެ ބިރު ބޮޑުވެއްޖެ\nޗައިނާ: ރެކޯޑް ކޮވިޑް ކޭސްތަކާއެކު އޮފިޝަލުންތަކެއް މަގާމުން ދުރަށް!\nއޮމިކްރޯން ވޭރިއަންޓް ފެނުނު ފަހުން ބައި މިލިއަން ކޮވިޑް މަރު!\nއޮމިކްރޯން ވޭރިއަންޓް އުފެދުނީ މީދަލުގެ އާބާދީގައި: ޗައިނާ\nއޮމިކްރޯން ސަބްވޭރިއަންޓްގެ އިންޒާރު، ޑަބްލިއުއެޗްއޯއިންވެސް ދީފި


އިޒްރޭލު ސިފައިންގެ އަނިޔާވެރިކަމަށް ނިމުމެއް ނެތް | Sandhaanu\nއިޒްރޭލު ސިފައިންގެ އަނިޔާވެރިކަމަށް ނިމުމެއް ނެތް\nއިޒްރޭލުން ދަނީ ގާނޫނާއި ޚިލާފަށް ފަލަސްތީނުގެ ބިންތައް ހިފައި ފަލަސްތީނު ރައްޔިތުންގެ ގެތައް ފޭރިގަންނަމުންނެވެ. މިދިޔަ ހުކުރުދުވަހުގެ ހުކުރު ނަމާދަށް ތިއްބައި އިޒްރޭލު ސިފައިން ވަނީ ފަލަސްތީނު ރައްޔިތުންނަށް އަމާޒުކޮށް ރަބަރު އުންޑައާއި ކަރުނަގޭސް ޖަހާފައެވެ.\nފަލަސްތީނު ރައްޔިތުންނާއި އިޒްރޭލު ސިފައިންނާ ދެމެދު ވެސްޓް ބޭންކްގައި ހިނގި ކުރިމަތިލުންތަކުގައި 379 މީހުން ވަނީ ޒަހަމުވެފައެވެ. އޭގެ ތެރެއިން 31 މީހުން ޒަހަމުވެފައިވަނީ އިޒްރޭލު ސިފައިންގެ އުންޑަތަކުގެ ސަބަބުން ކަމުގައި ފަލަސްތީން ރެޑް ކްރެސެންޓުން ވަނީ މައުލޫމާތު ދީފައެވެ. އެތައް ސަތޭކަ މީހުންނަށް ކަރުނަ ގޭހުގެ އަސަރުތަކުގެ ސަބަބުން ފަރުވާދޭން ޖެހިފައިވާކަންވެސް ރެޑް ކްރެސެންޓުން ވަނީ ހާމަކޮށްފައެވެ.\nތަފާސް ހިސާބުތަކުން ދައްކާގޮތުގައި ވެސްޓް ބޭންކްގައި ފަލަސްތީނުގެ ބިންތަކުގައި އިޒްރޭލުގެ 650،000 ރައްޔިތުން ވަނީ ގަވައިދާ ޚިލާފަށް ވަޒަންވެރިވެފައެވެ. ބައިނަލްއަގުވާމީ ގާނޫނުގެ ދަށުން މިއީ ގަވައިދާ ޚިލާފަށް އިޒްރޭލުން ވަޒަންވެރިވެފައިވާ ބިންތަކެކެވެ.


Kulhudhuffushi Online - Kulhudhuhfushee bandharu sarahahdhun bin beynunvaa faraaithakah beelan hushahelhumuge furusathu hulhuvaalaifi\nނާސިދު ސަމީރު -2އަހަރު ކުރިން - 24 ފެބްރުއަރީ 2016\nކުޅުދުއްފުށި ކައުންސިލްކުޅުދުއްފުށީ ބަނދަރު\nކުޅުދުއްފުށި އުތުރު ބަނދަރު ސަރަހައްދުން ތެލާއި ގޭހުގެ ވިޔަފާރިއަށް ބިން ބޭނުންވާ ފަރާތްތަކަށް ބީލަން ހުށައެޅުމުގެ ފުރުސަތު ހުޅުވާލައިފިއެވެ.\nއެގޮތުން ކުޅުދުއްފުށި ކައުންސިލުން އިއްޔެ ނެރުނު އިއުލާނުގައި ބުނެފައިވަނީ މާރޗު މަހުގެ6އިން 22 ވަނަ ދުވަހުގެ ނިޔަލަށް އެ އިދާރާއިން ބީލަން ފޮތް ދޫކުރަން ނިންމާފައިވާ ކަމަށެވެ. އަދި މި ފިޔަވަހީގައި ދޫކުރަން ހަމަޖެހިފައިވަނީ 2000 އަކަ ފޫޓުގެ6ބިމެއް ކަމަށް ކައުންސިލުގެ އިއުލާނުގައި ވެއެވެ.\nކުޅުދުއްފުށި އުތުރު ބަނދަރު ސަރަހައްދުން ބިން ދޫކުރަން ހަމަޖެހިފައިވަނީ އެސްޓީއޯގެ ގޭސް ގުދަނާއި ދަތުރު ހިޔާއާ ދޭތެރޭއިން ކަމަށް މީގެ ކުރިން ކައުންސިލުގެ ރައީސް އަލީ މުހައްމަދު ކުޅުދުއްުފުށި އޮންލައިނަށް ދެއްވި އިންޓަވިއުއެއްގައި ބުނެފައިވެއެވެ.\nކުއްޔަށް ހިފާ ކޮންމެ ބިމަކަށް 5000ރ ޗެކް ނުވަތަ ނަގުދު ފައިސާގެ ގޮތުގައި ހުށައަޅަން ޖެހެއެވެ. އަދި ބީލަން ކާމިޔާބު ނުކުރެވޭ ފަރާތްތަކަށް 30 ދުވަހުގެތެރޭގައި އެފައިސާ ރައްދުކުރެވިގެންދާނެ ކަމަށް ކައުންސިލުން ބުނެއެވެ.\nބީލަން ހުޅުވުން ހަމަޖެހިފައިވަނީ 27 މާރޗު ވާ އާދިއްތަ ދުވަހު 13:30 ގައި ކުޅުދުއްފުށި ކައުންސިލް އިދާރާގައެވެ.\nތެލާއި، ގޭހުގެ ވިޔަފާރިއަށް ކުޅުދުއްފުށީ އުތުރު ބަނދަރު ސަރަހައްދުން 2000 އަކަފޫޓްގެ 12 ބިން ދޫކުރުމަށް މިދިޔަ އަހަރުގެ ފަހުކޮޅު ހައުސިންގ މިނިސްޓްރީން ވަނީ ހުއްދަ ދީފައިއެވެ.\nހދ އަތޮޅުގައި ފަތުރުވެރިކަން ފުޅާކޮށް، ކުޅުދުއްފުށީގައި ގެސްޓްހައުސް ވިޔަފާރި ފެށުމަށް މަޝްވަރާކޮށްފި\nއަހަރު ފެށުނުއިރު ކުޅިވަރު ކަލަންޑަރެއް ނިންމައެއް ނުލެވުނު !\nޕަޗީގެ ސިޔާސަތު ކައުންސިލާ ހިއްސާކޮށް މަޝްވަރާ ހޯދައިފި\nކުޑަކުއްޖަކަށް ޖިންސީ އަނިޔާކުރި މައްސަލައެއްގައި ކުޅުދުއްފުށި މީހަކު ހޯދަނީ\nހދ އަތޮޅު ކައުންސިލްގެ ރައީސްކަމަށް އަހުމަދު، ނައިބު ރައީސްކަމަށް އަބުދުލް ލަތީފް އިންތިހާބުކޮށްފި


Rostrum aa eku sidibari himeneygothah Eydhafushi turf dhandu tharaggee kurumuge masakkaiy fashaifi\nރޮސްޓްރަމާއެކު ސިޑިބަރި ހިމެނޭގޮތަށް އޭދަފުށި ޓާފް ދަނޑު ތަރައްގީކުރުމުގެ މަސައްކަތް ފަށައިފި\nއޭދަފުށީ ޓާފް ފުޓްބޯޅަ ދަނޑުގައި ރޮސްޓްރަމާ އެކު ހަދާ ސިޑިބަރި ހުންނާނެ ގޮތުގެ ކުރެހުމެއް، ގްރެފިކްސް/ސިއާކް\nއޭދަފުށީ ޓާފް ފުޓްބޯޅަ ދަނޑުގައި ރޮސްޓްރަމާ އެކު ސިޑިބަރި ހިމެނޭގޮތަށް ތަރައްގީކުރުމުގެ މަސައްކަތް މިއަދު ފަށައިފި އެވެ. މި މަސައްކަތް ފެށުމުގެ ގޮތުން މިއަދު ވަނީ ދަނޑުގައި ރޮސްޓްރަމް އާއި ސިޑިބަރީގެ ބިންގާ އަޅައިފަ އެވެ.\nބިންގާ އަޅުއްވައިދެއްވީ ފުޓްބޯޅައިން ރާއްޖެ އަށް ފުރަތަމަ ރަން މެޑަލް ހޯދައިދިން ޓީމުގައި ހިމެނުނު އޭދަފުއްޓަށް އުފަން މުހައްމަދު ޖަމީލް (ޖަމްބޭ) އާއި މުހައްމަދު ޝިފާން (ކުޑައްޓޭ) އަދި ފުޓްބޯޅައިގައި ރާއްޖޭން ފުރަތަމަ ރިހި މެޑަލް ހޯދި (1991 ވަނަ އަހަރުގެ ސާފް ގޭމްސްގައި) ޓީމުގައި ހިމެނުނު އޭދަފުށީގެ ކުރީގެ ޑިފެންޑަރު އަބްދުލްވާހިދު ހުސައިންގެ އިތުރުން އޭދަފުށީ ޒުވާނުންގެ ޖަމިއްޔާ ފުރަތަމަ ޑިވިޝަނުގައި ވާދަކުރިއިރު މޮޅު ކުޅުމެއްދެއްކި އަބްދުލް މަޖީދު ހަސަން އެވެ.\nއޭދަފުށީ ޓާފް ފުޓްބޯޅަ ދަނޑުގައި ރޮސްޓްރަމާ އެކު ހަދާ ސިޑިބަރީގެ ބިންގާ އެޅުމުގެ ރަސްމިއްޔާތުގެ ތެރެއިން\nއޭދަފުއްޓަށް އުފަން ވިޔަފާރިވެރިޔާ އަހުމަދު ނަޒީރުގެ ދީލަތި އެހީތެރިކަމާ އެކު އޭދަފުށީގައި މަތީ ފެންވަރުގެ ފީފާ އެޕްރޫވްޑް ޓާފް ދަނޑު ތަރައްގީކޮށް ރަސްމީކޮށް ހުޅުވީ 2019 ވަނަ އަހަރުގެ މާޗް މަހުގެ 16 ވަނަ ދުވަހު އެވެ. އެއަށްފަހު ނަޒީރުގެ އެހީތެރިކަމާ އެކު އެ ދަނޑުގައި ބައިނަލްއަގްވާމީ ފެންވަރުގެ މެޗުތައް ކުޅެވޭގޮތަށް ތަރައްގީކުރުމުގެ މަސައްކަތްތައް ވަނީ ފަށައިފަ އެވެ. މިގޮތުން މިއަދު ބިންގާ އެޅި ރޮސްޓްރަމް އާއި ސިޑިބަރި ތަރައްގީކޮށް ނިމޭއިރު އެ ދަނޑުން ގިނަ ހިދުމަތްތަކެއް ލިބިގެންދާނެކަމަށް އޭދަފުށީ ކައުންސިލުން ވަނީ ބުނެފަ އެވެ.\nކައުންސިލުން ބުނީ ސިޑިބަރި ތަރައްގީކޮށް ނިމޭއިރު 850 ސަޕޯޓަރުނަށް ތިބެވޭނެ ޖާގަ އޮންނާނެ ކަމަށެވެ. އަދި ވީވީއައިޕީ އަށް ހާއްސަ 30 ބޭފުޅުންގެ ޖާގައިގެން ތަނަކާއި ވީއައިޕީ އަށް ހާއްސަކޮށް ގާތްގަނޑަކަށް 100 މީހުންގެ ޖާގައިގެ ތަނެއް ރޮސްޓްރަމްގައި ތަރައްގީކުރަން ވަނީ ނިންމައިފަ އެވެ. ކައުންސިލުން ބުނީ މަސައްކަތް އެއްކޮށް ފުރިހަމަވާއިރު ވީވީއައިޕީ އަށް ހާއްސަކުރާ ބައި ހުންނާނީ އޭސީކޮށްފައި ކަމަށެވެ. މީގެ އިތުރުން ވީއައިޕީ ވެއިޓިން ލޯންޖަކާއި، ނަމާދު ކޮޓަރި، ޕްރެސް ރޫމް، ދެޓީމުގެ ޗޭންޖިން ރޫމް، މެޑިކަލް ރޫމް، މީޑިއާ ބޮކްސް، ސްޓޭޑިއަމް އޮފީސް، ކޯޗުންގެ ރޫމްގެ އިތުރުން ރެފްރީންނަށް ހާއްސަކޮށް ކޮޓަރިއެއް އެތަނުގައި ތަރައްގީކުރާނެ އެވެ. ހަމަމިއާއެކު، ވީއައިޕީ ރިފްރެޝްމަންޓަށް ވަކިން ތަނެއް ހަމަޖައްސައި އެމްބިއުލާންސަށް ހާއްސަ ޕާކިން ސަރަހައްދެއް ވެސް ދަނޑުގައި ކަނޑައަޅަށް ވަނީ ނިންމައިފަ އެވެ. ސިޑިބަރީގައި ހަރުކުރަން ނިންމާފައިވަނީ ބައިނަލްއަގްވާމީ ދަނޑުތަކުގައި ބޭނުންކުރާ ފެންވަރުގެ ގޮނޑި އެވެ. އަދި މަސައްކަތް އެއްކޮށް ނިމޭއިރު ހާއްސަ އެހީއަށް ބޭނުންވާ ފަރާތްތަކަށް ކުޅިބަލަން ތިބެވޭނެ ކަމަށް ކައުންސިލުން މައުލޫމާތުދެ އެވެ. ކައުންސިލުން އިތުރަށް ބުނީ ސިޑިބަރީގެ އަމަލީ މަސައްކަތް މި ހަފްތާ ފަށައި އަންނަ އަހަރުގެ ކުރީކޮޅު މަސައްކަތް އެއްކޮށް ނިންމާލެވޭނެކަމަށް އުއްމީދުކުރާކަމަށެވެ.\nއޭދަފުށީ ޓާފް ފުޓްބޯޅަ ދަނޑުގައި ރޮސްޓްރަމާ އެކު ހަދާ ސިޑިބަރި ރޭގަނޑު ފެންނާނެ ގޮތުގެ ކުރެހުމެއް، ގްރެފިކްސް/ސިއާކް\nރާއްޖޭގައި އެޅި އެންމެ ފެންވަރު ރަނގަޅު ޓާފް ދަނޑުގައި މިހާރު އަންނަނީ ފެންވަރު ރަނގަޅު ލައިޓިން ސިސްޓަމެއް ހަރުކުރުމުގެ މަސައްކަތް ކުރަމުންނެވެ. ލައިޓްތައް ހަރުކުރަން ބޭނުންވާ ކޭބަލް އަޅައި ލައިޓް ދަނޑިތައް މިހާރު ވަނީ ޖަހައިފަ އެވެ. މީގެ އިތުރުން ދަނޑުގެ ޓާފް ދެމެހެއްޓެނިވި ގޮތެއްގައި ބޭއްވުމަށް މުޅި ދަނޑަށް ފެން ޖެހޭނެ ނިޒާމެއް ވެސް މިހާރު ވަނީ ގާއިމްކޮށްފަ އެވެ. އަދި ސްޓޭޑިއަމްގެ އެއް ފަޅީގައި ތަރައްގީކުރާ ފިހާރަބަރި ނިންމައި ދެން އޮތީ އެތަންތަން ކުއްޔަށް ދިނުމުގެ މަސައްކަތެކެވެ. އެތަނުގައި ރާނާ ނިންމާފައިވަނީ ތިން ފިހާރައާއި ކެފޭ ގޮތަށް ދޫކުރާ އިމާރާރެކެވެ. ކައުންސިލުން ބުނީ އެތަންތަން ކުއްޔަށް ދޫކުރެވުމުން ދަނޑުގެ މަރާމާތުގެ ހަރަދާއި އެހެނިހެން ހަރަދުތަކަށް ބޭނުންވާ ފައިސާ ލިބޭނެ ކަމަށެވެ.\nއޭދަފުށީ ޓާފް ދަނޑުގެ ދިގުމިނުގައި 105 މީޓަރު ހުންނައިރު ފުޅާމިނުގައި 68 މީޓަރު ހުރެ އެވެ. ދަނޑުގައި އަޅާފައިވަނީ ފީފާ އިން ބަލާ މިންގަނޑަށް ފެތޭ ހަތް ކުންފުނީގެ ތެރޭގައި ހިމެނޭ ލިމޮންޓާ ސްޕޯޓްސް އެސްޕީއޭ ކުންފުނިން އުފައްދާ ޓާފެވެ.\nދަނޑުގެ ރޮސްޓްރަމާއި ސިޑިބަރީގެ ބިންގާ އެޅުމަށް ފަހު މިއަދު ވަނީ އެ ދަނޑުގައި ވެޓަރަންސް ފުޓްބޯޅަ މެޗެއް ކުޅެފަ އެވެ. މި މެޗުގައި ވާދަކުރީ އޭދަފުށީ ވެޓަރަންސް ފުޓްބޯޅަ ޓީމާއި ހުޅުމާލޭ ވެޓަރަންސް ޓީމެވެ. މި މެޗު 3-0 އިން ކާމިޔާބުކުރީހުޅުމާލޭ ވެޓަރަންސް ޓީމެވެ. ހުޅުމާލޭ ވެޓަރަންސް ޓީމުގައި ރާއްޖޭގެ ކުރީގެ މަޝްހޫރު ފުޓްބޯޅަ ތަރިން ހިމެނުނެވެ. އޭގެތެރޭގައި ކުރިން ފުރަތަމަ ޑިވިޝަނުގައި ވިދާލި އޭދަފުއްޓަށް ނިސްބަތްވާ ކުޅުންތެރިން ވެސް ހިމެނެ އެވެ.


Afghanistan Gai America Balivumun Biden Vaguthun Isthiufaa Dheyn Jehey - Trump - Vaguthu\n3 މަސް ކުރިން ( އޮގަސްޓް 16, 2021 )\nއަފްޣާނިސްތާންގައި އެމެރިކާއަށް ކުރިމަތިވި ބޮޑު ނާކާމިޔާބުގެ ސަބަބުން އެމެރިކާގެ ރައީސް ޖޯ ބައިޑެން ވަގުތުން އެމެރިކާގެ ރައީސް ކަމުގެ މަގާމުން އިސްތިއުފާ ދޭން ޖެހޭނެ ކަމަށް ކުރީގެ ރައީސް ޑޮނަލްޑް ޓްރަމްޕް ބުނެފިއެވެ.\nޓްރަމްޕް ނެރުނު ބަޔާނެއްގައި ބުނީ ބައިޑެންގެ ނިންމުމުގެ ސަބަބުން އެމެރިކާ ސިފައިންނަށް ކުރިމަތިވެފައި ވަނީ ލަދުގަންނަން ޖެހޭ ފަދަ ބޮޑު ނާކާމިޔާބަކާއިއެވެ. އެމެރިކާ ސިފައިން ލަދުގަންނަވާލާފައި ވާތީ އެއީ ވެސް ބައިޑެން ރައީސް ކަމުގެ މަގާމުން އިސްތިއުފާ ދޭން ޖެހޭ ސަބަބެއް ކަމަށް ޓްރަމްޕް ބުންޏެވެ.\nޓްރަމްޕް ބުނީ އެމެރިކާ ސިފައިން އަފްޣާނިސްތާނުން ބޭލުމުގެ ކަންކަން ކުރިއަށް ގެންގޮސްފައި ވަނީ އަފްޣާނިސްތާންގެ ހާލަތު ރަނގަޅަށް ވަޒަން ނުކޮށް ކަމަށެވެ. "އަފްޣާނިސްތާނުން އެމެރިކާ ސިފައިން ބޭލުމަކީ އެއަށްވުރެ މާފުރިހަމަ އަށް ކުރެވޭނެ ކަމެއް." ޓްރަމްޕް ބުންޏެވެ.\nބައިޑެންގެ އިސްތިއުފާއަށް ޓްރަމްޕް ގޮވާލާފައި މިވަނީ އެމެރިކާ ސިފައިން ބޭލުމުގެ ގިނަ މަސައްކަތްތައް ފެށީ ޓްރަމްޕް ކަމަށް ބައިޑެން މިދިޔަ ހޮނިހިރު ދުވަހު ބުނެފައި ވަނިކޮށެވެ. ބައިޑެން ބުނީ ޠާލިބާނުން އެންމެ ބޮޑަށް ވަރުގަދަވެ އަނެއްކާވެސް އެޖަމާއަތް އެކުލަވާލެވިފައި ވަނީ ޓްރަމްޕްގެ ވެރިކަމުގައި ކަމަށެވެ.\nއެމެރިކާ ސިފައިން އަފްޣާނިސްތާނުން ބޭލުމަށް އެންމެ ފުރަތަމަ ވައުދުވީ ކުރީގެ ރައީސް ބަރަކް އޮބާމާ އެވެ. އެމެރިކާ ސިފައިން އަފްޣާނިސްތާނުން ބޭލުމަކީ އޮބާމާގެ ރިޔާސީ ވައުދެއް ނަމަވެސް 2009 ވަނަ އަހަރު ވެރިކަމަށް އައިސް ދެދައުރު ނިންމާލިއިރު ވެސް އެމެރިކާ ސިފައިން އަފްޣާނިސްތާނުން ބާލާފައެއް ނުވެއެވެ.\nޓްރަމްޕްގެ ވެރިކަމުގައި ވަނީ އަފްޣާނިސްތާންގައި ތިބޭ އެމެރިކާ ސިފައިންގެ އަދަދު ވަރަށް ބޮޑަށް މަދުކޮށްފައެވެ. ޓްރަމްޕްގެ ސިޔާސަތަކަށް ވެފައި އޮތީ އަފްޣާނިސްތާން ސިފައިން ތަމްރީން ކުރުމަށް މަދުއަދަދެއްގެ ސިފައިން އަފްޣާނިސްތާންގައި މަޑުކުރުމަށް ފަހު ދެން ތިބި ސިފައިން އަނބުރާ ގައުމަށް ގެންދިއުމެވެ.\nއޮގަސްޓް 16, 2021 10:48\nބަލަ ކަލޭއަށް ވީ ކޮންކަމެއް ތަ ؟\nއޮގަސްޓް 16, 2021 11:22\nބައިޑަންހެދީ ރަނގަޅަށް ..\nސަތޭކައަހަ ރުވަންދެން ލައްކައިން ސިފައިންބޭތިއްބިއަސް ވާނެފައިދާއެއް ނެތްކަންއެނގޭތީ ސިފައިންބޭލީ ..\nދަ ރިފުޅުމެން ޅަވާނެ !!!\nއޮގަސްޓް 16, 2021 19:40\nޢެމެ ރިކާ ބަލިވީކީ ނޫނެއްނު. ބައިޑްން ކަލޭމެންގެ ސިފައިން ބޭލީނު. އެމެ ރިކާ ސިފަޢިން ފޭބީމަ ތާލިބާނުން ނަށް ގަދަކަން ލިބުނީ. ވާނުވާ ނުބަލާ ގޮލަ ޔެއް ވެ ރިކަމާ ހެދި ބޫތު ކައިފަ. މި ރާއްޖޭގަވެސް އުޅޭ ތިޔަކަހަލަ ގޮލައެއް


#Column : Islaamee siyaasathu : verikameh gaaimkurumaai hilaafathuge nazariyya - One Online\nސައްދާމް ހުސައިން --\nތަރުޖަމާ : އަބްދުﷲފާރޫގުޙަސަން\nއިސްލާމީ ވެރިކަމެއް ނުވަތަ މުސްލިމުންގެ ޚިލާފަތެއް ގާއިމުކުރުމަކީ ވާޖިބު ކަމެއްކަން މިހާރުގެ ވަރަށް ގިނަ މުސްލިމުންނެއް ނުދަނެއެވެ. ތަފާތު އަސަރުތަކާއި ނުފޫޒުތަކުގެ ސަބަބުންނެވެ. ނަމަވެސް އިސްލާމީ ވެރިކަމެއް ގާއިމުކުރުމަކީ މުސްލިމުންގެ މައްޗަށް ލާޒިމުކަމެކެވެ. ކޮންމެވެސް މީހަކު ވެރިޔަކަށް ނުވަތަ ޚަލީފާއަކަށް ހޮވުމަކީ ކޮންމެހެންވެސް ކުރާންޖެހޭ ކަމެކެވެ. އިސްލާމީވެރިކަމެއް ގާއިމުކުރުމާއި، ޙަޤީޤީ މާނައިގައި އިސްލާމީ ވެރިޔަކު ހޮވުމަކީ ކޮންމެހެން ކުރާންޖެހޭ ކަމެއްކަމުގައި ނުބެލުމުގެ ކުށްވިސްނުން މުސްލިމުންގެ މެދުގައި އާއްމުވުމުގެ އެއްސަބަބަކީ ދީނާއި ސިޔާސަތަކީ ތަފާތު ދެކަމެއް ކަމުގައި ބަޔަކު ދެކޭންފެށުމުގެ ނަތީޖާއެވެ. ދީނަކީ ހަމައެކަނި އަޅުކަމާއި ހެޔޮ ޚުލްގުތައްކަމުގައި އެންމެންވެސް ބަލައިގަތުމެވެ.\nޝައްކެއްނެތެވެ. އިންސާނަކު އެކަނިމާ އެކަނި ސަހަރާއެއްގައި ދިރިއުޅޭނަމަ ނުވަތަ އެމީހަކު ދިރިއުޅެނީ މުސްލިމުންގެ ދާދިކުޑަކުޑަ އަގައްލިއްޔަތެއް އެކުލެވޭ ޣައިރު މުސްލިމު ގައުމެއްގައި ކަމުގައިވާނަމަ އެތަނެއްގައި ފުރިހަމަ އިޚްތިޔާރު ލިބިގެންވާ އިސްލާމީ ވެރިކަމެއް ބިނާކޮށް އަމީރަކު އިންތިޚާބު ކުރުމުގެ ސުވާލެއް ނުއުފެދެއެވެ. އެހެންކަމުން އެފަދަ ހާލަތެއްގައި މުސްލިމުންގެ އިޖްތަމާއީ ދިރިއުޅުމާބެހޭ ދާއިރާ މުސްލިމުންގެ ނަޒަރުން ކެހިދާނެއެވެ. އެއަށްފަހު ދީނުގެ އުނި ތަސައްވުރެއް މީސްތަކުންގެ ހިތްތަކުގައި މަޑުމަޑުން އަށަގަންނަމުން ހިނގައިދާނެއެވެ. ނަތީޖާއެއްގެ ގޮތުން އިސްލާމީ ގައުމަކުން އިސްލާމީ ނިޒާމު ފެންނަމުން ނުދިޔަކަމުގައިވިޔަސް، އިސްލާމީ ގާނޫނު ތަންފީޒުވަމުންނުގޮސް ހުޅަނގުން އުފައްދައިފައިވާ ލާދީނީ ގާނޫނުތައް ހިންގަމުން ގެންދިޔަ ކަމުގައިވިޔަސް އެތަނެއްގެ މުސްލިމުންގެ ހިތްތަކަށް މާކަބޮޑު އުނދަގުލެއްނުވެ ހިނގައިދާނެއެވެ. ދީނާއި ސިޔާސަތު ވަކިކުރުމުގެ ހުޅަނގުގެ ތަޞައްވުރު ގަސްތަކާނުލައި އެތަނެއްގެ އާބާދީގައި އާއްމުވެދާނެއެވެ. އެފަދަ ހާލަތެއް ކުރިމަތިވެފައިވާ އިސްލާމީ ގައުމެއްގައި އިސްލާމީ ގާނޫން ތަންފީޒުކުރުމުގެ މުހިންމަތެއް އުފެދުނުކަމުގައި ވިޔަސް އެތާނެއްގެ މުސްލިމުންވަނީ ދުރުގައި ކުޅިބަލާން ތިބޭ ބަޔަކު ކަމުގައެވެ. އެތަނެއްގެ މުސްލިމުންގެ ހަށިތަކާއި ހިތްތައް ވެސްވަނީ އެ މިޝަނަކާ ދުރުގައެވެ. ޝަރީއަތް ތަންފީޒުކުރަން ގޮވައިލައްވާ ގާއިދުންނަށް މަރުގެ އަދަބު ދެވުނު ކަމުގައި ވިޔަސް މުސްލިމު އާބާދީގެ ގިނަބަޔަކަށް އެކަމަކުން އަސަރެއް ނުކުރެއެވެ. ގިނަ ބައެއްގެ ހިތްތަކުގައި ރިހުމެއް ނުއުފެދެއެވެ. މިހާލަތަށް ވެއްޓެނީ ހަމައެކަނި އާއްމުންނެއް ނޫނެވެ. ތަނުގެ ކަމުވޮށީންނާއި އާލިމުންގެ ބަޔަކުވެސް އެހާލަތަށް ވެއްޓިވަޑައިގެންފައެވެ. ސަބަބަކަށްވަނީ ކުރީންވެސް ދެންނެވި ފަދައިން ދީނުގެ ކުށްތަސައްވުރެއް އެފަދަ ހިތްތަކަށް މޫލައިފައި އޮތުމެވެ.\nއިސްލާމީ ޤައުމުތަކުގައި އިސްލާޙާއި ދީނީ ފިކުރިއްޔާތު އަލުން ދިރުވައި އާލާކުރުމުގެ ބޮޑެތި ތަހްރީކުތައް އުފެދެއެވެ. ނަމަވެސް އެތަހްރީކުތަކުގެ މުބައްލިޣުންނާއި، ގައުމުގެ އާއްމުންނާއި ޚާއްސުންގެ ތެރޭގައިވެސް ދީނުގެ ޖާމިއު ތަސައްވުރެއްނޯވެއެވެ.\nޝައްކެއްނެތެވެ. މިހާރުކަންހުރިގޮތުން ދީނުގެ ހުރިހައި ކަންކަމަކާއި ހުރިހާ ހުކުމްތަކަކާއި ދާއިރާތަކެއް އެކީއެއްފަހަރާ މުޖްތަމައުގައި ފުރިހަމަޔަށް ތަންފީޒުކުރުމަކީ ހުރިހައި ހާލަތެއްގައި ހުރިހައި ގައުމުތަކެއްގައި ކުރެވޭނެ ކަމެއް ކަމުގައި ނުވެ ހިނގައިދާނެއެވެ. އެހެންކަމާއެކުވެސް އެންމެ ކުޑަމިނުން ދީނުގެ ސައްޙަ ތަސައްވުރެއް ހިތްތަކުގައި އޮންނާން ޖެހޭނެއެވެ. ދީން ގާއިމުކުރާން މަސައްކަތް ކުރާ ފަރާތްތައް ހިލިހިލާ ޖަހައިގެން ޖަލުތަކަށް ގެންދެވޭއިރު މުސްލިމުންގެ ހިތުގެ ހަމްދަރުދީއާއި ޖަޒުބާތީ ވުޖޫދު އެމީހުނާ އެކުގައި ވާންޖެހޭނެއެވެ. އެބައިމީހުންނަށްޓަކައި މުސްލިމުންގެ ލޯތަކުން ކަރުނަ ހިލެން ޖެހޭނެއެވެ. މުސްލިމުންގެ ދޫތަކުން އެބައިމީހުންނަށްޓަކައި ހެޔޮދުޢާ ކުރެވޭންޖެހޭނެއެވެ.\nއަޅުކަމުގެ އަހަންމިއްޔަތަކީ އޭގެ ދާއިރާ އެންމެ މުހިންމު ކަންތަކެވެ. ދީނުގައި އެކަންކަމަށް މަރުކަޒީ ޙައިޘިއްޔަތު ލިބިގެންވާ ކަންކަމެވެ. ހަމައެފަދައިން އިސްލާމީ ވެރިކަމެއް ގާއިމުކުރުމަކީވެސް އިސްލާމީ ޝަރީއަތުގައި އިންތިހާ ދަރަޖައިގެ މުހިންމު ކަމެއްކަން މީސްތަކުންނަށް އެނގޭންޖެހޭނެއެވެ. އަހްލުއްސުންނަތި ވަލްޖަމާއަތިގެ މަސްލަކުގައިވާ ގޮތުން އިސްލާމީ ވެރިކަމެއް ޤާއިމުކުރުމަކީ މުސްލިމުންގެ މައްޗަށްވާ ކިފާޔަތުގެ ފަރުޟެކެވެ. އެކަމުގެ އެކަށޭނަކަން ލިބިގެންވާ ނަމައެވެ. ކީރިތި ޤުރްއާނުގެ ސަރީހު ބަސްފުޅުން އަންގައިފައިވަނީ މިދަންނަވާގޮތަށެވެ.\n" އޭ އީމާންވެއްޖެ މީސްތަކުންނޭވެ! ތިޔަބައިމީހުން ﷲ އަށް ކިޔަމަންވާށެވެ! އަދި، ރަސޫލާއަށާއި، ތިޔަބައިމީހުންގެ ތެރެއިން ވެރީންނަށްވެސް ކިޔަމަންވާށެވެ! ފަހެ، ކަމަކާމެދު ތިޔަބައިމީހުން ދެބަސްވެއްޖެނަމަ، ﷲއަށާއި، ރަސޫލާއަށް އެކަމެއް ހުށަހަޅާށެވެ! ( އެބަހީ : އެކަމާމެދު ﷲ އާއި އެކަލާނގެ ރަސޫލާގެ ހުކުމް އޮތްގޮތެއް ބަލައި އެގޮތަށް ޢަމަލު ކުރާށެވެ! ) ތިޔަބައިމީހުން ﷲއަށާއި، އާޚިރަތް ދުވަހަށް އީމާންވާ ކަމުގައިވާނަމައެވެ. އެގޮތް ތިޔަބައިމީހުންނަށް ހެޔޮކަންބޮޑެވެ. އަދި ނިމުމެއްގެ ގޮތުން ރީތިކަންވެސް ބޮޑުމެއެވެ." (އައްނިސާއު: 59)\nއިސްލާމީ ވެރިކަމެއް ގާއިމް ކުރާން ޖެހޭކަމަށް މި މާތް އާޔަތުން ދަލީލު ލިބެނީ މި ދަންނަވާގޮތްގޮތުންނެވެ.\n1. މި މާތް އާޔަތުގައި ވަނީ ވެރީންނަށް ކިޔަމަންވުމަށް އަމުރު ކުރައްވައިފައެވެ. ވިސްނައިވަޑައިގަންނަވާށެވެ. އުލިލްއަމްރުން ނެތްކަމުގައިވާނަމަ އެއުރެންނަށް ކިޔަމަންވެވޭނީ ކިހނަކުންތޯއެވެ؟ މި އާޔަތުން އެނގޭގޮތުގައި އަމީރުން އިންތިޚާބު ކުރުމަކީވެސް ވާޖިބެކެވެ. އަމީރުންނަށް ކިޔަމަންވުމަށްޓަކައެވެ. އަމީރުން ނެތި އަމީރުންނަށް ކިޔަމަން ނުވެވޭވެތީއެވެ.\n2. މި އާޔަތުގައި ވަޙީކުރައްވައިފައިވަނީ "މިންކުމް" (ތިޔަބައިމީހުންގެ ތެރެއިން) މިފަދައިންނެވެ. އެހެންކަމުން މިނައްސުން އެނގެނީ މުސްލިމު އާބާދިއެއްކަމުގައިވާނަމަ އެތަނެއްގައި ވެރިކަން ތަމްކީނުކުރުމާއި މުސްލިމުންގެ ތެރެއިން ކަމާ އެކަށޭނަކަށް ހުރި މީހަކު ވެރިކަމަށް އައްޔަން ކުރުން މުސްލިމުންގެ މައްޗަށް ލާޒިމުކަމެކެވެ.\n3. ކަނޑީގެ ތުނޑުން ވެރިކަން ގާއިމުކުރުން ނުވަތަ އަސްކަރީ ޖެނަރަލަކު އިންގިލާބެއްގެނެސް ތިމާ އަމިއްލަޔަށް ގައުމުގެ ވެރިކަމަށް އަތްގަދަކޮށްލައި ޑިކްޓޭޓަރަކަށް ވެގަތުމަކީ އިސްލާމްދީން ރުހޭ ކަމެއް ނޫނެވެ.\nއަމީރުލް މައުމިނީން އުމަރުބުނުލް ޚައްޠާބު ރަޟިޔަﷲ އަންހު ވަނީ ވަރަށް ސަރީހު ބަސްފުޅުން މި ވާހަކަ ބަޔާން ކުރައްވައިފައެވެ. " މުސްލިމުންގެ މަޝްވަރާގެ މަތީން ހޮވޭ އަމީރަކު ފިޔަވައި އެހެން އަމީރަކީ އަމީރަކު ނޫން ފަދައެވެ. " އަމީރަކު އައްޔަންކުރުމުގެ މުހިންމު ކަމުން މުސްލިމުންނަކީ އެތަނެއްގެ ބައިމަދު މީހުންކަމުގައިވިޔަސް އެފަދަ ތަންތާނގައި ވެސް މުސްލިމުންގެ ކަންތައް އިންތިޒާމު ކުރާނެ މުސްލިމު އަމީރަކު ހުރުން ލާޒިމު ކަމުގައި އިސްލާމީ އިލްމުވެރީންވަނީ ވަކާލާތު ކުރައްވައިފައެވެ. އެފަދަ ގައުމެއްގައި މުސްލިމުންގެ ވަކި ޖަމާއަތަކުން ހަމައެކަނި އެޖަމާއަތެއްގެ މީހުން ބައިވެރި ކޮށްގެން އެބައެއްގެ އޮފީހުގައި ނުވަތަ އެބައެއްގެ މިސްކިތުގައި އަމީރަކު ކަނޑައެޅިކަމުގައި ވިޔަސް އެކަންވާނީ އުމަރުގެފާނުގެ ބަސްފުޅާ ޚިލާފުކަމެއްކަމުގައެވެ. ދީން ނުދަންނަކަމުގައި އަލާމަތަކަށެވެ. އުމަރުގެފާނު ވިދާޅުވެފައިވަނީ " މުސްލިމުންގެ އެންމެންނާ މަޝްވަރާ ނުކޮށް މީހެއްގެ އަތްމައްޗަށް ބައިޢަތު ހިފިކަމުގައިވިޔަސް އެއީ ބައިޢަތެއް ކަމުގައެއް ނުބެލެވޭނެއެވެ. އެބައިޢަތު ތަންފީޒެއް ނުކުރެވޭނެއެވެ." ވިފަދައިންނެވެ. ( ޞަޙީޙުބުޚާރީ ކިތާބުއްރަޖުމް) ހަމައެފަދައިން އަމީރުލް މުއުމިނީން އަލީ ކައްރަމަﷲ ވަޖުހަހޫ ވިދާޅުވެފައިވެއެވެ. "އަހަރެންގެ އަތްމައްޗަކަށް ސިއްރަކުން ބައިޢަތެއް ނުހިފޭނެއެވެ. މުސްލިމުންގެ ރުހުމާ ނުލައެއްވެސް އެކަމެއް ނުކުރެވޭނެއެވެ." ( ތާރީޚު ޠަބަރީ ޖިލްދު : ދޭއް، ސަފުޙާ : 696 )\nޙަދީޘްފުޅުތަކުގެ ނައްސުން ސާބިތުވާ ގޮތުގައި ޚިލާފަތެއް ގާއިމުކުރުމުގެ އިސްލާމީ ގޮތަކީ ބައިޢަތެވެ. ބަޢަތުގެ އުސޫލު އިސްލާމީ ތާރީޚުގައި އަބަދުވެސް ދެމިއޮތެވެ. ވެރީންނަށް ބައިޢަތު ހިފުން ނިމުމަކަށް އައީ ވެރީން ހުޅަނގުގެ ސިޔާސީ ނިޒާމު އިޚްތިޔާރު ކުރެއްވުމުންނެވެ. އިސްލާމީ ތާރީޚުގައި ބައެއް ފަހަރަށްވެރީންނަށް ބައިޢަތު ހިއްޕަވައިފައިވަނީ ދައުލަތުގެ ފުރަދާނައިންނާއި މޮހުމާއި ގޮށްޖެއްސެވުމުގެ އަހްލުވެރީންނެވެ. އެބޭކަލުން ޚަލީފާއަކު ނުވަތަ ސުލްޠާނަކު އިންތިހާބު ކުރައްވަނީއެވެ. އާއްމުންގެ ބައިޢަތުހިފުންވެސް ބާއްވައިފައިވެއެވެ. ކޮންމެއަކަސް ބައިޢަތުގެ އުސޫލު ހުރިހައި ދުވަސްވަރެއްގައިވެސް ދެމިއޮތެވެ. އިސްލާމީ ޚިލާފަތުގެ މުހިންމު އެއް ސިފައެއް ކަމުގައި އެކަންތައް ދެމިއޮތެވެ. އިސްލާމީ އުންމަތް އޮތީ މައިގަނޑު އެއް ރިޔާސަތެއްގެ ގޮތުގައެވެ. ތަފާތު ސަރަހައްދުތަކުގައި ވާލީން ތިއްބެވިއެވެ. ވާލީންގެ މަސައްކަތްޕުޅާއި ދާއިރާގެ ސަބަބުން ޚިލާފަތު ގެ ދާރުބާރުން ޤަބޫލުކުރެއްވުމުގެ ސަނަދުވެސް ދެއްވައެވެ. އެކަމަކު މިންބަރުތަކުން ޚުތުބާތަކުގައި ބޭނުން ކުރެވެނީ އެއް ޚަލީފާއެއްގެ ނަންފުޅެވެ. އެއްވަގުތެއްގައި އެތައް ޚަލީފާއިންނަކަށް ތާނިޔާއެއް ނުކިޔައެވެ. މުސްލިމުންގެ ޚިލާފަތުގެ ވަޙުދަތު އުވިދިޔައީ ޢުޘްމާނީ ޚިލާފަތު އުވުމަށް ފަހުގައެވެ. ޝައްކެއްނެތެވެ. މުސްލިމުންގެ ތެރޭގައި މަދުއަދަދެއްގެ މިނިވަން ޚިލާފަތުތަކެއްވެސް އޮތެވެ. ސްޕޭންގައި އޮތް ޚިލާފަތެވެ. މިސުރުގެ ފާޠިމީ ޚިލާފަތަކީވެސް މިނިވަން ޚިލާފަތެކެވެ. ޢުޘްމާނީ ޚިލާފަތުގެ ދުވަސްވަރު އީރާނުވެސް އޮތީ ޚިލާފަތުގެ ދާއިރާއިން ބޭރުގައެވެ. އެއީ ހައްތާވެސް ބައެއްކަހަލަ ސިޔާސީ ސަބަބު ތަކާހުރެއެވެ. ކުރީންވެސް ދެންނެވިފަދައިން މުސްލިމުންގެ ޚިލާފަތުގެ ނިޒާމު ނިމުމަކަށްއައީ ޢުޘްމާނީ ޚިލާފަތު އުވުމުންނެވެ. އެއީ އިސްލާމީ ވަޙްދަތު ފުނޑުފުނޑުވުމެވެ. ހުޅަނގުގެ އަދުއްވުންގެ ހުވަފެން ޙަޤީޤަތަކަށްވުމެވެ.\nގުޅޭ ޓެގު އިސްލާމީ ތާރީޚު ދީން


Que gai nujehi flat ah edhevey portal eh hadhaifi\nކިއޫ ނުޖެހި ފްލެޓަށް އެދެވޭ ޕޯޓަލް ހުޅުވައިފި\nހައުސިން އެންޑް އާބަން ޑިވަލޮޕްމަންޓް މިނިސްޓަރު "މަގޭ ހިޔާވެހި" ޕޯޓަލް އިފްތިތާހުކޮށްދެއްވަނީ -- އަހުމަދު ޝުރާއު | އަވަސް\nސަރުކާރުން ގާއިމް ކުރާ ބޯހިޔާވެހިކަމުގެ މަޝްރޫއުތަކުގައި ބައިވެރިވެ، ކިއޫގައި ނުޖެހި ފްލެޓުތަކަށް ހުށަހެޅޭ އޮންލައިން ޕޯޓަލްއެއް ގާއިމްކޮށްފި އެވެ.\nމީގެ ކުރިން ފްލެޓަކަށް ކުރިމަތިލުމަށް ހުޅުވާލުމާއެކު އެއްފަހަރާ ގިނަ އަދަދެއްގެ ބަޔަކު އެއްވެ ދިގު ކިއޫތައް ހައުސިން މިނިސްޓްރީ އާއި ދަރުބާރުގޭގައި ހަދާފައިވެ އެވެ. އަދި އެތަށް ވަގުތެއް އަވީގައި ހޭދަ ކުރާ މައްސަލާގައި ގިނަ ބަޔަކު ކަންބޮޑުވުން ފާޅުކޮށްފައިވެ އެވެ. އެހެންކަމުން ކިއޫގައި ނުޖެހި ފްލެޓަށް އެދެވޭނެ ގޮތެއް ގާއިމް ކުރުމަކީ ރައީސް އިބްރާހިމް މުހައްމަދު ސޯލިހުގެ ފުރަތަމަ 100 ދުވަހުގެ ތެރޭގައި ކުރަން ހަމަޖެހިފައިވާ ވައުދެކެވެ.\n"މަގޭ ހިޔާވެހި" ނަމުގައި ހަދާފައިވާ އޮންލައިން ޕޯޓަލް\nކިއޫގައި ނުޖެހި ފްލެޓަށް ކުރިމަތިލެވޭ އޮންލައިން ޕޯޓަލް މިއަދު ވަނީ ރަސްމީކޮށް އިފްތިތާހުކޮށް އާންމުންނަށް ބޭނުން ކުރެވޭ ގޮތަށް ހުޅުވާލައިފަ އެވެ. އެގޮތުން މަގޭހިޔާވެހި ވެބްސައިޓަށް ވަނުމަށް ފަހު ކޮންމެ މީހަކަށް ހާއްސަ ލޮގިންއެއްގެ ތެރެއިން ފްލެޓަށް ހުށަހެޅެވޭނެ އެވެ.\nހައުސިން މިނިސްޓްރީގެ ސްޓޭޓް މިނިސްޓަރު އަހުމަދު ނަޝީދު --\n"މަގޭ ހިޔާވެހި" ޕޯޓަލް އިފްތިތާހު ކުރުމަށް ބޭއްވި ރަސްމިއްޔާތަށް ފަހު ނޫސްވެރިންނަށް މައުލޫމާތު ދެއްވަމުން ހައުސިން މިނިސްްޓްރީގެ ސްޓޭޓް މިނިސްޓަރު އަހުމަަދު ނަޝީދު ވިދާޅުވީ ޕޯޓަލް ގާއިމްކޮށްފައި ވަނީ ހައުސިން މިނިސްޓްރީ އާއި މިނިސްޓްރީ އޮފް ކޮމިއުނިކޭޝަން ސައިންސް އެންޑް ޓެކްނޮލޮޖީ މިނިސްޓްރީ ގުޅިގެން ކަމަށެވެ. އަދި ޕޯޓަލްގައި މިވަގުތު އެއްވެސް ފްލެޓަކަށް ކުރިމަތިލާކަށް ހުޅުވާލާފައި ނުވާ ކަމަށާއި ނަމަވެސް ރައީސް ސޯލިހު ރިޔާސީ ބަޔާނުގައި ވިދާޅުވި 4000 ހައުސިން ޔުނިޓު ހުޅުވާލުމާއެކު ޕޯޓަލްގައި އެއަށް ކުރިމަތިލާން ހުޅުވާލާނެ ކަމަށް ނަޝީދު ވިދާޅުވި އެވެ.\n"ޕޯޓަލް ޑިވަލޮޕް ވެގެން ދާއިރު ސްކީމްއަކަށް އެޕްލައި ކުރެވިގެން ދާއިރު އެ ބޭފުޅަކަށް ލިބޭ ޕޮއިންޓު ފެނިވަޑައިގަންނަވާނެ، އޭރުން އެނގިވަޑައިގަންނަވާނެ އެއޮތީ އެޕްލައި ކުރެވިފައިކަން، އަދި އަޅުގަނޑުމެންގެ އުންމީދަކީ އެ ބޭފުޅެއްގެ ސްޓޭޓަސް ވެސް އެނގޭ ވަރު ހަދާލަން،" ނަޝީދު ވިދާޅުވި އެވެ.\nޕޯޓަލް ބޭނުން ކުރާނީ ކިހިނެތް؟\n"މަގޭ ހިޔާވެހި" ޕޯޓަލް ގާއިމްކޮށްފައި ވަނީ ކިއޫގައި ނުޖެހި ރާއްޖެ އާއި ރާއްޖެއިން ބޭރުގެ ކޮންމެ ސަރަހައްދެއްގައި ހުރެގެން ވެސް ފްލެޓަށް އެދެވޭ ގޮތަށެވެ. އެގޮތުން ފުރަތަމަ ސައިޓަށް ވަންނުމަށް ފަހު "އީފާސް" އެކައުންޓުން ލޮގިން ވާން ޖެހޭނެ އެވެ. އީފާސް އެކައުންޓެއް ނެތް ނަމަ އައިޑީ ކާޑު ނަމްބަރު ޖެއްސެވުމަށް ފަހު އެ އެކައުންޓެއް ހެދޭނެ އެވެ.\nލޮގިން ވުމަށް ފަހު އެ ފަރާތެއްގެ ވަނަވަރުތައް ސިސްޓަމަށް އަޅަން ޖެހެ އެވެ. އެއީ ފްލެޓުތައް ދިނުމުގައި އެ ފަރާތެއްގެ ހާލަތު ހުރި މިންވަރު ބެލުމުގެ ބޭނުމުގަ އެވެ. އެގޮތުން ޒާތީ މައުލޫމާތާއި ވަޒީފާގެ މައުލޫމާތާއި ކައިވެނީގެ މައުލޫމާތާއި ގޯތިގެދޮރުގެ މައުލޫމާތު އަދި ދަރިންނާއި ބެލެނިވެރިކަމުގެ ދަށުގައިވާ ފަރާތްތަކުގެ މައުލޫމާތު ސިސްޓަމަށް އަޅަން ޖެހޭނެ އެވެ.\nހުރިހާ މައުލޫމާތުތައް ސިސްޓަމަށް އެޅުމަށް ފަހު ހައުސިން ސްކީމް ޓެބަށް ފިތާލާ އެ މީހަކު ބޭނުންވާ ސްކީމަކަށް ހުށަހެޅައިގެން ކުރިޔަށް ދާންވީ އެވެ. މިވަގުތު އެއްވެސް ސްކީމަކަށް ހުޅުވާލާފައެއް ނުވެ އެވެ.